
Hoeveel  van  ons  verstaan  die  kuns  om  te  luister?  Nie  net  na  die 
Woord  nie,  maar  ook  na  woorde.  Die  kuns  om  die  ander  een  belang- 
rik  te  laat  wees?  Die  kuns  om  self  stil  te  bly?  Ons  moet  dit  telkens 
weer  leer. 

Die  stemme  uit  die  verlede  praat  veral  nie  hard  nie.  Ons  sal  hulle 
nooit  hoor  as  ons  nie  ’n  slag  stil  staan  en  luister  nie.  Hierdie  bundel- 
tjie  wil  die  spore  van  so  ’n  stilstand  agterlaat. 

Dankie  aan  elkeen  wat  ons  gehelp  het  om  te  luister. 


P.  B.  Boshoff 
April 1988 

DIE  VESTIGING  VAN  DIE  EERSTE  DORP  IN  DIE 
VAALDRIEHOEK  - VEREENIGING 


Inleiding 

Die  Vaaldriehoek  word  vandag  allerweë  as  een  van  die  belangrikste  nywer- 
heidsmetropole  in  Suid-Afrika  beskou.  Die  Vaaldriehoek  vorm  die  stedelike 
komponent  van  die  Vaalrivierkompleks  wat  ’n  oppervlakte  van  ongeveer  3300 
vierkante  kilometer  beslaan.  Dit  is  ’n  gebied  wat  vanaf  die  Kliprivier  in  die 
noorde  tot  by  Sasolburg  in  die  suide  en  vanaf  Loch  Vaal  in  die  weste  tot  digby 
Villiers  in  die  ooste  strek.  Die  Vaalrivierkompleks  is  ook  die  suidelike  grens  van 
die  PWV-gebied. 

Die  vestiging  van  myne  en  nywerhede  asook  die  gepaardgaande  dorpsont- 
wikkeling  in  die  Vaaldriehoek  was  nie  ’n  natuurlike  en  spontane  proses  nie. 
Die  ontdekking  van  steenkool  en  die  ontwikkeling  van  mynbou  en  nywerheids- 
bedrywighede  het  tot  die  totstandkoming  van  Vereeniging  gelei,  en  sodoende 
’n  ontwikkelingsproses  ontketen  wat  aan  die  Vaaldriehoek  sy  beslag  gegee  het. 

Die  ontdekking  van  steenkool 

George  William  Stow  was  ’n  Britse  immigrant  wat  in  1843  as  avonturier  na  die 
Oos-Kaap  geëmigreer  het.  Hy  is  in  1844  met  C’aroline  Elizabeth  Skinner  getroud. 
Stow  was  'n  man  wat  vele  ambagte  beoefen  het.  Hy  was  onder  meer  onderwyser, 
soldaat  en  verpleër  ten  tyde  van  die  Oosgrensoorloë,  veeboer,  sakeman,  boek- 
houer,  skrywer,  digter,  etnoloog,  en  les  bes  geoloog. 

Sedert  1872  het  hy  as  selfopgeleide  geoloog  bekendheid  verwerf.  Teen  1876 
het  hy  in  opdrag  van  die  Kaapse  regering  'n  geologiese  opname  van  Griekwaland- 
Wes  voltooi.  Na  die  opdrag  was  hy  werkloos  en  platsak.  Deur  bemiddeling  van 
'n  vriend,  Charles  Orpen,  is  hy  in  Januarie  1877  deur  die  Vrystaatse  regering 
aangestel. 

Sy  opdrag  was  om  vir  nagenoeg  1000  pond,  'n  jaar  lank  'n  geologiese  opname 
van  die  staat  te  maak  en  om  ook  na  edelmetale  te  soek.  Hy  het  stelselmatig  ’n 
opname  van  die  gebied  vanaf  die  Oranjerivier  in  ’n  noordwaartse  rigting  oor 
Kroonstad,  tot  by  die  Vaalrivier  gemaak.  Vroeg  in  1878  het  hierdie  koers  vir 
Stow  uiteindelik  na  Maccauvlei  se  omgewing  suid  van  die  Vaalrivier,  gelei. 

In  die  omgewing  van  die  Taaibos-  en  Leeuspruit  en  Maccauvlei  aan  die  Vaal- 
rivier  het  hy  omvangryke  steenkoolneerslae,  die  later  genoemde  Vereeniging- 
steenkoolveld,  ontdek.  Hierdie  steenkoolveld  vorm  deel  van  die  sogenaamde 
Vryheidformasie-steenkoolprovinsie,  wat  aaneenskakelend  in  die  noordelike 
Oranje-Vrystaat,  die  suidelike  deel  van  Transvaal  en  Noord-Natal  voorkom. 
Hoewel  Stow  opgewonde  oor  sy  ontdekking  was,  het  die  Vrystaatse  regering 
egter  nie  in  die  steenkoolfonds  belang  gestel  nie.  Stow  het  opdrag  gekry  om  na 
Bethlehem  terug  te  keer  en  sy  soektog  na  edelmetale  voort  te  sit. 

Teen  Junie  1878  was  Stow  weereens  werkloos,  nadat  sy  kontrak  met  die  Vry- 
staatse  regering  verstryk  het.  Daarbenewens  het  die  Vrystaatse  regering  sy 
steenkoolontdekking  as  waardeloos  geag.  Hy  het  as  ’n  mismoedige  man  op  die 
Kimberleyse  diamantdelwerye  werk  gesoek.  Stow  se  ontdekking  van  die 

Vereenigingsteenkoolveld  het  egter  intussen  die  Kimberleyse  diamantmagnaat, 
Samuel  Marks,  se  ore  bereik. 

‘De  Zuid  Afrikaansche  en  Oranje  Vrijstaatse  Kolen  en  Mineralen 

Mijn  Vereeniging’ 

Samuel  Marks,  ’n  Russiese  Jood,  het  in  1863  sy  geboorteplek  in  die  Suvalki 
provinsie  in  P usland  verlaat  en  na  Engeland  geëmigreer.  Hy  het  in  ’n  tafelgerei- 
fabriek  in  Sheffield  gewerk  en  die  gewerskaf  met  die  messegoed  het  by  Marks 
die  vergesig  laat  ontstaan  om  eendag  sy  eie  staalwerke  te  besit. 

Samuel,  wat  in  die  omgangstaal  as  Sammy  bekend  gestaan  het,  het  teen 
ongeveer  1868  na  die  Kaapkolonie  geëmigreer.  Hy  het  in  diens  van  die  firma 
Fletcher  en  Carter  met  kledingstowwe  gesmous.  Sammy  het  sy  neef  Isaac  Lewis, 
wat  in  Rusland  gewoon  het,  oorreed  om  ook  na  die  Kaapkolonie  te  emigreer. 
Marks  en  Lewis  het  hiema  in  die  Kaapkolonie  met  juweliersware  gesmous. 

Die  ontdekking  van  diamante  was  pas  in  Kaapstad  bekend,  toe  Marks  en 
Lewis  hul  perdekar  met  handelsware  gelaai  en  al  smousende  na  Kimberley 
vertrek  het.  Die  twee  Joodse  neefs  het  ook  delwers  geword.  Hulle  het  soos  slawe 
gewerk  en  spoedig  leidende  entrepreneurs  op  die  delwerye  geword.  Die  diamant- 
bedryf  het  juis  in  daardie  stadium  ’n  knellende  brandhout  tekort  ondervind. 
Marks  het  nadat  hy  van  die  Stowfonds  gehoor  het,  onmiddelik  die  potensiaal 
van  steenkool  as  brandstof  vir  die  diamantbedryf  besef. 

Sammy  Marks  het  reëlings  getref  om  George  William  Stow  te  ontmoet,  ten 
einde  die  steenkoolfonds  wat  hy  aan  die  walle  van  die  Vaalrivier  ontdek  het, 
te  ontgin. 

Hierdie  ontmoeting  tussen  Marks  en  Stow  het  in  1880  tot  die  stigting  van 
‘De  Zuid  Afrikaansche  en  Oranje  Vrijstaatsche  Kolen  en  Mineralen  Mijn  Veree- 
niging’  gelei.  Stow  is  as  bestuurder  en  aandeelhouer  van  die  mynmaatskappy 
aangestel.  Hy  het  opdrag  ontvang  om  al  die  plase  waarop  steenkoolneerslae 
voorkom  te  koop. 

Vir  die  58-jarige  Stow  het  uiteindelik  ’n  rooskleuriger  toekoms  voorgelê. 
Onder  leiding  van  Stow  het  ’n  volfiliaal  van  die  bogenoemde  mynmaatskappy, 
Vereeniging  Estates,  sedert  November  1880,  126  000  akker  plaasgrond  aan 
weerskante  van  die  Vaalrivier  opgekoop.  Ongeveer  75%  van  die  grond  was  uit- 
eindelik  steenkooldraend.  ’n  Sonderlinge  prestasie  vir  Stow  as  selfopgeleide 
geoloog. 

Die  eerste  steenkoolmynbedrywighede  het  op  die  plaas  Leeukuil  aan  die 
noordelike  oewer  van  die  Vaalrivier  begin.  Hierdie  rivieroewermynbedrywighede 
het  op  ’n  betreklik  primitiewe  mynboustelsel  berus.  Stow  het  ook  die  300  myl 
lange  rivieroewer  vanaf  Leeukuil  tot  by  Kimberley  opgemeet.  Die  doel  hiervan 
was  om  ’n  reeks  studamme  met  sluise  te  bou,  ten  einde  die  steenkool  in  die 
reënseisoen  met  platbo^omsloepe  stroomaf  na  Kimberley  te  vervoer.  Die  plan 
was  onuitvoerbaar. 

Sammy  Marks  het  hierdie  steenkoolvervoerprobleem  deur  ’n  eenvoudige  en 
doeltreffende  altematief  opgelos.  Hy  het  van  transportryers  gebruik  gemaak  wat 

op  hul  suidwaartse  tog  die  steenkool  na  Kimberley  vervoer  het.  Teen  1884  is 
720  ton  steenkool  per  jaar  op  hierdie  ossewaens,  wat  nagenoeg  4 ton  kon  laai, 
na  Kimberley  vervoer.  Steenkool  is  ook  deur  Donal  Mackay,  ’n  eertydse  vennoot 
van  Rhodes,  uit  die  klein  steenkoolmyn,  Springfield  op  die  plase  Kookfontein 
en  Waldrif  ontgin. 

Op  16  Maart  1882,  toe  Stow  op  die  drumpel  van  ongekende  persoonlike 
sukses  gestaan  het,  het  hy  siek  geword  en  op  die  17de  aan  ’n  hartaanval  beswyk. 

Intussen  het  die  steenkoolmynwerkersgemeenskap  aan  die  walle  van  die 
Vaalrivier  tot  sowat  300  siele  aangegroei.  Groot  getalle  transportryers  wat  steen- 
kool  na  Kimberley  vervoer  het,  was  ook  altyd  in  die  myngemeenskap  aanwesig. 
Hierdie  groeiende  gemeenskap  het  die  mynbestuur  genoop  om  die  Pretoriase 
prokureursfirma,  Simpson  en  Schapport,  opdrag  te  gee  om  ’n  skrywe  aan  die 
Staatsekretaris  te  rig  en  toestemming  te  vra  om  ’n  dorp  op  die  plaas  Klipplaatdrif 
te  stig.  Die  Uitvoerende  Raad  van  die  Transvaalse  republiek  het  op  4 Julie  1882 
die  toestemming  verleen  en  by  die  Volksraad  aanbeveel  dat  die  dorpsnaam 
‘Vereeniging’  moet  wees.  Die  mynmaatskappy  se  naam,  ‘De  Zuid  Afrikaansche 
en  Oranje  Vrijstaatsche  Kolen  en  Mineralen  Mijn  Vereeniging’  is  in  die  spreek- 
taal  na  ‘De  Vereeniging’  verkort.  Die  dorpsnaam  Vereeniging  is  dus  afgelei 
van  die  mynmaatskappy  se  naam. 

Die  steenkoolmynbedrywighede  aan  die  walle  van  die  Vaalrivier  het  in  1886 
met  die  ontdekking  van  die  Witwatersrandse  goudvelde  in  belangrikheid  toe- 
geneem.  ’n  Nuwe  afsetgebied  het  hierdeur  ontstaan  wat  deur  ’n  groter  myn- 
produksie  beantwoord  moes  word.  Die  bogenoemde  rivieroewermynbedrywig- 
hede  is  laat  vaar  en  die  eerste  mynskag  is  ongeveer  een-en-’n-halfmyl  stroomaf 
van  die  rivierdeurgang  by  Viljoensdrift  gesink.  Die  skag  het  as  die  Bedworth- 
steenkoolmyn  bekend  gestaan.  Die  myn  is  later  na  ‘Central  Mine  West’  of 
kortom  ‘Central  West’  , herdoop. 

‘Central  West’  was  die  enigste  myn  wat  op  grootskaal  in  Transvaal  in  pro- 
duksie  was.  Selfs  in  1891  het  daar  tot  sowat  200  ossewaens  daagliks  by  die  myn 
uitgespan  om  steenkool  na  Kimberley  of  die  Witwatersrand  te  vervoer. 

Die  spoorlyn  tussen  Bloemfontein  en  die  Rand  wat  in  1892  deur  die  toedoen 
van  Sammy  Marks  oor  Viljoensdrift  gebou  is,  was  ’n  belangrike  ontwikkeling- 
stimulus  vir  die  myngemeenskap  aan  die  Vaalrivier.  Enersyds  het  Marks  Veree- 
niging  as  strategiese  deurgangsroete  van  suid  na  noord  gevestig.  Andersyds  het 
die  spoorwegverbinding  en  ’n  nuwe  oplewing  in  die  goudbedryf,  ’n  verdere 
uitbreiding  van  die  steenkoolbedryf  in  Vereeniging  tot  gevolg  gehad. 

Die  ‘Central  Mine’  het  ’n  tweede  skuinsskag,  die  ‘Central  East’ , ontgin  ten 
einde  die  groter  afset  van  steenkool  te  akkommodeer.  Hierdie  skag  was  waar- 
skynlik  op  die  oostelike  oewer  van  die  rivier,  ongeveer  twee  myl  stroomop 
vanaf  die  samevloeiing  van  die  Vaalrivier  met  die  Suikerboschrivier,  geleë. 
Mynbedrywighede  het  ook  aan  die  oewers  van  die  Kliprivier  en  Taaiboschspruit 
voorgekom. 

Dorpsontwikkeling 

Hierdie  bogenoemde  ontwikkeling  het  die  mynmaatskappy  oortuig  dat  hulle 
iets  daadwerklik  aan  die  uitbreiding  van  die  dorp  Vereeniging  moes  doen.  Hoe- 
wel  die  Uitvoerende  Raad  van  die  Transvaalse  republiek  alreeds  in  Julie  1882 
goedkeuring  vir  dorpstigting  verleen  het,  is  daar  met  die  dorpstigting  tot  in  1889 
gewag.  Die  finale  dorpstigtingsdokument  is  op  23  Desember  1889  deur  die 
staatspresident,  S.  J.  P.  Kruger  onderteken. 

J.  Rissik  het  in  1892  die  dorpsplan  volgens  ’n  roosterpatroon  opgestel  en  die 
dorpsgebied  is  deur  E.  Jorrisen  opgemeet  en  afgepen.  Die  sentrale  dorpsgebied 
het  ’n  oppervlakte  van  356  morge  beslaan.  Volgens  die  dorpstigtingsdokument 
het  die  regering  6 erwe 
ontvang  en  6 dubbel 
erwe  is  vir  kerkgrond 
gereserveer. 

Aanvanklik  is  min 
erwe  verkoop.  Op  30 
April  1892  het  die  af- 
slaers  Morkel  en  Cilliers 
in  opdrag  van  die  myn- 
bestuur,  dorpserwe  op 
’n  openbare  veiling  in 
Johannesburg  te  koop 
aangebied.  Volgens  koe- 
rantberigte  is  daar  210 
erwe  op  hierdie  veiling 
verkoop.  Hierdie  verkoopstransaksie  was  nie  baie  suksesvol  nie,  aangesien  slegs 
91  eienaars  teen  1912  erwe  op  hul  naam  getransporteer  het. 

Die  mynbestuur  het  ook  in  1892,  na  herhaalde  versoeke  aan  die  Staatsekre- 
taris,  daarin  geslaag  om  die  grondslag  vir  ’n  dorpsbestuur  daar  te  stel.  Die  belas- 
tinggaarder,  ene  Hoffman,  is  gedurende  die  jaar  as  vrederegter  aangestel.  Hierdie 
amp  het  tot  in  Mei  1900  voortgeduur.  Nadat  Lord  Roberts  die  Vaalrivier  by 
Vereeniging  oorgesteek  het,  het  die  dorp  die  hoofsetel  van  die  assistent-distriks- 
kommissaris,  kaptein  Bentinck,  geword.  Gedurende  die  tydperk  van  vyandelik- 
hede  het  hierdie  kommissaris,  ’n  Assistent  Resident  Magistraat,  en  vanaf  Januarie 
1902  ’n  Gesondheidskomitee,  met  ’n  administratiewe  personeel,  die  dorps- 
bestuur  hanteer. 

As  gevolg  van  die  toename  in  die  bevolking  het  die  Britse  bestuur  besluit  om 
vanaf  Oktober  1903  die  Gesondheidskomitee  in  ’n  Voorstedelike  Distriksraad 
te  omvorm.  Gedurende  Augustus  1 904  is  die  status  van  die  raad  verder  verhoog. 
Vereeniging  het  munisipale  status  ontvang.  Nege  Raadslede,  ’n  Stadsklerk  en 
drie  ander  amptenare  moes  toesien  dat  die  dorpsake  reg  verloop.  In  1912  is 
Vereeniging  tot  groter  munisipaliteit  verklaar,  waama  die  dorp  stelselmatig 
uitgebrei  het. 

Nywerheidsontwikkeling 

Namate  die  infrastruktuurdienste  soos  ’n  telegraaflyn  (1884),  poskantoor 


Algemene  Handelaar/Smidswinkel.  Hoek  van  Voortrekker- 
straat  en  Livingstonelaan.  Opgerig  in  1906  teen  £66-3-00. 

( 1 892),  Tolgaarder  (1895)  wat  Vereeniging  as  deurvoerpoort  gevestig  het,  brug, 
spoorlyn  en  stasie  (1892),  geproklameerde  erwe  (1889),  die  ekonomiese  grond- 
slag  van  die  dorp  verbeter  het,  is  ander  bedrywe  naas  die  steenkoolmyne  ook 
gevestig. 

Die  eerste  nywerheid  wat  die  gebied  se  natuurlike  hulpbronne  (klei)  verwerk 
het,  en  waarby  Sammy  Marks  ook  betrokke  was,  is  in  1890  gestig. 

Dit  was  ’n  vuurkleinywerheid  wat  die  eerste  vuurvaste  stene  in  Suid-Afrika 
vervaardig  het.  Die  steenaanleg  het  Vereeniging  Brick  and  Tile  Company  geheet, 
en  staan  vandag  as  Vereeniging  Refractories  Limited  bekend. 

Sammy  Marks  was  op  hierdie  stadium  een  van  Suid-Afrika  se  vooruitstre- 
wendste  entrepreneurs.  Hy  het  egter  nie  sy  lang  gekoesterde  ideaal  om  ’n  staal- 
nywerheid  in  Suid-Afrika  te  vestig,  vergeet  nie.  Hy  het  gedroom  om  van  Veree- 
niging  die  ‘Sheffield’  van  Suid-Afrika  te  maak. 

Sedert  1896  het  hy  pogings  aangewend  om  hierdie  ideaal  te  verwesenlik. 
Hy  het  gedurende  1902  staalnyweraars  in  Sheffield  besoek,  met  die  oog  op  die 
vestiging  van  ’n  soortgelyke  nywerheid  in  Suid-Afrika. 

Verdere  ondersoeke  en  navorsing  het  tot  in  1910  voortgeduur,  waarna 
Sammy  sy  plan  om  ystererts  te  smelt  laat  vaar  en  op  die  hergebruik  van  skroot- 
yster  gewerk  het.  Henry  Horace  Wright,  ’n  Engelse  myningenieur,  het  in  Junie 
1911  ’n  kontrak  met  die  spoorweë  gesluit  om  al  hul  skrootyster  te  verwerk. 
Hy  het  naarstighk  na  bedryfskapitaal  gesoek  om  ’n  staalwerke  op  te  rig. 

Sammy  Marks  het  tot  sy  redding  gekom  en  op  15  November  1911  is  die 
Union  Steel  Corporation  of  South  Africa  Ltd.,  met  ’n  kapitaal  van  250  000 
pond  gestig.  ’n  Sindikaat,  The  African  Steel  Syndicate,  wat  die  maatskappy 
ondersteun  het,  is  in  Londen  geregistreer. 

Marks  het  nie  oor  die  terrein  van  die  staalfabriek  getwyfel  nie.  Deur  be- 
middeling  van  Vereeniging  Estate  Ltd.  is  grond  in  Vereeniging,  die  ontluikende 
dorpie  met  sy  nagenoeg  500  inwoners,  aangebied.  Swaar  toerusting  en  opge- 
leide  staalwerkers  is  hierna  op  groot  skaal  na  Vereeniging  ingevoer.  1 September 
1913  was  ’n  hoogtepunt  in  Sammy  Marks  se  loopbaan.  Op  hierdie  dag  is  die 


Die  VFP-Kragstasie  wat  in  1912  op  die  oewer  van  die  Vaalrivier  opgerig  is. 

eerste  staal  deur  die  eerste  yster-  en  staalnywerheid  in  Suid-Afrika  gegiet.  Vir 
Marks  was  hierdie  ondememing,  USKO,  waarvan  hy  ook  die  voorsitter  van  die 
direksie  was,  een  van  sy  kosbaarste  bates. 

Gedurende  1912  het  die  Victoria  Falls  and  Transvaal  Power  Company  (VFP) 
’n  kragstasie  op  die  oewer  van  die  Vaalrivier  opgerig.  Die  kragstasie  het  tesame 
met  die  ander  kragstasies  van  die  VFP-maatskappy,  Suid-Transvaal  van  elek- 
triese  krag  voorsien. 

Marks  het  op  26  Junie  1916  die  Vereeniging  Milling  Company,  as  ’n  filiaal 
van  Vereeniging  Estates,  geregistreer.  Die  maatskappy  wat  tans  as  Premier 
Milling  bekend  staan,  was  die  eerste  meganies  toegeruste  meule  in  Suid-Afrika. 


Slot 

Vereeniging  het  op  hierdie  stadium  in  ’n  aansienlike  handelsentmm  ont- 
wikkel,  en  alreeds  ’n  groot  rol  in  die  nywerheidsontwikkeling  van  Suid-Transvaal 
gespeel. 

Hiermee  is  die  grondslag  van  Vereeniging  as  nywerheidsentmm  gelê.  ’n  Ont- 
luikende  gemeenskapslewe  (kerke,  skole,  ontspanning),  waarin  hierdie  gemeente 
sedert  1913  ook  sy  rol  vervul  het,  was  ’n  volgende  ontwikkelingsfase  wat  in 
Vereeniging  op  dreef  gekom  het. 


P.  J.  J.  PRINSLOO 

STIGTING  EN  GROEI  VAN  DIE  GEMEENTE 

(1913  - 1930) 

ONDER  DIE  LEIDING  VAN  DS.  EN  MEV.  L.  E.  BRANDT 

deur  S.  P.  PRETORIUS 

Vanaf  die  Moedergemeente  van  die  Nederduitsch  Hervormde  Kerk  in  Trans- 
vaal,  Potchefstroom,  het  ’n  hele  aantal  gemeentes  afgestig  en  selfstandig  begin 
groei.  Vereeniging  was  één  van  die  gemeentes. 

Sonder  protes  en  teenkanting  is  die  gemeente  se  afstigting  ook  nie  deurge- 
voer  nie. 

Die  eerste  berigte  oor  die  gemeente  Vereeniging  kom  voor  tydens  ’n  Rings- 
kommissievergadering  van  die  Oostelike  Ring  op  22  Februarie  1911  toe  die 
voorsitter,  Ds.  Jac  van  Belkum  aan  die  skriba,  Ds.  J.  J.  Prinsloo,  opdrag  gee  om 
’n  skrywe  te  rig  aan  die  gemeente  Potchefstroom  ’met  die  doel  een  gemeente  te 
Vereeniging  te  stichten’.  Die  Ringskommissie  wil  ook  graag  in  die  verband  die 
kerkraad  te  Vlakfontein  op  ’n  geleë  datum  ontmoet. 

Feitlik  ’n  jaar  later  kry  die  saak  weer  aandag  by  ’n  Ringskommissievergadering 
op  28  Februarie  1912  te  Heidelberg,  waar  Ds.  J.  J.  Prinsloo  opdrag  ontvang  om 
‘met  de  eerste  Zondag  in  April  naar  P.  C.  Stroom  te  gaan  om  de  Kerkeraad  al- 
daar  te  ontmoeten  over  het  stichten  eener  gemeente  te  Vereeniging’  . Waarom 
Ds.  Prinsloo  nie  die  opdrag  van  Februarie  1911  uitgevoer  het  nie,  kan  nie  vas- 
gestel  word  nie.  Waarskynlik  het  persoonlike  omstandighede  hom  verhinder. 

Hy  rig  egter  ’n  skrywe  gedateer  27  Maart  1912  aan  die  Kerkraad  van  Potchef- 
stroom  wat  in  behandeling  geneem  word  op  dié  gemeente  se  Kerkraadsvergade- 
ring  van  5 April  1912.  In  die  skrywe  word  versoek  dat  ’n  nuwe  gemeente  ‘met 
Vereeniging  of  een  der  naburige  plaatsen  als  centrum’  gestig  word.  Hy  wou  ook 
die  Kerkraad  oor  die  aangeleentheid  te  woord  staan.  Hierop  besluit  die  Kerkraad 
dat  ‘de  Kerkraad  zich  niet  kan  vereenigen  met  een  voorstel  om  op  kosten  en 
ten  ongerief  van  deze  Gemeente  eene  nieuwe  Gemeente  te  Vereeniging  of  in  die 
nabýheid  te  stichten; 

Dat’t  den  Kerkraad  ten  zeerste  leed  doet,  Den  Wel.  Eerw.  Heer  J.  J.  Prinsloo 
voor  het  tegenwoordige  niet  te  kunnen  ontmoeten  in  verband  met  deze  zaak, 
omdat  deze  Kerkraad  nog  niets  van  deze  zaak  af  weet’. 

Of  daar  onder  lidmate  oor  ’n  moontlike  afstigting  gepraat  is,  kan  nie  vasgestel 
word  nie.  Op  amptelike  vlak  was  die  brief  van  Ds.  Prinsloo  aan  die  kerkraad  die 
eerste  berig  oor  ’n  moontlike  afstigting. 

By  die  kerkraadsvergadering  van  5 Julie  is  daar  briewe  van  Ds.  Jac  van  Belkum 
en  die  nuwe  skriba,  Ds.  L.  E.  Brandt  ter  tafel  oor  die  stigting  van  dié  nuwe  ge- 
meente  te  Vereeniging.  Die  plek  waar  die  gemeente  gestig  moes  word  was  nou 
vasgestel.  Die  kerkraad  besluit: 

. . . Dat  volgens  verkregen  informatie  de  omstandigheden  te  Veree- 
niging  niet  zeer  gunstig  schynen  te  zyn  voor  het  stichten  eener 
nieuwe  Gemeente  aldaar;  dat  alsnog  geen  wensch  is  uitgespreken 

door  de  lidmaten  dezen  Gemeente,  zich  by  de  voorgestelde  nieuwe 
Gemeente  bý  Vereeniging  aan  te  sluiten,  maar  in  tegendeel  zich  daar- 
tegen  hebben  verklaard;  dat  de  Kerk  te  Losberg,  welke  met  veel 
moeite  en  kosten  overdgebouwd,  voldoende  voorziening  maakt  voor 
het  houden  van  Kerk  dienst  in  die  buurt;  dat  het  nu  geen  geschikte 
gelegenheid  is,  een  verder  deel  dezer  Gemeente  af  te  snýden;  dat 
deze  Gemeente  reeds  aanzienlýk  verzwak  is  daar  de  Kerkelýke 
grondlýnen  tusschen  Klerksdorp,  Ventersdorp,  Rustenburg  en  Ven- 
terskroon;  dat  door  het  afsnyden  van  een  verder  deel  dezer  Gemeen- 
te  de  inkomsten  derzelve,  aanzienlýk  zullen  verminderd  worden, 
hetwelk  op  het  oogenblik  nicht  raadzaam  is;  dat  om  deze  en  anderen 
redenen  het  den  Eerw.  Kerkraad  van  harte  leet  doet  zich  met  het 
stichten  eener  nieuwe  Gemeente,  niet  te  kunnen  vereenigen  en  der- 
halve  geene  vrýmoedigheid  gevoelt  zich  daarmede  in  te  laten  . . . 

Die  Ringskommissie  neem  by  sy  vergadering  van  12  September  kennis  dat  die 
kerkraad  van  Potchefstroom  ‘sich  daartegen  verset  . . Na  bespreking  word 
besluit  ‘te  trachten  een  commissie  aan  te  stellen  die  de  plaatzen  zal  opnemen  en 
een  lýst  zal  laten  tekenen  vóór  of  tegen  het  stichten  van  een  nieuwe  Gemeente 
. . .’  . Daar  word  ook  besluit  dat  die  grense  van  die  nuwe  gemeente  dieselfde  sou 
wees  as  dié  van  die  Vereenigde  gemeente  van  Vereeniging. 

Wanneer  die  Ringskommissie  vroeg  in  1913  op  28  Januarie  te  Johannesburg 
byeenkom  is  die  aangeleentheid  weer  aan  die  orde.  ’n  Brief  van  broeder  Martins 
word  behandel  waarin  hy  meld  dat  gemeentelede  op  Houtkop,  Rietspruit  en 
Vlakfontein  begerig  is  om  ’n  nuwe  gemeente  te  stig  en  dat  daar  persone  is  wat 
bereid  is  om  met  lyste  handtekeninge  te  versamel  van  mense  wat  die  saak  steun. 
Die  familie  Van  der  Merwe  is  ook  bereid  om  ’n  stuk  grond  te  skenk  vir  ’n  kerk- 
gebou.  Daar  was  ook  die  gedagte  van  ander  lidmate  dat  die  kerkgebou  eerder 
op  die  dorp  opgerig  moes  word. 

Hierdie  reaksie  van  gemeentelede  van  Potchefstroom  het  die  Ringskommissie 
gesterk  in  sy  voorneme  om  ’n  gemeente  te  Vereeniging  te  stig  en  daarom  word 
op  voorstel  van  die  voorsitter  besluit  dat  lyste  onder  gemeentelede  moet  sirku- 
leer  wat  voor  15  Maart  afgehandel  moet  word  ten  einde  vas  te  stel  of  die  aan- 
geleentheid  hulle  steun  geniet.  Die  resultaat  van  die  lyste  sal  aan  die  Westelike 
Ring  en  die  kerkraad  van  Potchefstroom  bekend  gemaak  word.  Die  lyste  is 
uitgereik  aan  J.  P.  Cronjé  en  Piet  Opperman  te  Vlakfontein;  G.  Brits  te  Jacht- 
fontein,  F.  H.  Kamffer  te  Vlakfontein;  D.  J.  Jacobs  te  Witkop  Pk  Kliprivier; 
L.  T.  Dreyer  van  Kliprivierstasie;  H.  Jacobs  te  Hangfontein  Pk  Meyerton  en 
P.  Swammers  te  Kaalfontein  Pk  Jachtfontein. 

Wanneer  die  kerkraad  van  Potchefstroom  op  4 Julie  vergader  onder  die 
leiding  van  sy  predikant  Ds.  C.  W.  du  Toit  word  ’n  brief  van  die  ringskriba 
Ds.  L.  E.  Brandt  voorgelees  oor  die  vasstelling  van  die  grense  tussen  die  gemeente 
Potchefstroom  en  die  nuut  te  stigte  gemeente  van  Vereeniging.  Die  kerkraad 
besluit  om  hierop  te  antwoord: 

Dat  deze  Eerw.  Kerkraad  kennis  heeft  genomen  van  het  bericht,  dat 
de  Oostelýke  Ring  besloten  heeft  eene  Gemeente  te  Vereeniging  te 
willen  stichten  en  wenscht  die  nuwe  Gemeente  alle  heil  en  zegen  toe; 

dat  deze  Eerw.  Kerkraad  zich  echter  niet  kan  vereenigen  met  de 
voorgestelde  Kerkelyke  Grenslynen;  dat  deze  Kerkraad  echter  gene- 
gen  is  de  zaak  te  bespreken  en  later  in  behandeling  te  nemen;  verder 
opmerkzaam  te  maken,  dat  deze  Gemeente  eers  voldoende  voor- 
siening  is  gemaakt  te  Losberg  vo'or  de  Kerkelyke  behoeften  der  lid- 
maten  en  reeds  grote  kosten  daaraan  heeft  besteed;  dat  er  maar 
weinige  personen,  zoover  dezen  Kerkraad  bekend  zich  gereed  ver- 
klaard  hebben  van  deze  Gemeente  naar  de  te  stichten  Gemeente  te 
Vereeniging  over  te  gaan  en  dat  een  inbreuk  in  de  thans  bestaande 
Gemeente  van  Potchefstroom,  ernstige  gevolgen  en  geldelyke  ver- 
liezen  zal  veroorzaken,  die  in  de  bescheidene  meening  van  deze 
Eerw.  Kerkraad  behoren  vermelden  te  worden. 

Die  kerkraad  van  Potchefstroom  het  nie  enige  ander  uitweg  gehad  as  om  hom 
by  die  besluit  van  die  Ringskommissie  neer  te  lê  nie.  Op  daardie  tydstip  kon  ’n 
Ringskommissie  sonder  die  toestemming  van  die  betrokke  gemeentes,  besluit  om 
’n  nuwe  gemeente  in  sy  gebied  te  stig.  Tog  is  gemeentelede  en  kerkrade  se 
mening  in  ag  geneem.  In  sy  brief  aan  die  Ringskommissie  laat  die  kerkraad  dit 
ook  nie  ná  om  weereens  sy  ernstige  beswaar  aan  te  teken  teen  die  stigting  van  ’n 
nuwe  gemeente  nie.  Die  Kerkgebou  by  Losberg  het  vir  jare  ’n  twisappel  tussen 
die  gemeentes  Vereeniging  en  Potchefstroom  gebly. 

By  die  Ringskommissievergadering  van  10  Julie  1913  doen  Ds.  Brandt  as 
skriba  verslag  van  verrigtinge  wat  in  sy  teenwoordigheid  saam  met  gemeentelede 
van  Potchefstroom  te  Vlakfontein  by  Vereeniging  plaasgevind  het  op  15  Junie. 
Hy  kry  opdrag  om  op  ’n  geleë  tyd  tydens  ’n  diens  te  Houtkop  by  Vereeniging 
die  nuwe  gemeente  officieel  te  stig  en  kerkraadslede  te  verkies.  Die  stigting  van 
die  gemeente  was  nou  ’n  voldonge  feit. 

By  ’n  gemeentevergadering  wat  te  Houtkop,  plaas  van  broeder  J.  C.  van  der 
Merwe  gereël  is  op  Sondag,  17  Augustus  1913,  begin  die  geskiedenis  van  die 
gemeente  Vereeniging  toe  ’n  voorstel  van  broeder  S.  C.  Cronjé  met  slegs  drie 
stemme  daarteen,  aanvaar  word,  naamlik  dat  die  gemeente  Vereeniging  gestig 
moet  word. 

Ds.  L.  E.  Brandt,  bekende  en  eerbiedwaardige  leraar  van  die  gemeente  Johan- 
nesburg  en  skriba  van  die  Oostelike  Ring  wat  as  voorsitter  opgetree  het,  is  as 
eerste  konsulent  benoem.  Die  Ringskommissie  het  ook  later  op  1 1 Februarie 
1914  toestemming  daartoe  verleen  op  versoek  van  die  kerkraad,  dat  Ds.  Brandt 
as  konsulent  sal  optree. 

As  stigterslede  teken  die  volgende  broeders  T.  F.  Greyling,  M.  F.  van  der 
Merwe,  G.  J.  J.  van  der  Merwe,  S.  C.  Cronjé,  F.  J.  Cronjé  Fz,  H.  J.  Cronjé, 
L.  R.  G.  Marx,  F.  H.  Kamffer,  P.  J.  Jacobs,  T.  P.  Pretorius,  M.  M.  Basson, 
J.  F.  van  der  Merwe,  T.  F.  Cronjé  Fz,  H.  J.  Jacobs,  W.  Opperman,  J.  P.  Cronjé  Fz. 
W.  Lindeque,  H.  J.  Taillard,  D.  J.  C.  van  Wyk  Fz,  S.  H.  J.  Strydom,  S.  J.  Stry- 
dom,  F.  F.  P.  Barnard,  M.  Barnard,  F.  Barnard  Fz,  D.  J.  Jacobs,  C.  E.  S.  Bouwer, 
C.  J.  Muller,  W.  L.  Pretorius,  F.  J.  Pieterse,  J.  P.  Badenhorst,  P.  J.  Bhgnaut, 
H.  H.  Nieuwoudt,  T.  F.  Cronje  Fz,  J.  C.  Heyneke,  H.  J.  Badenhorst,  J.  B.  Opper- 
man,  C.  P.  A.  Dideriks,  B.  B.  Steyn,  C.  J.  Smith,  P.  J.  Marx,  A.  M.  van  der 
Merwe,  B.  J.  van  der  Merwe  en  J.  C.  van  der  Merwe.  Slegs  manslidmate  het  stem- 
reg  by  gemeentevergaderings  gehad  en  meerendeel  het  dié  vergadering  uit  mans- 
lidmate  bestaan. 

Voorlopig  word  besluit  dat  die  politieke  grenslyn  van  die  distrik  Vereeniging 
as  grens  van  die  gemeente  geneem  sal  word.  Die  eerste  kommissie  van  die  nuut- 
gestigte  gemeente  word  verkies  met  die  opdrag  om  finaal  die  grenslyn  met 
Potchefstroom  vas  te  lê  en  aan  albei  kerkrade  daaroor  rapport  te  lewer.  Die  taak 
is  opgedra  aan  broeders  S.  C.  Cronjé,  W.  Opperman  en  S.  Blignaut.  ’n  Soortgelyke 
kommissie  bestaande  uit  broeders  L.  R.  G.  Marx,  D.  J.  Jacobs  en  R.  G.  P.  Opper- 
man  ontvang  die  opdrag  om  die  grenslyn  tussen  Heidelberg  en  Vereeniging  in 
oorleg  met  die  betrokke  kerkraad  vas  te  stel  en  daaroor  te  rapporteer.  ’n  Derde 
kommissie  bestaande  uit  broeders  J.  P.  Pretorius,  D.  J.  van  Wyk  Fz,  en 
P.  G.  Swammers  word  verkies  om  die  grenslyn  met  Krugersdorp  vas  te  stel.  Die 
onderhandlinge  om  uiteindelik  hierdie  grense,  veral  dié  met  Potchefstroom  en 
Heidelberg  vasgestel  te  kry,  het  etlike  jare  geduur. 

Die  diensdoende  kerkraadslede  is  versoek  om  die  dienswerk  in  hul  bepaalde 
wyke  normaalweg  voort  te  sit.  Tydens  die  eersvolgende  Nagmaalsviering  sal  die 
verkiesing  van  kerkraadslede  geskied.  Reeds  by  hierdie  stigtingsvergadering  stel 
broeder  H.  J.  Taillard  voor  dat  ’n  begin  gemaak  moet  word  met  ’n  kollekte  vir 
’n  kerkboufonds,  die  eerste  behoefte  van  elke  gemeente. 

By  die  eerste  kerkraadsvergadering  te  Klopperskraal  op  16  November  1913 
is  teenwoordig  as  dienende  kerkraadslede  die  broeders  ouderlinge:  J.  P.  Brits, 
F.  H.  Kamffer  en  J.  C.  van  der  Merwe  en  diakens  T.  P.  Pretorius,  D.  J.  van 
Wyk,  W.  Lindeque,  S.  I.  W.  Marx  en  J.  van  Rooyen.  By  hierdié  eerste  vergadering 
word  die  politieke  grenslyn  van  die  distrik  Krugersdorp  en  Vereeniging  vasgestel 
as  die  grens  tussen  die  twee  gemeentes. 

Van  Ds.  Brandt  kom  ook  die  volgende  welkome  berig: 

Voorzitter  rapporteert  dat  hý  van  de  Regeering  een  brief  ontvangen 
heeft,  meldende  dat  wy  uit  de  erven  nos  261-262;  303-304;  697-698; 
756-766  te  Vereeniging  twee  kunnen  uitkiezen  voor  kerkbouw,  op 
voorwaarde  dat  binnen  12  maanden,  nadat  de  twee  uitgekozene 
erven  gereserveerd  zýn  een  kerkgebouw  moet  worden  opgezet. 

’n  Verkose  kommissie  sou  aandag  gee  aan  die  uitkies  van  die  erwe  en  aan  die 
gemeentevergadering  sou  dit  oorgelaat  word  om  te  besluit  oor  die  oprig  van  ’n 
kerkgebou  en  of  die  gebou  uit  sink,  hout  of  baksteen  gebou  sou  word.  Amptelik 
word  ook  besluit  om  ’n  begin  te  maak  met  die  insameling  van  geld  vir  die 
bouprojek. 

By  ’n  gemeentevergadering  dieselfde  dag,  waar  veertig  manshdmate  teen- 
woordig  is,  word  die  eerste  boukómmissie  verkies  bestaande  uit  broeders  J.  C. 
van  der  Merwe,  S.  Cronjé,  S.  Blignaut,  H.  Strydom  en  J.  F.  van  der  Merwe. 
Naas  hulle  taak  om  die  twee  erwe  uit  te  soek,  kry  hulle  .die  opdrag  om  voort  te 
gaan  met  beplanning  om  ’n  kerkgebou  van  hout  en  sink  op  te  rig. 

Die  eerste  Kerkraadslede  word  ook  op  hierdie  vergadering  verkies  naamlik 
as  ouderlinge:  F.  H.  Kamffer,  L.  R.  G.  Marx,  T.  P.  Pretorius,  J.  C.  van  der 
Merwe  (Rietkuil),  H.  Strydom,  J.  C.  van  der  Merwe  (Houtkop)  en  W.  J.  Opper- 
man.  As  diakens  is  verkies  G.  J.  J.  van  der  Merwe  (Vlakfontein),  D.  J.  Jacobs, 
D.  J.  van  Wyk,  S.  Cronjé,  W.  Lindeque,  P.  J.  Marx  en  J.  P.  Cronjé  Fz. 

Eers  by  die  kerkraadsvergadering  van  14  Februarie  1914  te  Rietkuil  is  diaken 
J.  P.  Cronjé  as  skriba  verkies  en  Ds.  Brandt  is  in  beheer  gestel  van  alle  gemeente- 
like  finansies.  Reeds  kon  berig  word  dat  £400  ingesamel  is  vir  kerkbou.  Oudl. 
W.  J.  Opperman  word  as  die  eerste  katkisasiemeester  aangestel  en  ouderlinge 
J.  C.  van  der  Merwe  en  W.  J.  Opperman  en  diakens  J.  P.  Cronjé  en  D.  J.  van 
Wyk  as  primi-  en  sekundiafgevaardigdes  na  die  Ringsvergadering  van  die  Ooste- 
like  Ring. 

By  ’n  kerkraadsvergadering  van  die  gemeente  Potchefstroom,  gehou  op 
23  Desember  1913  word  in  dié  gemeente  se  vergadering  finaal  kennis  geneem 
van  die  stigting  van  die  gemeente  Vereeniging.  Lidmate  van  die  gemeentes 
Johannesburg,  Heidelberg,  Krugersdorp  en  Potchefstroom  is  by  hierdie  gemeente 
betrek.  Daar  is  ook  tydens  die  vergadering  protes  aangeteken  teen  die  wyse 
waarop  die  gemeente  gestig  is  en  gemeld  dat  ongeveer  1 70  manslidmate  van 
Potchefstroom  afgestaan  moes  word.  Die  voorsitter,  Ds.  C.  W.  du  Toit  het  egter 
gemeld  dat  die  Ringskommissie  die  reg  daartoe  het: 

‘Op  aanvraag  zegt  de  Eerw.  Voorzitter  dat  de  Ring  het  recht  heeft, 
binnen  zynen  Ring,  Gemeenten  te  stichten’ . 

Die  optrede  van  die  Ringskommissie  van  die  Oostelike  Ring  was  geregverdig 
al  was  die  gemeente  Potchefstroom  deel  van  die  Westelike  Ring. 

Dat  hierdie  jong  gemeente  met  vuur,  ywer  en  hoë  verwagting  sy  werksaam- 
hede  aangepak  het,  was  duidelik.  By  die  gemeentevergadering  van  15  Februarie 
word  besluit  om  ’n  baksteenkerkgebou  op  te  rig  met  voorsiening  vir  400  sit- 
plekke  met  die  moontlikheid  om  later  ’n  gallery  in  te  bou. 

In  Mei-maand  van  dieselfde  jaar  vind  die  eerste  gemeentetelling  plaas  en  daar 
word  vasgestel  dat  die  gemeente  uit  371  belydende  lidmate  bestaan.  Die  totale 
sieletal  het  716  beloop.  Die  ywer  en  bekwame  leiding  van  Ds.  F.  E.  Brandt,  was 
duidelik  merkbaar  in  die  gang  van  sake.  Hy  het  kerkraad  en  gemeente  geïnspireer 
en  kalm  al  die  sake  hanteer  wat  aandag  moes  geniet.  Bý  sy  eie  gemeentelike 
verpligtinge  het  hy  hierdie  konsulentsgemeente  nooit  afgeskeep  nie. 

Die  eerste  ernstige  grensgeskil  met  Potchefstroom  kom  ter  sprake  by  die  kerk- 
raadsvergadering  van  9 Mei.  Die  aangeleentheid  het  gehandel  oor  die  besitreg 
oor  die  kerkgebou  te  Doornfontein.  Die  kerkraad  van  Vereeniging  was  van 
mening  dat  hulle  deel  gehad  het  aan  die  oprigting  van  die  gebou  en  daarom  aan- 
spraak  het  op  minstens  die  helfte  van  die  waarde  daarvan.  Die  stryd  om  dié  saak 
te  probeer  besleg  het  vir  baie  jare  voortgeduur. 

By  die  gemeentevergadering  van  10  Mei  is  daar  kennis  geneem  dat  erwe  261, 
262,  303  en  304  deur  die  Minister  van  Fande  aan  die  gemeente  toegesê  is.  Weer- 
eens  is  ernstig  besin  oor  die  boustruktuur  en  opnuut  is  besluit  om  ’n  sinkgebou 
op  te  rig.  Daar  sal  gebruik  gemaak  word  van  die  dienste  van  die  argitek  G.  Granger 
Fleming.  Die  finansiële  toestand  van  die  gemeente  word  verder  beproef  deur  ’n 
brief  van  ‘De  Vereeniging  Estates  Ltd.’  wat  8 erwe  rondom  die  bestaande  4 
wat  deur  die  regering  aan  die  gemeente  geskenk  is,  te  koop  aanbied  vir  £800.00 
Die  erwe  is  die  volgende  jaar  aangekoop. 

Intussen  het  die  ander  sake  normaalweg  in  die  gemeente  verloop.  Aan  behoef- 
tiges  in  die  gemeente  en  aan  behoeftige  teologiese  studente  is  telkens  erediens- 
kollektes  afgestaan.  Ten  spyte  van  finansiële  drukte  het  die  gemeente  sy  verplig- 
tinge  in  die  verband  nagekom.  Basaarpogings  is  op  gereelde  tye  gehou  en 
gemeentelede  is  aangespoor  tot  offerbereidheid.  Nougeset  het  kerkraadslede  hul 
werk  gedoen  en  gereeld  is  lidmate  opgeroep  om  hulself  voor  die  kerkraad  te 
verantwoord  wanneer  hulle  oortree  het  in  leer  en  lewenswandel.  Tugstappe  was 
dikwels  die  gevolg  en  lidmate  het  hulle  gewilliglik  aan  die  vermaning  en  tug  van 
die  kerkraad  onderwerp. 

Die  jaar  1915  was  vir  die  Afrikanervolk  in  baie  opsigte  'n  moelike  jaar.  Die 
uitbreek  van  die  oorlog  het  op  elke  lewensvlak  materiële  nood  veroorsaak. 
Vanweë  die  oorlog  kon  die  gemeente  Vereeniging  ook  nie  met  sy  bouprojek 
begin  nie.  Die  dilemma  waarin  die  gemeente  verkeer  het,  was  dat  voor  19  Maart 
1915  ’n  gebou  opgerig  moes  word  volgens  die  ooreenkoms  met  die  Ministervan 


Die  eerste  kerkgebou.  Die  hoeksteen  is  gelê  deur  Sen.  A.  D.  W.  Wolmarans 
op  23  September  1915 


Lande.  Ds.  Brandt  moes  dié  saak  besleg.  Hy  kry  opdrag  om  by  die  betrokke 
instansie  uitstel  te  vra  weens  die  landsomstandighede.  In  dié  tyd  kon  die  bou- 
kommissie  nie  vergader  nie  en  slegs  een  tender  vir  die  bouwerk  is  ontvang.  Met 
die  bouprojek  moes  gewag  word  tot  vredestyd.  Na  beraming  sou  die  boukoste 
£1  600  beloop  sonder  toring  en  £1  900  met  ’n  toring.  Die  gebou  sou  sonder 
banke  wees.  Die  goeie  tyding  hierby  was  dat  die  bank  bereid  was  om  aan  die 
gemeente  geld  te  leen  vir  die  projek. 

Die  volgende  paar  maande  vanaf  Mei  het  meer  voorspoedig  verloop.  Die 
gemeente  ontvang  die  nodige  uitstel  vir  die  bouprojek  tot  19  Maart  1916.  Erwe 
259,  260,  263,  264,  301,  302,  305  en  306  te  Vereeniging  word  aangekoop  en 
toestemming  word  van  die  Vereenigde  gemeente  verkry  om  hul  kerkgebou  te 
gebruik  vir  Nagmaalseredienste. 

Tydens  die  kerkraadsvergadering  van  7 Augustus  val  die  finale  besluit  om  met 
die  bou  van  die  kerk  te  begin.  Magtiging  word  aan  die  nuutverkose  finansiële- 
kommissie  verleen  om  by  die  Nasionale  Bank  in  Vereeniging  die  koopsom  van 
£1  650  te  leen.  Die  boukommissie  kry  magtiging  om  die  boukontrak  te  teken. 
Die  kommissie  is  opnuut  saamgestel  en  het  bestaan  uit  broeders  S.  C.  Cronjé, 
J.  J.  H.  Pretorius,  H.  S.  Strydom,  S.  J.  Blignaut,  J.  C.  van  der  Merwe  (Rietkuil), 
en  J.  F.  van  der  Merwe  (Vlakfontein).  Alhoewel  die  gemeentevergadering  die- 
selfde  dag  aanvanklik  anders  besluit,  word  die  finale  besluit  uiteindelik  met  ’n 
meerderheidstem  bekragtig.  Kerkbou  was  nou  ’n  voldonge  feit. 

Die  kerkbou  aksie  het  baie  voorspoedig  verloop.  By  die  kerkraadsvergadering 
van  23  September  word  berig  uit  die  mond  van  die  kontrakteur,  Dickinson  dat 
die  gebou  op  15  Desember  voltooi  sal  wees.  Die  nagmaalsviering  en  kerkinwy- 
ding  word  bepaal  vir  18  en  19  Desember.  Ds.  C.  W.  du  Toit  sal  versoek  word 
om  die  wydingsrede  te  hou  en  Ds.  Jac  van  Belkum  die  voorbereidingserediens. 
Ds.  S.  J.  Strydom  sal  versoek  word  om  te  help  met  die  bediening  van  die  nag- 
maal.  Na  die  inwydingseremonie,  sal  Ds.  Steyn  van  die  Ned.  Herv.  of  Gerefor- 
meerde  gemeente,  die  magistraat,  burgemeester  en  stadsraad  genooi  word  as 
gaste. 

Sonder  teleurstelling  het  die  sake  egter  nie  verloop  nie.  Nadat  al  die  gaste  en 
gemeentelede  genooi  is  vir  die  inwydingsgeleentheid  moes  ’n  onvoltooide  kerk- 
gebou  ingewy  en  vir  die  nagmaalsviering  gebruik  word.  Verskillende  skenkings 
is  gemaak.  Ds.  Brandt  skenk  die  kanselbybel,  broeder  S.  I.  W.  Marx  die  nag- 
maalstafeldoeke  en  die  heer  Mostert  die  kansellap.  As  deel  van  die  skuld- 
delgingsprojek  word  op  die  inwydingsdag  54  beeste  en  71  skape  geskenk  deur 
gemeentelede. 

In  hierdie  selfde  tydperk  is  daar  vir  die  eerste  keer  beroeringe  rondom  die 
gewaardeerde  persoon  van  Ds.  Brandt.  ’n  Beswaarskrif,  onderteken  deur  ’n 
vyftal  lidmate  word  by  die  kerkraadsvergadering  van  23  September  ingedien. 
Die  broeders  maak  beswaar  omdat  Ds.  Brandt  hom  beskikbaar  gestel  het  as 
kandidaat  vir  die  parlement.  Hulle  dreig  om  hulle  van  die  kerk  los  te  maak.  Die 
saak  word  ernstig  bespreek  en  soos  volg  genotuleer: 

Na  seer  langdurige  en  ernstige  discussie  besloot  Ds.  Brandt  te  be- 
danken  als  consulent  wegens  de  ontevredenheid  met  zyn  candidatuur 
voor  het  Parlement  en  om  verdere  scheuring  in  de  gemeente  te  voor- 
komen.  Dit  word  aangenomen. 

Vir  die  kerkraad  was  die  amp  van  predikant  onversoenbaar  met  die  politiek. 
Selfs  die  waardering  en  vertroue  wat  teenoor  Ds.  Brandt  gekoester  is,  het  op 
hierdie  stadium  nie  die  saak  verander  nie.  Ds.  Strydom  sou  onmiddellik  versoek 
word  om  voortaan  as  konsulent  op  te  tree.  Ds.  Brandt  kry  ook  opdrag  om 
dadelik  alle  boeke  aan  hom  te  oorhandig. 

Die  erns  van  die  kerkraad  oor  die  aangeleentheid  blyk  verder  uit  ’n  besluit  in 
die  verband  naamlik  ‘dat  geen  kerkeraadslid  of  geen  leider  of  Commissie,  lid 
van  een  politieke  organisatie  mag  zýn  . . . in  zulk  geval  moet  hy  voor  een  van 
twee  bedanken’  . Hierby  die  steun  wat  aan  die  heer  Hofland  verleen  is  met  sy 
gedagte  om  by  die  eersvolgende  gemeentevergadering  voor  te  stel  dat  predikante 
verbied  word  om  aan  die  politiek  deel  te  neem. 

Die  verskoning  van  Ds.  Brandt  aan  die  kerkraad  en  gemeente  en  belofte  om 
nie  weer  aan  die  politiek  deel  te  neem  solank  hy  konsulent  van  Vereeniging  is 
nie,  ep  dat  hy  eers  sou  bedank  as  konsulent  alvorens  hy  hom  weer  daarin  sou 
begeef,  het  die  gemoedere  laat  afkoel.  Ds.  Brand  word  versoek  om  weer  as 
konsulent  met  sy  werk  voort  te  gaan. 

Die  jare  1916  en  1 91 7 het  vir  die  gemeente  meer  voorspoed  ingehou.  ’n  Klok 
is  aangekoop  vir  £ 10-10  en  ’n  stelasie  vir  die  klok  opgerig  vir  £ 1 1-10.  Die  skriba, 
J.  P.  Cronjé  het  die  geld  op  sy  eie  bymekaar  gemaak.  Twee  nagmaalstafels  is 
aangekoop  en  broeders  J.  P.  Cronjé  en  Pieter  Crafford  het  ’n  nagmaalservies  en 
silwer  beker  onderskeidelik  geskenk.  Die  agt  erwe  wat  vroeër  aangekoop  is,  is 
betaal  en  die  gemeente  kon  sy  heffingsgeld  van  ses  pennies  per  lidmaat  betaal. 
Daar  kon  ook  £5-00  bygedra  word  tot  die  pensioen  van  Ds.  Goddefroy.  Vir  die 
eerste  keer  kon  ’n  kommissie  verkies  word  om  aandag  te  gee  aan  die  maak  van 
kerkbanke.  Die  heer  R.  Phillipson  se  kontrak  is  aanvaar  om  46  banke  te  lewer 
vir  £ 210-00.  Die  hout  is  vanaf  Delagoabaai  verkry.  Ses  en  dertig  stoele  is  aan  die 
gemeente  geskenk  deur  verskillende  gemeentelede.  Lopers  (matte)  kon  aange- 
koop  word  vir  die  kerkgebou  en  aan  die  gemeente  Potgietersrus  kon  op  versoek 
van  Ds.  van  Drimmelen  ’n  ruim  bydrae  gemaak  word. 

Dat  politieke  verskille  tussen  lidmate  van  die  gemeente  ook  duidelik  merkbaar 
was,  word  weerspieël  in  die  optrede  van  broeder  S.  C.  Cronjé  wat  weier  om  die 
eredienste  by  te  woon  alvorens  broeders  H.  Strydom  en  L.  F.  van  der  Merwe 
as  lede  van  die  kerkraad  bedank.  Die  politiek  was  die  oorsaak.  Broeder  Strydom 
het  politieke  vergaderings  in  sy  huis  en  op  sy  werf  gehou.  Strydom  was  egter 
bereid  om  enige  kommissie  te  woord  te  staan  oor  sy  optrede.  Taktvol  het  Ds. 
Brandt  die  saak  saam  met  ’n  kommissie  ondersoek  en  opgelos. 

Dat  die  gemeente  besonder  geheg  aan  hul  konsulent-leraar  geraak  het,  is  nie 
te  betwyfel  nie.  Groot  waardering  is  telkens  vir  sy  harde  arbeid  betuig.  By  ge- 
leentheid  is  aan  hom  ’n  geskenk  van  £5-00  vir  sy  verjaardag  gegee  en  ter  selfder- 
tyd  is  sy  salaris  (traktement)  met  £ 1-00  verhoog. 

Tydens  die  Julie  kerkraadsvergadering  in  1918  is  vir  die  eerste  keer  die  be- 
hoefte  na  ’n  kerkorrel  uitgespreek.  ’n  Kommissie  om  die  saak  te  ondersoek  en 
af  te  handel  tot  ’n  maksimum  bedrag  van  £20-00  is  verkies.  Die  orrel  is  eers 
bykans  ’n  jaar  later  aangekoop  vir  £75-00  en  ’n  Mej.  Bettie  Roets  is  as  eerste 
orrelis  aangestel. 

Tussen  die  verskillende  Kerke  in  Vereeniging  het  ’n  mooi  gesindheid  onderling 
bestaan.  Ds.  Steyn  van  die  Verenigde  gemeente  het  dikwels  eredienste  in  die 
Hervormde  gemeente  gelei.  Vroeër  het  die  Hervormers  van  sy  kerkgebou  gebruik 
gemaak  met  nagmaalsvieringe.  Die  Hervormers  het  weer  op  hulle  beurt  later  hul 
kerkgebou  tot  beskikkings  van  Ds.  Postma  en  die  Gereformeerde  gemeente 
gestel. 

Die  griepjaar  1918  het  sy  tol  geëis,  ook  wat  gemeentelede  van  Vereeniging 
betref.  Ds.  Brandt  is  self  deur  die  siekte  platgetrek  en  veertien  gemeentelede  is 
dood  aan  die  griep.  Diaken  J.  J.  Jacobs  is  die  enigste  kerkraadslid  wat  daaraan 
beswyk  het.  Hierdie  jaar  met  sy  donker  wolk  van  die  dood  was  ook  die  jaar 

waarin  die  gemeente  se  skuld  finaal  gedelg  is  en  die  verwagting  uitgespreek  is  om 
'verder  te  gaan  en  trachten  een  eigen  Herder  en  Leraar  te  krýgen’  . 

Gedurende  hierdie  tyd  neem  kerkraad  en  gemeente  kennisvan  werksaamhede 
in  die  wyer  kerkverband.  Die  aanstelling  van  'n  tweede  professor  by  die  teolo- 
giese  fakulteit  word  beoog  en  'n  predikant  wat  afgesonder  sal  word  om  armes  en 
verwaarloosde  lidmate  te  bearbei.  Van  die  Nederduitsch  Hervormde  of  Gere- 
formeerde  Genreente  word  hulp  gevra  vir  die  versorging  van  die  griepwees- 
kinders.  Daar  is  ook  aandag  gegee  aan  finansiële  hulp  vir  die  Hollandse  Onderwys 
te  Vereeniging.  Met  die  werksaamhede  op  eie  werf  is  voortgegaan  met  ’n  besluit 
om  die  kerkplein  te  omhein  vir  ’n  bedrag  van  £55-00.  Aan  die  bearbeiding  van 
lidmate  is  ernstige  aandag  verleen  en  verskillende  tugsake  is  afgehandel. 

By  die  Ringsvergadering  vroeg  in  1920  kon  die  afgevaardigdes  hul  opdrag  van 
die  kerkraad  deurvoer  met  die  versoek  om  Ds.  Brandt  as  konsulent  te  behou. 
Vir  die  gemeente  was  dit  weerens  ’n  vreugdevolle  gebeurtenis. 

Tydens  ’n  gemeentevergadering  wat  gehou  is  op  23  Oktober  1920  het  Ds. 
Brandt  hom  sterk  uitgespreek  ten  gunste  van  die  beroep  van  ’n  predikant  vir  die 
gemeente.  Hy  stel  dit  duidelik  dat  gemeentelede  kla  dat  die  gemeente  agteruit 
gaan  en  daarom  glo  hy  dat  dit  tyd  is  om  ’n  predikant  te  beroep  in  ’n  moontlike 
kombinasie  met  Heilbron.  Die  gemeentevergadering  besluit  na  aanleiding  van  sy 
betoog  dat  met  Heilbron  in  gesprek  getree  moet  word  oor  die  aangeleentheid. 
Die  kerkraad  moet  die  resultaat  van  hul  samesprekinge  bekend  maak  sodat  die 
gemeentelede  daaroor  kon  praat  by  die  nagmaalsviering  vroeg  in  1921. 

By  hierdie  gemeentevergadering,  gehou  op  22  Januarie  1921,  neem  die 
gemeente  kennis  dat  die  kerkgebou  voorsien  is  van  elektrisiteit  en  dat  alle  hout- 
werk  in  die  kerkgebou  nuut  geverf  is.  Student  P.  Venter  praat  oor  die  “kweek- 
skool”  en  verduidelik  waarom  die  studente  weier  dat  die  opleiding  na  Potchef- 
stroom  verskuif  word.  Die  belangrikste  aangeleentheid  was  egter  die  beroep  van 
’n  predikant.  In  belang  van  die  gemeente  pleit  Ds.  Brandt  weereens  dat  beroeps- 
werksaamhede  nie  langer  uitgestel  moet  word  nie.  Na  ’n  lang  bespreking  besluit 
die  gemeente  tog  om  die  beroep  van  ’n  predikant  eers  te  laat  tot  die  volgende 
nagmaal.  Daar  word  egter  ook  besluit  om  onmiddellik  ’n  boufonds  te  stig  vir  ’n 
pastorie.  Verskillende  lidmate  beloof  ook  ruim  bydraes  by  die  geleentheid  vir 
die  oprig  van  ’n  pastorie. 

Die  kerkraadsvergadering  van  22  April  gee  opnuut  aandag  aan  die  beroeps- 
werksaamhede  na  aanleiding  van  ’n  oproep  vanuit  die  Ringsverslag  dat  gemeentes 
wat  daartoe  instaat  is,  ’n  predikant  moet  beroep.  Die  skriba,  J.  P.  Cronjé  stel 
na  aanleiding  van  die  oproep  voor  dat  van  die  gemeentevergadering  magtiging 
gevra  moet  word  om  'n  predikant  te  beroep.  Hierdie  bespreking  is  egter  so  ietwat 
in  die  skadu  gestel  deur  ’n  hewige  diskussie  oor  die  gebruik  van  kelkies  of  bekers 
by  die  Nagmaal  en  Ds.  Brandt  se  aansoek  om  verlof  vir  ses  maande.  Hy  sou  in 
die  tyd  Europa  en  die  gemeentes  in  Oos-Afrika  besoek.  Dié  verlof  word  aan  hom 
toegestaan  en  daar  word  ook  ’n  bedraggie  geld  aan  hom  oorhandig  vir  hierdie 
reis.  Hieruit  spreek  die  waardering  van  die  kerkraad  vir  hul  leraar.  Tydens  sy 
afwesigheid  is  die  bearbeding  van  die  gemeente  behartig  deur  Di.  Kuhn  en 
Prinsloo. 

By  die  gemeentevergadering  die  volgende  dag  het  Ds.  Brandt  voortgegaan  met 
sy  betoog  dat  ’n  predikant  beroep  moes  word.  Hy  het  gewys  op  gemeentes  soos 
Johannesburg  en  Krugersdorp  wat  veel  swakker  is  en  tog  hul  eie  predikant 
beroep  het.  ’n  Groot  groep  in  die  vergadering  was  egter  van  mening  dat  daar  eers 
voorsiening  vir  ’n  pastorie  gemaak  moes  word.  Uiteindelik  word  met  meerder- 
heidstem  besluit  om  die  kerkraad  opdrag  te  gee  om  te  beroep  maar  ‘dit  over  te 
houden  tot  in  October  na  de  Basaar’  . 

Gedurende  die  tydperk  waarin  Ds.  Brandt  afwesig  was,  het  daar  pie  veel  in 
gemeenteverband  gebeur  nie.  Die  vergaderings  was  kort  en  geen  noemenswaar- 
dige  besluite  is  geneem  nie.  Duidelik  kon  sy  afwesigheid  aangevoel  en  bemerk 
word. 

By  die  gemeentevergadering  van  22  April  1922  na  die  terugkeer  van  Ds. 
Brandt,  het  die  skriba,  J.  P.  Cronjé,  hom  weereens  sterk  uitgespreek  ten  gunste 
van  die  beroep  van  ’n  eie  predikant.  Die  saak  kry  ’n  meer  positiewe  wending 
wanneer  ’n  geleentheid  opduik  om  ’n  huis  as  pastorie  te  koop  van  Miss  Vera  Gill. 
Die  gebou  kon  op  baie  billike  terme  verkry  word  met  ’n  voorskot  van  die  Stads- 
raad.  Broeders  Van  Rooyen,  H.  Strydom,  Weilbach  en  J.  P.  Cronjé  word  tydens 
die  kerkraadsvergadering  van  22  Julie  verkies  om  onderhandelinge  met  Miss 
VeraGill  en  die  Stadsraad  aan  te  knoop.  Hierdie  handelinge  van  die  kerkraad  is 
eenparig  deur  die  gemeentevergadering  goedgekeur.  Met  die  beroepswerksaam- 
hede  sal  nog  gewag  word  tot  Oktober  se  nagmaal. 

Ook  in  hierdie  saak  het  teleurstelling  nie  uitgebly  nie.  Nadat  alle  onderhande- 
linge  en  verkoopvoorwaardes  by  ’n  buitengewone  kerkraadsvergadering  op 
19  September  goedgekeur  is  en  die  koopsom  bepaal  is  vir  £1  330-0-0  met  die 
gedagte  dat  die  eiendom  onmiddellik  in  besit  geneem  sou  word  by  aflewering 
van  die  transportakte,  word  dié  eiendom  tog  aan  iemand  anders  verkoop.  Die 
teleurstelling  van  die  gemeente  het  tot  gevolg  dat  tydens  die  kerkraadsvergade- 
ring  by  die  Oktober  nagmaal  weereens  besluit  word  om  te  wag  met  die  beroep 
van  ’n  eie  predikant.  By  dieselfde  vergadering  van  20  Oktober  kry  die  skriba, 
J.  P.  Cronjé  ontslag.  Of  dit  uit  protes  was  teen  die  besluit  van  die  kerkraad  om 
nie  ’n  predikant  te  beroep  nie,  kan  nie  duidelik  vasgestel  word  nie.  Cronjé  was 
’n  vurige  voorstander  daarvan  dat  die  gemeente  sy  eie  predikant  moes  hê.  Hy 
het  tog  kort  hierna  weer  sy  taak  as  skriba  opgeneem. 

Die  gemeentevergadering  van  21  Oktober  het  die  besluit  van  die  kerkraad  om 
eers  te  wag  met  die  beroep  van  ’n  predikant,  ondersteun.  As  alternatief  is  ’n  lang 
bespreking  gevoer  oor  die  bou  van  ’n  pastorie  op  die  kerkplein.  Geen  besluit  is 
voorlopig  geneem  nie.  Dié  gedagte  het  weer  ter  sprake  gekom  vroeg  in  1923  en 
daar  is  toe  besluit  om  te  wag  tot  by  die  April  nagmaal.  Eers  nadat  die  pastorie 
gebou  is  sal  weer  aan  die  beroep  van  ’n  eie  predikant  aandag  gegee  word. 

Sake  het  by  die  April  nagmaal  ’n  skielike  wending  gekry.  By  die  kerkraads- 
vergadering  van  27  April  word  ’n  kommissie  verkies  om  van  die  beskikbare  huise 
in  Vereeniging  wat  te  koop  aangebied  word  te  gaan  besigtig  en  verslag  te  doen. 
Reeds  by  die  gejneentevergadering  die  volgende  dag  beveel  dié  kommissie  aan  dat 
die  huis  van  E.  Rood  gekoop  moet  word  vir  £1  500.  ’n  Voorstel  van  broeder 
Townsend  dat  die  saak  weer  ondersoek  moet  word  om  vas  te  stel  of  daar  nie 
goedkoper  gebou  kan  word  nie,  word  egter  aanvaar.  Hierdie  besluit  het  waar- 

skynlik  baie  bygedra  tot  die  bedanking  van  Ds.  L.  E.  Brandt  as  konsulent.  Die 
sloering  en  voortdurende  uitstel  om  te  beroep  en  ’n  pastorie  te  bekom  was  nie 
meer  vir  hom  aanvaarbaar  nie.  Hy  was  van  mening  dat  hy  die  ontwikkeling  van 
die  gemeente  gestrem  het.  Sy  bedanking  as  konsulent  mag  aanleiding  daartoe 
gee  dat  ’n  besluit  om  te  beroep,  geneem  word. 

Daar  was  onmiddellik  reaksie  by  hierdie  vergadering  na  die  bedanking  van 
Ds.  Brandt.  Die  voorstel  om  nie  dadehk  die  huis  van  E.  Rood  aan  te  koop  nie, 
word  die  volgende  dag  met  die  hervatting  van  die  gemeentevergadering  herroep. 
Die  huis  moes  onmiddellik  aangekoop  word.  Onmiddellike  stappe  is  geneem  om 
die  uitstaande  koopsom  in  te  samel.  Ds.  Brandt  word  versoek  om  as  konsulent 
aan  te  bly  tot  Oktobermaand  en  die  kerkraad  kry  opdrag  om  tydens  die  Julie 
nagmaal  ’n  predikant  te  beroep.  Die  bedanking  van  Ds.  Brandt  het  die  gewenste 
uitwerking  gehad. 

By  die  kerkraadsvergadering  van  27  Julie  word  Ds.  Brandt  weereens  versoek 
om  sy  bedanking  terug  te  trek,  maar  hy  bly  by  sy  besluit  en  antwoord  ‘dat  hý 
niet  beleedigd  voelt  of  geinfluenceerd  is,  maar  dat  hy  gevoeld  heeft,  dat  het  týd 
was  om  te  bedanken  als  consulent  omdat  hý  die  ontwikkeling  van  die  gemeente 
in  den  weg  stand’  . 

By  hierdie  vergadering  is  kerkraadslede  van  Heilbrongemeente  teenwoordig. 
Die  gemeente  beroep  saam  met  Vereeniging  en  sal  in  kombinasie  bearbei  word 
vir  ’n  sesjaar  tydperk  of  solank  die  te  beroepe  predikant  in  die  kombinasie  bly. 
Heilbron  lewer  een  kwart  van  die  onderhoudskoste  vir  die  predikantstandplaas 
en  is  geregtig  op  een  kwart  van  die  predikant  se  dienswerk.  Die  salaris  word 
vasgestel  op  £500-00  per  jaar.  Ds.  L.  E.  Brandt  word  met  meerderheid  van  stem 
na  die  kombinasie  beroep.  Hieruit  blyk  die  vertroue  wat  die  gemeente  in 
hom  stel. 

Groot  was  die  gemeente  se  blydskap  toe  daar  tydens  die  buitegewone  kerk- 
raadsvergadering  van  30  Augustus  aangekondig  word  dat  Ds.  Brandt  die  beroep 
aanvaar  het.  Die  bevestiging  word  bepaal  vir  Saterdag  27  Oktober  en  die  trek 
sal  plaasvind  aan  die  begin  van  November  in  die  huis  van  E.  Rood,  wat  intussen 
aangekoop  is. 

Die  bevestiging  van  Ds.  Brandt  deur  Prof.  J.  H.  J.  A.  Greyvenstein  en  sy 
intreepreek  uit  HandeUnge  16:10  lui  ’n  nuwe  fase  in  die  geskiedenis  van  die 
gemeente  in.  Dit  was  ’n  fase  waarin  die  gemeente  op  geesteUke  en  materiële 
gebied  gegroei  het. 

Met  ywer  het  Ds.  Brandt  met  sy  taak  as  predikant  van  die  gemeente  begin. 
As  konsulent  kon  hy  net  sekere  beperkte  take  verrig.  Nou  was  daar  vir  hom  die 
geleentheid  om  die  gemeente  wat  hy  reeds  goed  leer  ken  het,  na  behore  te  be- 
arbei.  Sy  ywer  blyk  duidelik  daaruit  dat  hy  onmiddelUk  begin  deur  die  lidmate 
tuis  te  besoek.  Elke  tweede  Sondag  van  die  maand  sou  hy  die  erediens  te 
Heilbron  lei. 

Die  huis  waarin  Ds.  Brandt  en  sy  gesin  huUe  intrek  moes  neem,  was  te  klein 
en  het  baie  gebreke  gehad.  Sekere  veranderinge  en  verbeteringe  moes  aangebring 
word.  Mev.  Brandt  is  versoek  om  hiermee  behulpsaam  te  wees.  Sy  het  ook 

aangebied  om  die  koste  te  help  betaal.  Daar  is  voortdurend  tydens  die  verblyf 
van  die  Brandt-gesin  aan  die  pastorie  gewerk  en  aangebou  in  ’n  poging  om  die 
gebou  te  verbeter  en  meer  doelmatig  te  maak.  Later  dieselfde  jaar  is  die  pastorie 
betaal  met  geld  wat  geleen  is  van  S.  H.  J.  Strýdom. 

’n  Saak  wat  deur  die  jare  gesloer  het  en  waaroor  nie  tot  dusver  eenstemmig- 
heid  tussen  Potchefstroom  en  Vereeniging  se  gemeentes  verkry  kon  word  nie,  is 
vroeg  in  1925  afgehandel.  Dit  was  die  twis  oor  die  kerkeiendom  te  Doornfontein 
( Losberg).  Die  saak  is  vir  jare  sedert  die  afstigting  van  Vereeniging  verskeie  kere 
bespreek  deur  die  kerkrade,  ringskommissie  en  selfs  die  kommissie  van  die  Alge- 
mene  Kerkvergadering.  Verskillende  voorstelle  is  gemaak  teneinde  ’n  oplossing 
vir  die  saak  te  vind.  Soms  is  berig  by  ’n  kerkraadsvergadering  dat  die  saak  opgelos 
is  en  by  geleentheid  het  die  kerkraad  van  Vereeniging  besluit  om  daarvan  af  te 
sien.  Tog  word  daar  net  kort  daarna  weer  berig  van  pogings  wat  aangewend  is  om 
die  saak  af  te  handel.  Die  kerkraad  van  Vereeniging  ontvang  nou  'n  bedrag  van 
£ 136-5-0  van  Potchefstroom  as  afhandeling  van  die  saak. 

Intussen  het  Ds.  Brandt  rustig  met  sy  werk  voortgegaan.  Hy  poog  om  die 
grenslyngeskil  met  Potchefstroom  op  te  los  deur  nuwe  voorstelle  te  maak.  In 
1925  stig  Parysgemeente  af  van  Heilbron.  Dit  het  aan  sy  werksomstandighede 
niks  verander  nie.  Hy  het  voortgegaan  om  albei  die  gemeentes  te  bearbei.  Ds. 
Brandt  se  gesindheid  teenoor  die  kerkraad  was  positief  en  vol  begrip.  Wanneer 
hy  merk  dat  dit  finansieël  nie  so  voorspoedig  met  die  gemeente  gaan  nie,  bied 
hy  aan  om  self  vir  die  gebruik  van  water  en  elektrisiteit  te  betaal.  Mev.  Brandt 
onderneem  om  as  orrelis  op  te  tree  sonder  vergoeding. 

In  Augustus  1925  is  daar  ’n  versoek  van  die  Algemene  Kommissie  dat  die 
kerkraad  aan  Ds.  Brandt  verlof  toestaan  om  die  gemeentes  in  Oos-Afrika  te 
besoek.  Die  betaalde  verlof  word  toegestaan  en  van  sy  kant  onderneem  hy  om 
Ds.  A.  J.  G.  Oosthuizen  van  Germiston  wat  in  sy  afwesigheid  as  konsulent  van 
die  gemeente  sal  optree,  te  vergoed. 

In  die  loop  van  1926  is  daar  ’n  paar  sake  wat  die  persoon  van  Ds.  Brandt  ten 
nouste  geraak  het.  Eerstens  was  daar  die  weiering  van  sommige  kerkraadslede  dat 
die  gemeente  die  helfte  van  die  predikant  se  pensioenfonds  betaal.  ’n  Tweede 
saak  was  die  aankoop  van  ’n  motor  deur  die  gemeente  wat  die  persoonlike  eien- 
dom  van  Ds.  Brandt  geword  het.  ’n  Gebruikte  Esse  is  aangekoop  vir  £157-10. 
Ds.  Brandt  het  self  ’n  bydrae  van  £27-10  gemaak  en  sy  seun  Louis  £ 1 5-0-0.  Dan 
was  daar  ook  beswaar  teen  Ds.  Brandt  se  sitting  as  stadsraadslid.  Die  geleentheid 
wat  hom  gebied  word  om  in  1927  as  burgemeester  op  te  tree,  word  hom  as’t 
ware  deur  die  kerkraad  ontsê.  Verder  het  die  woonhuis  baie  bouvallig  geraak  met 
barste  in  die  mure  en  veral  die  skoorsteen  ‘wat  nie  die  rook  na  buite  nie,  maar 
wel  na  binne’  laat  uitgaan  het,  het  probleme  veroorsaak.  Geld  om  die  nodige 
herstelwerk  te  doen,  was  daar  nie. 

Teen  die  einde  van  1926  kry  Ds.  Brandt  die  geleentheid  om  lidmate  in  Rho- 
desië  te  gaan  besoek.  Tydens  die  besoek  het  hy  deel  aan  die  inwyding  van  die 
gemeente  Gwelo,  Afgesien  daarvan  dat  hy  die  take  buite  sy  gemeentegrense 
verrig  het  en  vir  baie  jare  lid  was  van  die  Ringskommissie,  het  Ds.  Brandt  nooit 
die  werk  in  sy  gemeente  verwaarloos  nie. 

Die  jaar  1927  het  begin  met  finansiële  tekorte  vir  die  gemeente.  ’n  Deputasie 
word  na  die  stadsraad  gestuur  om  te  pleit  vir  vermindering  van  belasting  en  die 
gemeentevergadering  beveel  aan  dat  vier  erwe  verkoop  moet  word.  Die  verf  van 
die  kerkgebou  wat  lank  reeds  ’n  noodsaaklikheid  was,  word  verder  uitgestel. 

’n  Ligpunt  in  hierdie  jaar  was  die  positiewe  onderhandelinge  met  Heidelberg 
oor  die  grens  tussen  die  twee  gemeentes.  ’n  Saak  wat  sedert  die  afstigting  nog 
steeds  gesloer  het. 

Ds.  Brandt  vertrek  teen  die  einde  van  dié  jaar  na  Holland  om  die  tagtigste 
verjaarsdag  van  sy  vader  te  gaan  vier.  Die  kerkraad  se  houding  ten  opsigte  van  sy 
sitting  op  die  stadsraad  verander  ook  drasties  op  die  tydstip.  Met  algemene  stem 
word  hy  versoek  om  hom  weer  vir  die  verkiesing  in  1928  beskikbaar  te  stel. 

Die  jaar  1928  het  normaalweg  in  die  gemeente  verloop.  Die  belangrikste 
gebeurtenis  wat  die  gemeente  geraak  het,  was  die  indeling  van  alle  gemeentes 
in  vyf  Ringe.  Vereeniging  het  saam  met  Heilbron  en  Parys  in  die  Ring  van 
Potchefstroorn  geval. 

By  die  eerste  kerkraadsvergadering  in  1929  rig  Ds.  Brandt  ’n  dringende  ver- 
soek  tot  die  kerkraad  dat  ’n  nuwe  pastorie  op  die  kerkplein  gebou  moet  word. 
Die  gemeentevergadering  neem  dieselfde  dag  daarvan  kennis  en  daar  word  besluit 
dat  by  die  April  nagmaal  finaal  daaroor  besluit  sal  word.  By  dieselfde  vergadering 
(volgens  notule  die  eerste  waar  ’n  aantal  vroue  en  kinders  teenwoordig  is)  is 
Mev.  Brandt  aan  die  woord  en  'vertelt  een  en  ander  van  haar  lange  reisen  in 
Europa  en  Amerika  en  kondigt  aan  dat  zý  later  een  publieke  lesing  daarover 
sal  houden  en  over  de  genesing  van  kanker  en  andere  siekten  . . . Die  gesind- 

heid  teenoor  Mev.  Brandt  was  baie  hartelik  ten  spyte  daarvan  dat  sy  nie  baie 
by  die  gemeentewerk  betrokke  was  nie,  en  voortdurend  oorsese  reise  mee- 
gemaak  het.  Die  gesindheid  word  weerspieël  in  die  optrede  van  ouderling  Basson: 

Ouderling  Basson  stelt  een  motie  van  hartelyke  welkorn  voor  aan 
Mrs.  Brandt,  die  door  de  gemeente  staande  wordt  aangenornen. 

By  die  kerkraadsvergadering  van  21  Maart  kry  die  gedagte  van  die  bou  van  ’n 
nuwe  pastorie  momentum  wanneer  Ds.  Brandt,  J.  F.  van  der  Merwe  en  E.  B. 
Townsend  as  kommissie  benoem  word  om  ondersoek  te  doen  en  aan  die  ge- 
meente  terug  te  rapporteer  oor  die  koste  van  die  bouwerk.  Soos  so  dikwels  te 
vore,  besluit  die  gemeentevergadering  van  6 April,  ook  hierdie  keer  anders  as  wat 
die  kerkraad  voorstel.  Daar  was  drie  voorstelle:  Die  eerste  om  die  saak  net  so  te 
laat  (6  stemme);  die  tweede  om  die  ou  pastorie  te  verkoop  en  ’n  nuwe  te  bou 
(2  stemme);  die  derde  om  die  oue  op  te  knap  en  nog  een  jaar  te  wag  (37  stemme). 
Die  bouprojek  was  tydelik  van  die  baan. 

Dit  kom  voor  asof  alles  in  die  gemee'nte  die  res  van  die  jaar  vinnig  agteruit 
begin  gaan  het.  Die  mure  by  die  pastorie  het  omgewaai  en  ander  herstelwerk  aan 
die  huis  was  bitter  noodsaaklik.  Die  predikant  se  salaris  en  bydrae  vir  die  pen- 
sioenfonds  kon  nie  bygebring  word  nie.  Daar  is  ernstig  oor  dié  sake  gepraat.  Daar 
is  verskillende  redes  aangevoer  waarom  lidmate  nie  offergawes  wil  bydra  nie. 
Sommige  wil  net  nie  gee  nie,  ander  is  teen  kerkbelasting  (heffings)  en  ander  sê 
die  basaar  is  sonde.  Ds.  Brandt  neem  aan  die  besprekings  deel  en  dreig  om 

onwillige  lidmate  onder  sensuur  te  plaas.  Dit  wou  voorkom  of  die  gemeente  by 
die  bank  sou  moes  geld  leen  om  sy  verpligtinge  na  te  kom.  Ds.  Brandt  kry  op- 
drag  om  die  saak  te  ondersoek. 

By  die  eerste  kerkraadsvergadering  van  1930  op  11  Januarie  berig  Ds.  Brandt 
dat  die  vorige  jaar  afgesluit  is  met  ’n  tekort  van  £ 166-0-0.  Die  bank  is  bereid  om 
aan  die  gemeente  geld  te  leen,  maar  alle  kerkraadslede  moet  die  skuldbewys 
teken.  Aangesien  die  meeste  kerkraadslede  egter  weier  om  te  teken  moes  die 
gedagte  laat  vaar  word. 

Die  kerkraadsvergadering  van  25  Maart  ontvang  rapport  van  ’n  kommissie  wat 
met  die  gemeentes  Parys  en  Heilbron  samesprekings  moes  voer  oor  die  beëin- 
diging  van  die  kombinasie  ooreenkoms.  Van  albei  kante  is  gevoel  dat  die  kombi- 
nasie  beëindig  moes  word,  maar  Vereeniging  nroes  die  inisiatief  neem.  Ds. 
Brandt  versoek  dat  die  ooreenkoms  vir  'n  verdere  twaalf  maande  gehandhaaf 
moet  word  aangesien  geen  alternatiewe  reëlings  getref  kon  word  nie.  Persoonlik 
wou  hy  dat  die  ooreenkoms  opgehef  word  omdat  die  werk  vir  hom  te  veel  word. 
Die  vergadering  besluit  orn  aan  die  gemeentevergadering  voor  te  stel  om  in  Julie 
dié  kombinasie  ooreenkoms  te  beëindig  en  aan  Parys  en  Heilbron  daarvan 
kennis  te  gee. 

Die  gemeentevergadering  van  5 April  moes  volgens  die  vorige  besluit  eers 
aandag  gee  aan  die  bou  van  ’n  nuwe  pastorie.  Die  ou  pastorie  het  erg  bouvallig 
geraak.  Tog  was  daar  op  hierdie  stadium  geen  geld  om  met  ’n  bouprojek  te  begin 
nie.  Na  ’n  lang  diskussie  is  ’n  boukommissie  verkies  bestaande  uit  sewe  lede 
naamlik  Ds.  Brandt,  E.  B.  Townsend,  J.  P.  Cronjé  Fz,  J.  F.  Weilbach,  E.  Prinsloo, 
G.  Myburg  en  W.  Lindeque.  Die  kommissie  kry  die  opdrag  en  volmag  om  onder- 
soek  te  doen  na  die  verkoop  van  die  pastorie  en  indien  'n  koper  gevind  kan  word, 
om  met  die  verkooptransaksie  voort  te  gaan  vir  nie  minder  as  £600-0-0  nie. 
Verder  moes  die  kommissie  die  moontlikhede  ondersoek  om  geld  te  leen  om  die 
res  van  die  boukoste  te  delg.  Die  vergadering  besluit  verder  om  die  kombinasie 
met  Heilbron  en  Parys  voort  te  sit  tot  in  Oktobermaand. 

Net  twee  maande  hierna  op  5 Junie  word  ’n  buitengewone  kerkraadsvergade- 
ring  gereël  waarop  Ds.  Brandt  reëlings  tref  vir  sy  vertrek  na  die  gemeente  Turf- 
fontein  en  Kensington  waarheen  hy  ’n  beroep  aanvaar  het.  Ds.  Brandt  skets  self 
die  redes  vir  sy  vertrek: 

Voorsitter  vertelt  verschillende  redenen  waarom  hy  het  beroep  heeft 
aangenomen,  naamlik  in  verband  met  de  combinatie  met  Heilbron 
en  Parys,  het  bouwen  van  een  nieeuwe  pastorie,  de  verslapping  in 
de  gemeente,  en  omdat  er  van  af  de  stichting  nog  nooit  een  anderen 
predikant  geweest  is  in  Vereeniging  als  consulent  of  als  predikant. 

Wat  homself  betreft,  zal  het  een  voordeel  zyn  dat  de  kinderen  weer 
in  huis  kunnen  wonen,  en  dat  het  werk  minder  sal  zyn. 

Hierna  betuig  die  kerkrrad  sy  dank  teenoor  Ds.  Brandt: 

Br.  S.  W.  Marx,  W.  Lindeque,  L.  N.  G.  Marx,  S.  W.  Marx,  M.  M. 

Basson,  spreken  allen  hun  spyt  uit  over  het  vertrek  van  Ds.  Brandt 
en  danken  hom  voor  wat  hy  gedaan  heeft  voor  die  gemeente,  íy 

spreken  met  waardering  over  zyn  werk  en  zyn  persoon  en  vragen  dat 
hv  in  de  toekomst  de  gemeente  sal  helpen  met  raad  en  voorlichting 
waar  het  nodig  mag  syn. 

Van  sy  kant  onderneem  Ds.  Brandt  dat  hy  dieselfde  belangstelling  sal  toon  in 
die  welsyn  van  die  gemeente.  Die  vergadering  verkies  hierna  vir  broeder  J.  P. 
Cronjé  (Tz)  as  vise-voorsitter  en  Mnr.  G.vanWaart  as  skriba.  Alhoewel  J.  P. 
Cronjé  sedert  die  stigting  van  die  gemeente  as  skriba  ageer  het,  is  al  die  skryfwerk 
deur  Ds.  Brandt  behartig.  Die  kerkraad  besluit  ook  om  so  gou  moontlik  ’n 
predikant  te  beroep. 

Voordat  Ds.  Brandt  die  gemeente  verlaat  vra  hy  verlof  om  eers  gedurende 
Julie  die  lidmate  in  Rhodesië  te  gaan  besoek.  By  die  kerkraadsvergadering  op 
5 Julie  neem  Ds.  Brandt  van  sy  kerkraad  afskeid.  Die  nuwe  konsulent  Ds.  P.  S. 
Grobler  en  lede  van  die  kerkraad  van  Heilbron  was  teenwoordig.  ‘De  Voorsitter 
leest  de  certifikaten  van  goed  gedrag  en  van  losmaking  van  de  gemeente  voor, 
die  door  den  Consulent  en  de  leden  van  beide  kerkeraden  geteekend  worden’  . 
Aan  Ds.  Brandt  word  ’n  bonus  van  £50-0-0  oorhandig.  Die  kombinasie  met 
Heilbron  en  Parys  word  voorlopig  beeindig  totdat  ’n  volgende  predikant  beroep 
is. 


Op  6 Junie  1930  neem  Ds.  Brandt  van  die  gemeente  afskeid.  Sy  prediking  by 
die  geleentheid  was  uit  Gen.  16  met  vers  8 as  teks. 

Met  die  vertrek  van  Ds.  Brandt  uit  Vereeniging  is  die  fase  van  dié  gemeente  se 
geskiedenis  afgesluit  vanaf  sy  stigting  met  400  lidmate  tot  ’n  groei  van  ongeveer 
800  lidmate.  Die  gemeente  het  onder  die  bearbeiding  van  Ds.  Brandt  as  konsu- 
lent  en  eie  predikant,  verdubbel.  Hierdie  stuk  geskiedenis  van  die  gemeente  sal 
vir  altyd  onlosmaaklik  gekoppel  bly  aan  die  waardige  en  ernstige  persoon  van 
Ds.  L.  E.  Brandt. 

— Ds.  L.  E.  BRANDT 
’N  KORT  LEWENSSKETS 
deur  H.  J.  BOTES 


Van  al  die  predikante  wat  die  afgelope 
vyf-en-sewentig  jaar  in  die  gemeente  van 
Vereeniging  gearbei  het,  was  Ds.  L.  E. 

Brandt  seker  een  van  die  kleurrykste  en 
merkwaardigste  figure. 

Louis  Ernst  Brandt  is  op  21  Oktober 
1873  in  Zoetenwoude,  Suid-Holland  ge- 
bore.  Die  familie  Brandt  is  oorspronklik 
uit  Denemarke  afkomstig  en  was  later  ’n 
deftige  Hollande  koopmansfamilie,  ’n 
patrisiese  geslag.  Sy  moeder  was  F.milie 
Marie  Dorothie  Labouchére  en  het  tot  ’n 
ou  Hollande  aristokratiese  geslag  behoort. 

Ds.  Brand  het  in  Velp  naby  Arnhem, 
waar  sy  vader  burgemeester  was,  in  die 
ia  Belle  epoc’  grootgeword.  Dit  is  die 
benaming  van  die  era  in  Wes-Europa  waarin  Brandt  sy  opvoeding  geniet  het,  en 
beteken  ‘mooi  tydperk’  . Vir  die  bevoorregte  Europeër,  wat  Brandt  inderdaad 
kragtens  sy  afkoms  was,  was  dit  in  alle  opsigte  ’n  mooi  tyd,  vanweë  die  besondere 
hoë  lewensstandaard  en  -styl  wat  sy  bestaan  gekenmerk  het. 

Hy  het  in  Utrecht  gestudeer  en  het  in  die  studentewêreld  van  sy  tyd  'n  belang- 
rike  plek  ingeneem.  Hy  was  lid  van  die  Senaat  van  die  Utrechtse  studendekorps, 
lid  van  die  bekende  teologiese  vereniging  Secor-Dabar,  lid  van  die  Utrechtse 
studente  blaasorkes  en  in  die  sportwêreld  ’n  wêreldkampioen  roeier. 

Na  voltooiing  van  sy  studies  was  hy  vir  ’n  tyd  lank  sekretaris  van  die  Neder- 
landse  Studente  Vereniging.  In  1901  is  hy  as  predikant  van  die  Nederduitsch 
Hervormde  Gemeent  Niezijl  bevestig.  In  Augustus  1902  tree  hy  in  die  huwelik 
met  Johanna  van  Warmelo,  ’n  dogter  van  ’n  vroeëre  baanbreker  Transvaalse 
predikant  Ds.  N.  J.  van  Warmelo.  Uit  hierdie  huwelik  is  sewe  kinders  gebore, 
waarvan  die  vyfde  kind  die  bekende  Ds.  A.  Brandt  van  Kaapstad  was. 

Mev.  Brandt  was  ’n  enigmatiese  figuur.  Sy  was  bekend  as  skryfster,  uitvinder 
van  die  druiwekuur  om  kanker  te  genees,  politikus,  beoefenaar  van  allerhande 
mistieke  praktyke  soos  spiritualisme  en  handlesery  om  maar  net  ’n  paar  van  haar 
aktiwiteite  te  noem. 

Gedurende  die  Brandts  se  verblyf  op  Vereeniging  het  sy  vir  meer  as  ’n  jaar 
haar  man  en  kinders  in  die  pastorie  agtergelaat  om  haar  druiwekuur  in  Amerika 
bekend  te  stel.  Daar  word  sy  vereer  met  ’n  eredoktersgraad  van  die  American 
School  of  Neuropathy  en  die  graad  MA,  Master  of  Arts  in  Healing.  Met  haar 
terugkeer  na  Suid-Afrika  noem  sy  haarself  dokter  Brandt. 


Ds.  L.  E.  Brand,  (1913)  1923-1930 

Dit  was  juis  Mevrou  Brandt  se  verlange  na  Suid-Afrika  wat  haar  man  beweeg 
het  om  na  Transvaal  te  immigreer,  waar  hy  vir  die  Nederduitsch  Hervormde 
Kerk  in  die  besonder  en  vir  die  Afrikanervolk  in  die  algemeen  van  onskatbare 
betekenis  was.  Hy  was  agtereenvolgens  in  die  volgende  gemeentes  werksaam: 
Zoutpansberg/Waterberg  1904-1908,  Johannesburg  1908-1923,  Vereeniging 
1923-1930,  Johannesburg/Kensington  1930-1939. 

Die  besondere  vormende  invloed  van  Brandt  se  jeugjare  het  onuitwisbare 
betekenis  op  die  hele  duur  van  sy  menswees  uitgeoefen.  Dwarsdeur  sy  bestaan 
het  hy  ’n  intense  belangstelling  getoon  vir  ernstige  musiek.  In  elke  gemeente 
waar  hy  werksaam  was  het  hy  musiekaande  gereël  en  moeite  gedoen  om  op- 
voerings  by  te  woon.  Op  Vereeniging  het  Ds.  Brandt  ’n  blaasorkes  gestig  wat  dik- 
wels  onder  sy  dirigentskap  konserte  in  die  stadsaal  aangebied  het. 

Hy  het  ook  ’n  lewenslange  belangstelhng  in  sport  behou.  Juis  tydens  sy  ver- 
blyf  op  Vereeniging  het  hy  die  Vaalrivier  roeiklub  gestig.  Die  Brandt-span,  be- 
staande  uit  Ds.  Brandt  en  sy  vier  seuns  Louis,  Frans,  Andries  en  Willem  het 
gereeld  aan  kompetisies  deelgeneem  en  was  gedugte  opposisie  vir  ander  spanne. 

Ds.  Brandt  was  ’n  pastor  sonder  gelyke.  Tydens  sy  verblyf  in  Vereeniging 
was  hy  ook  predikant  van  Parys  en  Heilbron  en  met  energieke  toewyding  het  hy 
in  die  wye  gebied  sy  pligte  vervul.  Benewens  al  sy  gemeentehke  werksaamhede 
was  hy  ook  nog  voorsitter  van  die  Algemene  Kerkvergadering  en  as  sodanig  baie 
belangrike  rol  in  die  geskiedenis  van  die  Kerk  in  breër  verband  gespeel. 

Behalwe  sy  toegewyde  pastorale  sorg  waardeur  die  gemeentes  onder  sy  sorg 
gebaat  het,  was  daar  veral  waardering  vir  die  rustige  en  kalme  wyse  waarop  hy 
die  Woord  verkondig  her.  Telkens  is  in  die  periode  van  1923-1930  in  de  Her- 
vormer  melding  gemaak  van  die  feit  dat  die  gemeentelede  van  Vereeniging  hulle 
verlustig  het  in  sy  Woordbediening. 

In  1929  het  Brandt  onder  blyke  van  groot  waardering  in  Vereeniging  sy  25 
jarige  ampsjubileum  gevier.  Dit  wat  van  hom  gesê  is  in  De  Hervormer  by  dié 
geleentheid,  het  in  ’n  neutedop  sy  betekenis  vir  Vereeniging  en  die  kerk  in  die 
algemeen  saamgevat: 

Vanaf  1916  is  hy  onafgebroke  die  Voorsitter  van  onse  Algemene 
Kerkvergadering,  en  hy  het  die  kerk  gelei  in  ’n  rigting,  wat  ’n  voor- 
setting  is  van  die  ingeslage  weg  vanaf  die  stigting  van  die  Hervormde 
Kerk  in  Transvaal,  waarmee  hy  getoon  het,  dat  hy  die  verlede  van 
die  kerk  ken  en  begryp  en  haar  gees  verstaan.  Sy  leiding  was  geen  af- 
wyking  op  sypaaie  naar  regs  of  links,  maar  reguit.  Ds.  Brandt  se  op- 
regtheid  en  trou,  sy  geestesaristokrasie  en  sy  vrome  lewenswandel 
het  op  die  ganse  kerk  verheffend  gewerk  . . . As  ’n  kultuurmens  is 
sy  optrede  altyd  waardig,  en  iS  hy  nie  alleen  op  die  preekstoel  Evan- 
geliedienaar  nie,  maar  ook  in  die  breë  stroom  van  die  wêreld  waar  na 
God  nie  gevra  word  nie. 

f .IQHANNA  RRANDT~  I 

deur  BEP  DU  TOIT 

Dit  is  'n  lieflike  lentedag  in  Oktober  1923  as  die 
kerkklokke  van  die  Nederduitsch  Hervormde  Kerk  in 
Vereeniging  vroegoggend  die  lidmate  na  die  erediens 
toe  oproep.  Die  oproepe  val  nie  op  dowe  ore  nie, 
want  vandag  word  die  nuwe  predikant,  Ds.  L.  E. 
Brandt  bevestig.  Die  kerkgangers  vul  die  kerkie  en 
nuuskierig  word  daar  met  die  oë  gesoek  na  die 
dominee  se  vrou.  ‘Dit  moet  sý  wees,’  fluister  ’n 
paar  stemme.  ’n  Groot  mooi  dame,  die  hare  kort 
gesny,  anders  as  die  meeste  vroue,  wat  die  hare  nog 
lank  en  opgesteek  dra.  Modern  dus  ook,  dink 
hulle.  Twee  kinders  sit  saam  met  haar  in  die  bank, 
alhoewel  Ds.  Brandt-hulle  sewe  kinders  het.  Een 
seun  werk  al,  nog  twee  het  agtergebly  in  Johannes- 
burg  om  hulle  skoolloopbaan  af  te  sluit.  Die  twee 
dogters  woon  in  Holland  by  hulle  grootouers. 

Vreemde  gerugte  doen  die  rondte  oor  Mev.  Brandt. 
Sy  skryf  glo  vreemde  boeke  oor  dieëtkunde,  het  baie  sê  in  die  politiek  en  skryf 
selfs  daaroor  in  die  koerante!  ’n  Mens  moet  maar  ’n  bietjie  oppas  vir  haar  . . . 
Johanna  Brandt  self  is  onbewus  van  al  die  oë  wat  op  haar  gerig  is.  Sy  was  baie  in 
haar  skik  met  die  beroep  na  Vereeniging. 

‘Pa  bid  nog,  Ma  pak  al,’  het  sy  vir  die  dogters  in  Holland  geskryf.  Die  huis  is 
nog  nie  in  orde  nie.  ’n  Ruk  gelede,  toe  sy  en  haar  man  kom  kyk  het  nadat  die 
beroep  uitgebring  is,  het  hulle  die  pastorie  heeltemaal  te  klein  bevind.  Roekeloos 
het  die  ouderling  wat  hulle  rondgelei  het  verseker  dat  daar  nog  twee  kamers 
aangebou  sal  word.  Maar  toe  die  verhuiswa  die  dag  voor  die  huis  stilhou,  vind 
hulle  dat  geen  uitbreiding  aan  die  huis  gedoen  is  nie.  . . 

Hulle  het  ’n  paar  dae  in  ’n  hotel  gebly  tot  die  saak  deur  die  kerkraad  uitge- 
stryk  is.  Geen  verbouing  sal  nou,  of  in  die  verskiet  plaasvind  nie,  maar  Ds.  Brandt 
kan  wel  sy  studeerkamer  in  ’n  vertrek  in  die  kerkgebou  inrig,  wat  al  heelwat  help. 

‘Ons  kan  ’n  paar  tente  huur  en  dit  in  die  agterplaas  opslaan,’  het  sy  aan  die 
hand  gedoen,  maar  haar  man  het  besluit  dat  hulle  liewer  party  van  die  boekkiste 
en  oortollige  huisraad  moet  berg.  So  word  die  probleem  toe  opgelos. 

Die  diens  begin.  Professor  Greyvenstein  neem  die  bevestiging  waar  en  as 
Johanna  haar  man  voor  die  preekstoel  sien  staan,  lank  en  kersregop,  die  hare 
reeds  grys  maar  baie  aantreklik,  is  sy  uitermate  trots  op  hom.  Op  die  vrae  wat 
aan  hom  gestel  word  antwoord  hy  helder  en  duidelik:  ‘Ja,  van  ganser  harte’ . 
Net  toe  kom  ’n  klein  blouduifie  die  kerk  ingevlieg  en  fladder  angstig  bo  die 
gemeente. 

’n  Duif  is  die  teken  van  harmonie  en  vrede,  dink  Johanna.  Sal  dit  ’n  tyd  van 
’n  rustige  vredige  huislike  lewe  in  hierdie  gemeente  beteken?  Maar  einthk  was  dit 


Johanna  Brandt 

nie  ’n  wit  duif  nie.  ’n  Grys  duif  beteken  dalk  weer  donker  tye  en  beproewing. 
Maar,  besluit  sy:  omdat  dit  tóg  ’n  duif  is,  sal  daar  geestelike  krag  en  blydskap 
hier  vir  hulle  wag.  Opgewek  woon  sy  die  groot  onthaal  by,  gesels  vriendelik  met 
almal  en  geniet  die  aandag  wat  aan  hulle  gegee  word. 

As  die  huis  ingerig  is,  is  dit  tog  gesellig  en  is  Johanna  versoen  met  die  be- 
knoptheid  daarvan.  Die  klein  sitkamertjie  noem  sy  die  salon.  As  die  meubels  ’n 
bietjie  opmekaar  staan  wys  die  slytasieplekke  ook  nie  so  erg  nie.  Een  van  die  dae 
sal  sy  die  meubels  moet  oortrek.  Sy  sal  dit  sommer  self  doen.  ’n  Boervrou  se 
hande  staan  mos  vir  niks  verkeerd  nie,  sê  sy  altyd. 

Die  gesin  pas  gou  aan  in  die  vriendelike  dorp  aan  die  Vaalrivier.  Lou,  haar 
man  het  by  die  roeiklub  aangesluit  en  ook  die  seuns.  Saam  vorm  hulle  ’n  kompe- 
terende  span.  Die  gemeente  is  ook  aangenaam,  gereeld  word  gawes  in  die  vorm 
van  groente  en  vrugte  by  die  pastorie  afgelaai.  Self  speel  Johanna  Sondae  op 
die  kerkorrel. 

Werk  in  die  breëre  gemeenskap  is  daar  steeds.  Vereeniging  het  ’n  groot  be- 
hoefte  aan  ’n  hospitaal  en  allerlei  funksies  word  gereël  om  fondse  in  te  samel. 
Self  gaan  Johanna  deur  die  distrik  om  by  die  boere  te  kollekteer  en  vanweë  die 
goeie  mieheoeste  het  sy  groot  sukses  daarmee.  Op  kerklike  terrein  stig  sy  ’n 
Sustersbond  en  toe  daar  herstel  aan  die  kerkgebou  nodig  is,  organiseer  sy  ’n 
maanhgfees  om  die  nodige  fondse  in  te  samel. 

Maar  toe  verloor  Johanna  belang  in  kerk-  en  gemeenskapslewe.  Soos  soveel 
keer  tevore  kom  in  haar  lewe  die  stryd  met  haarself  en  haar  ideale,  waarvoor  daar 
einthk  nie  plek  is  in  die  lewe  van  ’n  predikantsvrou  nie. 

Veel  kritiek  moet  sy  daarom  verduur,  maar  sy  steur  haar  weinig  daaraan.  Hoe 
sal  hulle  ook  weet  . . . Hoe  sal  hulle  verstaan  hoekom  sy  ander  opdragte  moet 
uitvoer.  Haar  gees  dwaal  weg  van  die  daaghke  dinge  om  haar,  dit  dwing  haar  in 
soms  ongewilde  rigtings.  Dinge  wat  in  die  verlede  gebeur  het  spoor  haar  aan, 
want  hoe  sal  die  mense  wat  nou  met  sulke  skewe  oë  na  haar  kyk  en  agter  haar 
rug  oor  haar  praat,  kan  verstaan  wat  sy  al  in  haar  lewe  moes  deurmaak,  en  waar- 
toe  sy  gedwing  word? 

Johanna  Brandt,  gebore  Van  Warmelo  is  gebore  op  18  November  1876,  as 
sesde  kind  van  Ds.  N.  J.  van  Warmelo  en  Maria  van  Warmelo,  gebore  Maré,  dogter 
van  Landdros  Maré  van  die  Zoutpansbergdistrik. 

Sy  word  groot  in  Heidelberg,  ’n  vrohke  rabadoe,  wat  besonder  lief  was  vir 
perdry.  Sy  was  meestal  aheen  tuis  by  haar  ouers,  want  die  ouer  broers  en  suster, 
(vier  nog  in  lewe)  is  oorsee  gestuur  om  daar  skool  te  gaan. 

Dit  was  die  tyd  toe  aUerlei  avonturiers  van  oor  die  hele  wêreld  na  Transvaal 
toe  gekom  het  op  soek  na  die  goud  van  die  Witwatersrand.  Gereeld  het  die  rei- 
sigers  op  deurreis  na  Johannesburg  by  die  pastorie  om  onderdak  en  kos  aange- 
klop.  Ds.  van  Warmelo  het  graag  ’n  praatjie  met  hulle  aangeknoop. 

Onder  hulle  was  ’n  Britse  jong  man  van  adeUke  afkoms,  ene  Ayhff,  en  na  ’n 
gesprek  nooi  Ds.  van  Warmelo  hom  om  by  huUe  te  bly  en  onderwys  te  gee  aan 
Johanna  en  ’n  ander  dogter  uit  die  buurt,  want  die  kinders  word  darem  al 
te  wUd  groot! 


27 


Dit  was  ’n  wonderlike  ondervinding  vir  Johanna.  Daar  is  haar  liefde  vir  die 
Engelse  taal,poësie  en  musiek  ontwikkel,  maar  met  syfers  kon  sy  nie  oor  die  weg 
kom  nie. 

Op  15-jarige  leeftyd  is  haar  opvoeding  verder  afgerond  by  ’n  Engelse  jong- 
dameskool  in  Kaapstad. 

Na  ’n  jaar  is  sy  terug  in  Heidelberg  en  die  hartseer  tyd  van  die  mislukte  kerk- 
vereniging  het  aangebreek.  Hartseer  ook  vir  die  gesin  van  Warmelo,  want  dit  het 
in  hulle  huishke  lewe  ook  verdeeldheid  gebring.  Haar  moeder,  ’n  vrou  met  ’n 
besondere  sterk  karakter  het  na  die  eerste  teleurstellende  ondervindings  van  die 
kerkvereniging  teruggegaan  na  die  klein  Hervormde  kerkie  aan  die  rand  van  die 
dorp,  terwyl  Ds.  van  Warmelo  tot  sy  dood  toe  predikant  van  die  Verenigde  kerk 
gebly  het.  Reeds  in  haar  kinderjare  het  Johanna  tye  van  depressie  ondervind, 
destyds  ‘melankolieke  buie’  genoem.  Veral  wêreldrampe  het  haar  altyd  getref 
en  het  sy  diep  daaroor  nagedink. 

Na  Ds.  van  Warmelo  se  dood  in  1892  verhuis  Johanna  en  haar  moeder  na  ’n 
groente  en  vrugteplaas  in  Sunnyside,  Pretoria.  Die  plaas  se  naam  was  ‘Harmony’ 
en  die  naam  het  ’n  besondere  betekenis  in  Johanna  se  lewe  gekry.  In  Pretoria 
ondervind  sy  vrolike,  onbesorgde  jongmeisie-jare.  Sy  help  haar  moeder  op  die 
plaas  en  was  besonder  lief  vir  die  inmaak  en  verwerking  van  vrugte.  Sy  gee 
klavierlesse,  is  lid  van  die  sangvereniging  en  beweeg  in  die  beste  sosiale  kringe. 
Onder  hulle  gaste  en  besoekers  tel  President  Paul  Kruger,  Generaal  Piet  Joubert, 
die  Staatssekretaris  Dr.  Leyds  en  ook  die  gesin  Celliers  wat  later  die  digter  Jan 
Celliers  opgelewer  het.  Dit  gaan  voorspoedig  met  hulle  en  haar  moeder  besluit 
om  ’n  reis  na  Nederland  te  onderneem  om  die  twee  ouer  broers  wat  daar  studeer, 
te  besoek. 

Dit  was  ’n  heerlike  ondervinding  vir  die  agtienjarige  Johanna.  In  Holland 
ontmoet  sy  toe  ’n  vriend  van  haar  broer,  die  aantreklike  teologiese  student 
Lou  Brandt,  ’n  seun  uit  ’n  deftige  aristokratiese  familie.  Die  twee  raak  halsoor- 
kop  verlief  op  mekaar,  maar  vanweë  die  protokol  van  die  dae  bly  hulle  ‘meneer 
Brandt’  en  ‘juffrou  van  Warmelo’  vir  mekaar.  Tyd  om  mekaar  beter  te  leer  ken 
was  daar  nie  tydens  die  besoek  nie.  Johanna  was  baie  onder  die  indruk  van  die 
deftige  omgewing  waarin  Lou  beweeg  en  Lou  heel  begaan  met  die  uitgesproke 
meisie  uit  Transvaal  wat  haar  nie  veel  steur  aan  protokol  nie,  maar  met  die 
afskeid  spontaan  belowe  dat  sy  aan  hom  sal  skryf! 

Die  korrespondensie  het  dan  ook  floreer,  want  Johanna  sowel  as  Lou  was 
goeie  briefskrywers.  In  die  begin  wat  dit  nog  steeds:  ‘Beste  Mnr.  Brandt’  en 
‘Beste  Juffrou  van  Warmelo’  bo-aan  die  briewe,  maar  nie  te  lank  nie  toe  word 
die  briefwisseling  intiemer  en  ‘my  vriendin’  en  ‘my  vriend’  verskyn  as  aanhef. 
Toe  waag  Johanna  dit  met:  ‘my  vriend  Lou’  en  daarna  volg  ’n  wisseling  van 
liefdesbriewe.  Johanna  s’n  is  deurspek  met  gevreesde  oorlogsberigte,  wat  deur 
Lou  met  groot  belangstelling  gevolg  word.  Die  Anglo-Boereoorlog  breek  uit  en 
deur  ’n  vreemde  misverstand  word  die  korrespondensie  gestaak.  Vir  beide  bring 
dit,  onwetend  vir  die  ander,  hartseer  mee. 

In  Transvaal  neem  die  oorlogsgebeure  al  hoe  meer  aandag  in  beslag.  Johanna 
se  broer  Dietlof  wat  in  Holland  studeer  het  kon  dit  nie  meer  uithou  nie,  kom 

terug  Transvaal  toe  en  sluit  by  die  kommando’s  aan.  Soms  is  daar  briewe  van 
Holland  vir  hom  en  hy  het  Johanna  gevra  om  die  briewe  vir  hom  te  beantwoord. 
’n  Jaar  van  oorlogsgewoel  en  bekommernis  gaan  verby.  Op  ’n  dag  ontvang 
Dietlof  ’n  brief  van  sy  vriend  Lou  Brandt  en  Johanna  antwoord  namens  hom. 
Dit  was  al  wat  nodig  was  om  die  misverstand  tussen  hulle  uit  die  weg  te  ruim  en 
die  korrespondensie  is  op  die  ou  trant  hervat. 

Johanna  was  besig  gedurende  die  tyd,  op  die  plaas  en  ’n  gedeelte  van  die 
dag  as  hulpverpleegster  in  die  hospitaal,  wat  tydelik  in  die  Staatsmeisieskool 
ingerig  was. 

Toe  neem  die  Engelse  leër,  onder  leiding  van  Lord  Kitchener  Pretoria  in  en 
’n  groot  deel  van  die  leër  word  in  die  omgewing  van  Harmony  gehuisves.  In  ’n 
paar  dae  se  tyd  was  hulle  omsingel  deur  tente  en  soldate. 

Gedurende  die  daaropvolgende  oorlogsjare  ontstaan  daar  ’n  fyn  beplande 
spioenasienetwerk  tussen  ‘Harmony’  en  die  buitewêreld.  Inligting,  oorlogsbe- 
nodighede  soos  klere,  kruit  en  dergelyke  word  onder  die  neuse  van  die  vyande  na 
en  van  die  kommando’s  in-  en  uitgesmokkel.  Na  belanghebbendes  in  die  Kaap 
en  ook  na  Nederland  word  oorlogsberigte  versprei.  Selfs  via  Lou  Brandt  tot  by 
Paul  Kruger  wat  in  ballingskap  in  Nederland  woon.  Sigarethouers,  medisyne- 
botteltjies,  kakaoblikke,  uitgeholde  speelgoedstukke,  agter  portretraampies  . . ., 
die  vernuf  daarmee  raak  nie  uitgeput  nie.  Ook  vind  Johanna  en  haar  moeder 
uit  dat  as  ’n  mens  met  suurlemoensap  op  die  binnekant  van  ’n  sekere  soort  wit 
koevert  skryf,  dit  onsigbaar  voorkom,  maar  sodra  daar  met  ’n  warm  strykyster 
oor  gestryk  word,  word  die  letters  sigbaar.  Nou  éérs  word  inligting  na  Nederland 
met  spoed,  saam  met  gewone  liefdesbriewe,  versend. 

Die  senutergende  werk  om  inligting  te  bekom,  wat  soms  deur  geheimsinnige 
koeriers  by  Harmony  afgelewer  is,  het  geweldige  spanning  veroorsaak.  Aan  die 
ander  kant  was  daar  Lou  Brandt  se  gedurige  smeekbedes  dat  Johanna  na  Neder- 
land  moes  kom  om  met  hom  te  trou.  Die  getrouheid  aan  haar  land  en  ook  die 
verlange  na  haar  gehefde  het  geweldige  tweestryd  meegebring.  Na  maande  van 
uitputtende  werk  as  hulpverpleegster  in  die  konsentrasiekamp  van  Irene  het 
haar  geestesgesteldheid  ’n  verdere  knou  gekry  en  dit  het  ook  haar  gesondheid 
afgetakel. 

Net  voor  die  Vrede  van  Vereeniging  is  Johanna  per  skip  na  Nederland.  Dit  was 
vir  haar  aanstaande  skoonfamilie  moeihk  om  die  toestand  waarin  sy  haar  bevind 
te  begryp.  Sy  het  nagmerries  gekry,  aan  slaaploosheid  gely  en  was  geweldig 
senuweeagtig.  Ook  die  voorbereiding  vir  die  huwehk,  die  besoeke  wat  daarmee 
saamgaan,  die  vrae  oor  Transvaal  wat  aan  haar  gestel  word,  het  haar  verder 
ontsenu. 

Eers  toe  hulle  na  die  huwehksbevestiging  en  wittebroodsreis  na  Switserland, 
hulle  in  die  stil  noordelike  dorpie  Niezijl  vestig,  waar  Lou  reeds  predikant  was, 
kom  Johanna  tot  rus.  In  so  ’n  mate  dat  sy  byna  die  hele  daaropvolgende  winter 
geslaap  het.  Later  het  sy  na  die  genesende  tydperk  verwys  as  ‘my  winterslaap’. 

HuUe  eerste  seuntjie  is  gebore.  Maar  Johanna  kon  net  nie  gewoond  raak  aan 
die  HoUandse  leefwyse  en  die  koue  winters  nie.  Verder  was  die  verlange  na  haar 
moeder,  na  ‘Harmony’,  haar  land,  die  vars  vrugte  waarvoor  sy  so  Uef  was,  byna 
ondraaglik. 

In  1904  verhuis  die  jong  gesin  na  Transvaal.  Ds.  Brandt  se  eerste  gemeente 
was  Pietersburg.  Met  hart  en  siel  het  Lou  Brandt  en  sy  vrou  die  uitdaging  aanvaar. 
Dit  was  nie  net  kerkwerk  nie,  maar  opbou  van  die  verslae  en  verarmde  gemeen- 
skap  in  die  algemeen.  Johanna  word  lid  van  die  pasgestigte  Vroue  Federasie. 
Kort-kort  word  haar  werk  egter  onderbreek  deur  swangerskappe  en  word  daar 
nog  drie  kinders  gebore.  Soms  was  sy  ongeduldig  daaroor  en  sien  dit  as  ’n  belem- 
mering  in  haar  werk,  maar  was  tog  oneindig  bly  en  dankbaar  met  die  kinders. 

In  1908  neem  Ds.  Brandt  ’n  beroep  na  Johannesburg  aan.  Johanna  was  in  die 
wolke  daaroor,  omdat  dit  in  die  eerste  plek  nader  aan  ‘Harmony’  en  haar  moeder 
was  en  in  die  daaropvolgende  jare  word  heelwat  tyd  op  Harmony  met  die  kinders 
deurgebring. 

Die  gemeente  in  Johannesburg  het  glad  nie  ’n  pastorie  gehad  nie  en  ’n  huis  in 
Nuggetstraat  is  vir  hulle  gehuur.  Die  kerkgebou  was  klein  en  het  nie  ’n  plafon 
gehad  nie,  wat  hoë  eise  aan  Lou  se  stem  gestel  het.  Omdat  die  huis  in  Nugget- 
straat  nie  voldoen  het  nie,  huur  Johanna  op  eie  houtjie  ’n  huis  in  Jutastraat, 
lieflik  stil  teen  ’n  randjie,  waar  ’n  mens  selfs  ’n  koei  of  twee  kon  aanhou.  Die 
gemeente  was  baie  arm  en  dlt  was  moeihk  om  die  eindjies  aan  mekaar  te  knoop. 
Dikwels  het  in  die  tyd  smeekbedes  om  finansiële  hulp  na  die  familie  in  Holland 
gegaan  en  is  hulle  gereeld  so  gehelp.  Nog  drie  kinders  is  gebore.  In  Johannesburg 
neem  hulle  weer  deel  aan  die  sosiale  lewe.  Musiek  het  altyd  groot  plek  in  albei  se 
lewe  ingeneem  en  konserte  is  bygewoon.  Ds.  Brandt  het  ook  aan  die  stad  se 
orkes  behoort.  Die  gemeente  het  dit  hulle  soms  kwalik  geneem  dat  hulle  besoeke 
by  Engelse  hooggeplaastes  afgelê  het  en  hulle  sosiale  funksies  bygewoon  het. 
Onder  hulle  was  Lady  Selbourne  en  Lionel  Phillips,  die  goud  miljoenêr.  Lou 
Brandt  het  soms  onder  hulle  gekollekteer  om  die  kerkgebou  te  verbeter,  maar  die 
kerkraad  was  glad  nie  ingenome  met  die  ‘Engelse’  geld  waarmee  die  plafon  vir 
die  kerkgebou  betaal  is  nie! 

In  toenemende  mate  het  Johanna  betrek  geraak  by  die  Vroue  Federasie  en  het 
verskeie  takke  op  die  Rand  gestig.  Ook  was  sy  nou  betrokke  by  die  Vroue 
Nasionale  Party  en  het  die  land  deurgereis  om  nuwe  takke  te  stig. 

In  1916  het  ’n  groot  verdriet  Johanna  getref.  Haar  moeder,  aan  wie  sy  buiten- 
gewoon  geheg  was  is  oorlede.  In  die  dae  en  nagte  toe  sy  by  die  sterfbed  gewaak 
het  en  net  daarna  was  sy  aan  geweldige  geestehke  druk  onderhewig.  Sy  het 
visioene  begin  sien  en  vertel  dat  daar  ’n  Boodskapper  na  haar  gestuur  is  wat  haar 
die  taak  opgelê  het  om  mense  te  waarsku  teen  rampe  en  oorloë  wat  aan  die  kom 
is.  Sy  het  geskrifte  en  pamflette  daaroor  laat  druk  en  dit  oor  die  land  versprei. 
Mense  het  van  haar  begin  skinder,  ander  het  haar  geglo.  Koerante  het  neerhalend 
oor  haar  geskryf  en  dit  het  ook  die  hele  gesin  getref.  Sy  ondemeem  reise  om  haar 
nuwe  denkrigting  bekend  te  stel  en  kry  orals  aanhangers.  Dikwels  het  sy  man  en 
kinders  weke  lank  alleen  in  die  sorg  van  ’n  huishoudster  agtergelaat  en  met 
heilige  oortuiging  die  werk  wat  die  Boodskapper  haar  opgedra  het  uitgevoer.  Sy 
het  selde  kerk  toe  gegaan  maar  haar  besig  gehou  met  spiritisme,  teosofiese  be- 
skouings  en  natuurgenesing.  Daar  was  gedurig  ’n  aanloop  van  mense  na  die 
pastorie  met  allerlei  kwale  waarvoor  sy  dan  ’n  dieet  uitgewerk  het  en  die 
pasiënte  is  daarmee  en  haar  pamflette  huis  toe  gestuur. 

Die  gesin  as  geheel  het  daaronder  gelei  en  ou  vriende  en  gemeentelede  het  die 
pastorie  begin  vermy.  Selfs  haar  familie  het  hulle  temggetrek.  Maar  altyd  het 

Ds.  Lou  Brandt  sy  werk  met  ywer  gedoen,  geweldig  baie  beteken  vir  die  sosiale 
opheffing  van  die  Johannesburg  se  gemeenskap  en  veral  die  kinders  van  die  stad. 
Opmerklik  is  dat  die  hegte  band  van  liefde  tussen  die  twee  mense  nooit  skade 
gely  het  nie.  As  man  en  vrou  was  hulle  onafskeibaar  in  hulle  huweliksliefde. 
Die  kinders  het  hulle  moeder  se  werk  algaande  met  die  grootword  wel  bevraag- 
teken,  maar  haar  tog  uitermate  bewonder  en  liefgehad. 

In  die  jare  in  Johannesburg  het  ook  die  boek,  ‘Die  Kappiekommando’  ver 
skyn,  waarin  Johanna  al  haar  wedervaringe  tydens  die  Anglo-Boereoorlog  be- 
skryf  het. 

Tydens  die  Rebellie  het  Johanna  haar  ook  aan  huile  kant  geskaar  en  haar  deel 
bygedra  deur  melk  van  haar  eie  koeie  en  vrugte  van  Harmony  na  die  tronk  in 
Pretoria  te  stuur,  waar  die  gevangenes  gehuisves  was. 

Meer  en  meer  het  Johanna  haar  taak  in  die  lig  van  natuurgenesing  gesien  en 
stel  sy  dit  haar  ten  doel  om  ’n  sanatorium  te  stig.  Die  mediese  professie  is  egter 
daarteen  gekant. 

Sy  vestig  haar  tydelik  op  Harmony,  die  plaas  wat  dreig  om  in  ander  hande  oor 
te  gaan  weens  finansiële  probleme.  As  dit  werklik  gebeur,  gee  haar  gees  weereens 
in  en  beweeg  sy  in  vreemde,  verwarde  toestande.  Na  ’n  rustyd  kom  sy  weer  tot 
haarself. 

Dan  kom  die  beroep  na  Vereeniging  en  sien  sy  weer  moontlikheid  op  die 
platteland.  Na  ’n  tydjie  van  gemeentewerk  en  aanpassing  werk  sy  dus  mee  aan 
die  daarstelling  van  die  hospitaal,  maar  met  die  oog  daarop  om  eenkant  ’n 
plekkie  vir  die  natuurgeneeskunde  te  kan  vestig.  As  sy  daaraan  werk,  word  dit 
weereens  verydel  deur  die  mediese  professie.  In  1925  ontdek  sy,  na  eksperimente 
op  haarself  en  haar  gesin,  die  bekende  ‘Druiwekuur’,  wat  tot  vandag  toe  deur 
baie  mense  jaarliks  met  sukses  gevolg  word.  Weer  reis  sy  deur  die  land  om  die 
Kuur  en  die  ‘Harmony-beweging’,  soos  sy  dit  noem,  bekend  te  stel. 

Die  tye  wat  sy  tuis  is  werk  sy  in  die  gemeente  en  huishouding,  met  ’n  sekere 
skuldgevoel  dat  haar  werk  haar  so  besig  hou. 

‘Die  Harmony-beweging  en  die  Druiwekuur  moet  ’n  wêreldbeweging  word’  , 
besluit  sy  op  ’n  dag.  In  Europa  en  Amerika  sal  die  mense  meer  geneë  wees  om 
na  haar  te  luister.  Haar  man  is  nie  ten  gunste  daarvan  nie,  maar  in  1 927  reis  sy  na 
Engeland,  Holland  en  Amerika,  waar  sy  byna  ’n  jaar  bly.  Haar  werk  vind  in 
Amerika  groot  byval  en  die  vereniging  vir  natuurgenesing  ken  ’n  eredoktorsgraad 
aan  haar  toe,  ’n  titel  wat  sy  graag  met  haar  terugkeer  na  Suid-Afrika  gebruik  het. 
Maar  ook  in  Amerika  is  daar  botsings  met  die  mediese  professie  en  na  enkele 
vrugtelose  pogings  om  die  ‘Harmony  Skool  vir  Natuurgenesing’  te  vestig,  kom  sy 
huis  toe.  Die  druiwekuur  egter  word  ook  daar  gebruik  tot  vandag  toe. 

Terug  in  Vereeniging  wy  Johanna  haar  skuldbewus  aan  die  huishouding  en 
gedurende  die  jaar  neem  hulle  ’n  dogtertjie  aan.  Die  moeder  het  die  kind  verlaat 
en  in  die  sorg  van  grootouers  gelaat  wat  haar  nie  kon  versorg  nie. 

Bennie,  soos  sy  genoem  is,  het  hulle  baie  vreugde  verskaf  en  Johanna  het  haar 
grootgemaak  met  die  doel  om  haar  werk  in  die  natuurgenesing  voort  te  sit,  ’n 
ideaal  wat  nie  verwesenlik  is  nie. 

In  die  jaar  1930  neem  Ds.  Brandt  ’n  beroep  aan  na  Turffontein/Kensington 
kombinasie.  So  het  die  tog  stormagtige  jare  in  Vereeniging  tot  ’n  einde  gekom. 

’n  Ware  pastoriemoeder  kan  Johanna  seker  nie  genoem  word  nie.  Tog  het 
sy  ook  regmatige  bewondering  afgedwing  in  die  werk  waarin  sy  geglo  het.  On- 
danks  haar,  wat  ’n  mens  sou  kon  noem  . . . kerklosheid,  was  sy  ’n  godsdienstige 
mens,  wat  baie  ure  in  gebed  deurgebring  het  in  die  soeke  na  die  waarheid. 

In  1939  is  Ds.  Lou  Brandt  as  gevolg  van  ’n  ongeluk  oorlede.  Daarmee  was 
Johanna  se  grootste  steun  in  die  lewe  weg.  Sy  het  ’n  ruk  daarna  in  Heidelberg 
gewoon,  daarna  in  Pretoria  en  uiteindelik  na  Kaapstad  verhuis  waar  sy  eers  by 
haar  seun,  Ds.  Andries  Brandt  gewoon  het,  maar  later  ir.  ’n  woonstel  in  Nuwe- 
land  ingetrek  het.  Sy  was  in  Kaapstad  bekend  as  ’n  baie  uitgesproke  en  uiters 
eksentrieke  dame.  Op  87-jarige  leeftyd  is  sy  in  Januarie  1964  oorlede.  In  haar 
slaap,  soos  sy  jare  tevore  reeds  voorspel  het. 

CATHERINE  ROBSON  — “ 

DIE  MOEDER  VAN  KINDERSORG 

IN  DIE  VAALDRIEHOEK 

deur  R.  J.  JACOBS 

ln  elke  geslag  is  daar  rekere  mense  wat 
hulle  hele  lewe  opoffer,  sodat  minderbevoor- 
regte  mense  ’n  beter  lewe  kan  lei. 

Dit  is  veral  met  oorloë  dat  baie  vroue 
hulle  onderskei  as  onbaatsugtige  helde, 
vroue  wat  bereid  is  om  siekes  en  gewondes 
te  verpleeg  en  geestelik  te  ondersteun. 

In  die  Anglo-Boereoorlog  was  daar  die 
bekende  Emily  Hobhouse,  wat  bereid  was  om 
haar  Britse  burgerskap  op  te  gee  ter  wille  van  die  bystand  van  gewonde  en  siek 
vroue  en  kinders.  Sy  het  dit  alles  gedoen  om  ander  te  help. 

’n  Vrou  wat  vandag  nie  meer  baie  bekend  is  nie,  maar  tog  ’n  reuse  bydrae  ge- 
lewer  het  in  die  ontwikkeling  van  Kindersorg  in  die  Vaaldriehoek,  is  Catherine 
Robson. 

Catherine  Robson  is  op  15  November  1892  gebore.  Sy  was  ’n  nooi  Van  der 
Westhuizen.  Inligting  oor  haar  kinderjare  en  vroeë  jare  as  jongmens  is  glad  nie 
beskikbaar  nie. 

Dit  is  wel  bekend  dat  sy  as  ’n  verpleegster  opgelei  is.  Vanweë  haar  opleiding 
het  sy  mettertyd  betrokke  geraak  by  gemeenskapsdiens. 

Teen  1919  het  daar  nog  geen  hospitaal  bestaan  nie.  Die  enigste  hospitaal  vir 
Vereeniging  was  ’n  saamgeflanste  klompie  hout  en  sinkgeboutjies  op  die  perseel 
van  die  Vereeniging  Brick  and  Tile  Company.  Alhoewel  die  administrateur 
£3  000  (R6  000)  belowe  het  vir  die  oprigtingskoste  van  die  hospitaal,  was  daar 
geen  amptelike  goedkeuring  ontvang  nie.  Dit  sou  nog  ’n  geruime  tyd  duur  voor 
die  hospitaal  opgerig  sou  word. 

Catherine  Robson  was  dus  nie  by  ’n  hospitaal  werksaam  nie,  maar  het  oral 
siekes  bygestaan.  Met  die  groot  Spaanse  griep  epidemie  in  Oktober  1918  is 
honderde  inwoners  van  Vereeniging  deur  die  griep  platgetrek.  In  hierdie  tyd  het 
sy  en  talle  ander  vrywilligers  hulp  verleen  aan  die  siekes. 

Dr.  T.  N.  Leslie,  ’n  bekende  inwoner  en  stigterslid  van  Vereeniging,  vertel  in 
sy  gedenkskrif  dat  dit  nie  vreemd  was  om  by  ’n  huis  in  te  stap  en  drie  of  vier 
lyke  te  sien  rondlê  nie.  Orals  het  die  lyke  van  mense  gelê,  omdat  daar  so  ’n 
tekort  aan  munisipale  personeel  was  om  die  lyke  te  versorg.  Daar  was  ’n  tekort 
aan  kiste  en  hopeloos  te  min  grafte  is  gegrou,  ten  spyte  van  die  harde  werk  van 
vrywillige  helpers. 


C.  Robson 

’n  Ander  faktor  wat  bygedra  het  tot  ’n  tekort  aan  mannekrag,  was  die  Eerste 
Wêreldoorlog.  Talle  mans  van  Vereeniging,  net  soos  vele  ander  Suid-Afrikaanse 
manlike  burgers,  was  betrokke  in  die  oorlog. 

Dit  is  in  hierdie  tyd  dat  George  Robson  na  Suid-Afrika  verhuis  het.  As  ’n 
Britse  burger  was  dit  nooit  sy  idee  om  vir  altyd  in  Suid-Afrika  te  bly  nie.  Daar 
was  vir  hom  net  een  tuiste,  naamlik  Groot-Brittanje. 

Volgens  die  inskripsie  op  sy  grafsteen  is  hy  op  27  Desember  1873  gebore.  As 
’n  opgeleide  vakman  en  ervare  nyweraar  was  hy  vir  ’n  paar  jaar  die  Besturende 
Direkteur  van  die  Unie  Staalkorporasie  van  Suid-Afrika.  Hierdie  staalkorporasie 
is  in  1913  amptelik  geopen. 

Op  ’n  laat  stadium  in  haar  lewe  tree  Catherine  van  der  Westhuizen  in  die 
huwelik  met  George  Robson.  Die  enigste  kind  uit  die  huwelik,  Mona  Robson 
word  in  Augustus  1927  gebore.  Die  Robson-gesin  was  ’n  hegte  familie.  Dit  is 
vanselfsprekend  dat  George  Robson  baie  sou  omgee  vir  sy  gesin,  veral  omdat  hy 
geen  familie  in  Suid-Afrika  gehad  het  nie. 

Die  geluk  van  George  en  Catherine  Robson  word  ongelukking  wreed  van  hulle 
weggeruk  op  20  Maart  1937  met  die  afsterwe  van  Mona.  Die  Robson-egpaar  was 
diep  getref  deur  die  skielike  sterfte  van  hul  enigste  kind.  Soos  reeds  genoem  het 
daar  teen  1937  nog  geen  toegeruste  hospitaal  in  Vereeniging  bestaan  nie.  Mona 
het  gesterf  aan  meningitis,  ofte  wel  rugmurgvliesontsteking.  Die  afwesigheid  van 
’n  goed-toegeruste  hospitaal  het  bygedra  tot  die  skielike  dood  van  Mona.  Die 
naaste  groot  hospitaal  was  in  Johannesburg  geleë  of  in  Kroonstad. 

Die  dood  van  Mona  het  veroorsaak  dat  Catherine  Robson  haar  lewe  gewy  het 
aan  die  bystand  van  minderbevoorregte  kinders. 

Die  Robson-egpaar  sou  later  op  twee  maniere  reageer  op  die  sterfte  van  hul 
kind,  Mona.  Aan  die  eenkant  was  daar  George  Robson,  wat  geleef  het  volgens 
die  reëls  en  kodes  van  die  Victoriaanse  tydperk.  Hy  het  geglo  in  die  absolute 
gesag  van  die  man. 

Volgens  ’n  buurman,  en  langejare  vriend  van  George  Robson,  Mnr.  Cutler  was 
hy  ’n  tipiese  Engelsman.  George  Robson  het  hom  dikwels  onttrek  in  sy  studeer 
kamer.  Weens  sy  geaardheid,  was  George  Robson  nooit  baie  sosiaal  nie.  Hy  het 
baie  min  sosiale  byeenkomste  bygewoon. 

Dit  is  tog  belangrik  om  te  besef  dat  ten  spyte  van  sy  teruggetrokkenheid  en 
anti-sosiale  persoonlikheid,  hy  ’n  goeie  eggenoot  en  vader  was.  Die  Robson-gesin 
was  dan  ook  getroue  lidmate  van  die  Anglikaanse  kerk.  Mej.  Ealy,  sekretaresse 
van  die  Anglikaanse  kerk  in  Drie  Riviere,  kan  goed  onthou  hoe  sy  as  jong  meisie 
die  Robsons  as  diep-gelowige  Christene  leer  ken  het. 

Aan  die  ander  kant  was  daar  Catherine  Robson,  wat  haar  behoefte  en  verlange 
na  Mona  probeer  bevredig  het  deur  kinders  te  help  wat  baie  minderbevoor- 
reg  was. 

Dit  is  weereens,  Mej.  Kathleen  Ealy  wat  kan  onthou  hoe  haar  váder,  Mnr. 
Ealy,  ’n  skoolhoof  in  Vereeniging,  baie  nagte  saam  met  Catherine  Robson  in 
die  distrik  moes  rondry  om  aangemelde  sake  te  ondersoek.  Daar  was  talle  gevalle 
van  kindermishandeling  aangemeld. 

Teen  1947  was  die  Tweede  Wêreldoorlog  byna  iets  van  die  verlede.  Die  oor- 
log  was  amptelik  verby,  maar  die  vernietiging  van  lewens  en  die  verwoesting 
van  eiendom  sou  eers  na  die  oorlog  die  lewens  van  elke  mens  beïnvloed. 

Hoewel  Suid-Afrika  nooit  blootgestel  was  aan  enige  volskaalse  oorlog  op  die 
tuisfront  nie,  het  talle  Suid-Afrikaanse  soldate  aan  die  kant  van  Brittanje  en  die 
Geallieerdes  aan  die  Tweede  Wêreldoorlog  deelgeneem.  Baie  Suid-Afrikaanse 
soldate  het  nooit  teruggekeer  na  Suid-Afrika  nie  of  sommige  soldate  is  so  erg 
beseer  of  vermink  dat  hulle  nie  meer  kon  werk  nie.  ’n  Groot  deel  van  hierdie 
soldate  was  die  broodwinners  van  hul  huisgesinne.  Dit  het  veroorsaak  dat  ver- 
skeie  gesinne  nie  kos  of  klere  gehad  het  nie. 

Die  behoefte  aan  voedselsoorte  en  finansiële  ondersteuning  kom  duidelik  na 
vore  in  die  Kindersorg  se  jaarverslag  van  1947.  Volgens  ’n  berig  in  die  VER- 
EENIGING  NEWS  het  Mev.  Robson  gesê  dat  46  gesinne  bygestaan  is  met  melk, 
groente  en  kruideniersware.  Gedurende  die  Kersfees  van  1 946  is  daar  ook  aan 
3 1 gesinne  kerspakke  geskenk.  Hierdie  kerspakke  het  ook  vleis  en  groente  inge- 
sluit  en  ’n  maand  se  gratis  kruideniersware. 

Dit  is  tog  belangrik  om  te  onthou  dat  daar  ten  spyte  van  ’n  tekort  aan  voedel- 
soorte  en  alledaagse  middele  soos  motors  en  ander  luukse  artikels,  ’n  golf  van 
nywerheidsuitbreiding  gedurende  die  dekade  na  die  oorlog  plaasgevind  het. 
Talle  tegnici,  vakmanne,  operateurs,  ingenieurs  en  administratiewe  personeel  is 
na  die  Vaaldriehoek  gelok. 

As  ’n  mens  in  ag  neem  dat  daar  446  sake  deur  Kindersorg  hanteer  is,  terwyl 
daar  sowat  12  308  Blankes  in  Vereeniging  was  in  1947,  het  daar  redelike  voor- 
spoed  geheers  in  Vereeniging. 

Tydens  die  Algemene  Jaarvergadering  in  1947  het  die  destydse  burgemeester, 
Mnr.  Dick  Fourie  gesê  dat  die  wêreld  ’n  ernstige  omwenteling  ondergaan  het 
en  dat  die  toekoms  van  die  meeste  mense  uitsigloos  lyk.  Hy  het  verder  gesê  dat 
daar  agteruitgang  in  die  meeste  mense  se  lewens  was  en  dat  die  oorlog  baie 
huishoudehke  probleme  veroorsaak  het.  Uiteindelik  het  hy  iets  gesê  wat  veral 
betrekking  gehad  het  op  Catherine  Robson,  naamlik  dat  dit  slegs  organisasies 
soos  die  Kindersorgvereniging  met  hulle  barmhartige  lede  is,  wat  die  situasie 
kan  hanteer. 

Die  stelhng  is  veral  waar  van  Catherine  Robson.  Sy  het  ahes  in  haar  vermoë 
gedoen  om  die  lot  van  minderbevoorregtes  te  verhg.  Sy  het  al  haar  verpleeg- 
kundige  en  maatskaplike  kennis  ingespan  om  deur  hefde  en  begrip  die  minder- 
bevoorregte  mense  te  help. 

Dit  is  opvallend  dat  die  Kindersorgvereniging  nie  net  Blankes  bygestaan  het 
nie,  maar  ook  Swart  behoeftiges. 

’n  Mens  is  geneig  om  die  wêreld  slegs  uit  'n  Blanke  perspektief  te  sien.  By 
die  Afrikaner  vind  ’n  mens  die  verskynsel  dat  slegs  die  eie  en  die  tradisionele  van 
belang  is.  Vandag  besef  meeste  Blankes  dat  ander  bevolkingsgroepe  ook  be- 
hoeftes  het.  Dit  is  daarom  merkwaardig  dat  Catherine  Robson  die  Kindersorg  op 
so  ’n  wyse  gelei  het  dat  daar  ook  na  die  behoeftes  van  die  Swartmense  en  ander 
bevolkingsgroepe  omgesien  is,  veral  in  1947,  waar  die  behoefte  van  die  Swart- 
mense  deur  die  Blankes  geïgnoreer  is. 

Catherine  Robson  het  bekend  geword  vir  haar  jarelange  diens  as  voorsitster 
van  die  Kindersorgvereniging  in  Vereeniging,  maar  as  ’n  vrou  met  vele  belang- 
stellings  het  sy  baie  meer  gedoen  as  net  liefdadigheidswerk. 

Sy  was  ’n  aktiewe  lid  van  haar  kerk.  As  lidmaat  van  die  Nederduitsch  Her- 
vormde  Kerk,  in  die  gemeente  van  Vereeniging,  was  sy  ook  aktief  betrokke  by 
die  aktiwiteite  van  die  Sustersbond,  wat  later  verander  het  na  die  Susters- 
vereniging. 

Haar  organisatoriese  vermoë  en  dryfkrag  het  daartoe  gelei  dat  sy,  na  die 
vertrek  van  Ds.  Brandt  in  1930,  die  leiding  geneem  het  in  die  Sustersbond.  Sy 
het  opgetree  as  Voorsitster  van  die  Sustersbond  tot  in  1938  met  die  koms  van 
Ds.  Ras.  Die  feit  dat  Catherine  Robson  die  pos  beklee  het,  was  iets  besonders, 
aangesien  slegs  predikantsvroue  die  pos  tradisioneel  beklee  het. 

Teen  1 954  was  sy  nie  meer  lidmaat  van  die  Nederduitsch  Hervormde  Kerk  nie, 
maar  wel  van  die  Anglikaanse  Kerk.  Mej.  Cathleen  Ealy  onthou  verder  dat  Cathe- 
rine  Robson  ’n  saggeaarde  vrou  was  wat  ook  in  die  Anghkaanse  Kerk  haar  bydrae 
gelewer  het.  ’n  Uitstaande  kenmerk  was  haar  liefde  vir  diere  en  haar  diepe  geloof. 

Die  werksaamhede  van  Catherine  Robson,  as  Voorsitster  van  Kfndersorg,  het 
ook  die  aktiwiteite  van  die  Distriksverpleegdiens  ingesluit.  As  gekwalifiseerde 
verpleegster  was  sy  ook  betrokke  by  hierdie  diens  aan  die  gemeenskap. 

’n  Mens  kan  dus  sien  dat  Catherine  Robson  nie  net  ’n  maatskaplike  werkster 
was  nie,  maar  ook  ’n  mens  wat  voluit  geleef  het. 

Die  grootsheid  van  ’n  persoon  word  gewoonlik  gemeet  aan  dit  wat  die  per- 
soon  bygedra  het  tot  die  gemeenskap. 

Catherine  Robson  kan  met  reg  as  die  Moeder  van  Kindersorg  in  Vereeniging 
bestempel  word.  Dit  is  waar  wat  die  destydse  burgemeester,  Mnr.  Dick  Fourie 
gesê  het,  naamlik  dat  Catherine  Robson  as  een  van  die  bouers  van  die  nasie 
bestempel  moet  word.  Sy  het  etlike  honderde  kinders  iets  gegee  om  voor  te  leef. 

Die  grootste  nalatenskap  van  Catherine  Robson  is  die  kinderhuis  in  Veree- 
niging. 

DIE  DIENSTYD  VAN  DS.  W.  F.  H.  HUYZERS 
14-11-1931  tot  6-2-1938  


deur  J.  M.  G.  STORM 


Na  die  vertrek  van  Ds.  L.  E.  Brandt  het  die  ge- 
meente  besluit  om  nie  dadelik  te  beroep  nie.  As 
redes  vir  die  besluit  is  genoem  die  swak  finansiële 
posisie  van  die  gemeente  asook  die  toestand  van  die 
pastorie.  Die  wens  is  uitgespreek  dat  daar  eers  ’n 
nuwe  pastorie  gebou  moet  word  wat  as  behoorlike 
huisvesting  vir  ’n  volgende  predikant  kan  dien. 

Terselfdertyd  is  die  kombinasie  met  die  gemeentes 
Parys  en  Heilbron  ook  opgesê.  Voorlopig  sou  die 
gemeente  van  Vereeniging  deur  die  konsulent,  Ds. 

P.  S.  Grobler,  bedien  word  terwyl  broer  G.  van 
Waart  die  skriba/kassier  sou  wees. 

Dit  sou  presies  'n  jaar  duur  voordat  die  gemeente 
gereed  gevoel  het  om  weer  te  beroep.  Veral  het 
broers  G.  P.  Myburgh,  Visser  en  Opperman  sterk 
gevoel  dat  die  gemeente  nie  op  grond  van  finansies 
’n  beroep  van  ’n  herder  en  leraar  gedurig  moet  uit- 
stel  nie.  Lidmate  sou  wel  hul  plig  nakom  indien  daar  ’n  predikant  versorg  moes 
word.  Om  die  geestelike  agteruitgaan  van  ’n  gemeente  te  voorkom  was  belang- 
riker  as  geld.  As  huisvesting  vir  die  predikant  kon  ’n  goeie  huis  van  ouderling 
Visser  gehuur  word  teen  £9-10  per  maand. 

Na  al  dié  sake  behoorlik  uitgepraat  is,  besluit  ’n  gemeentevergadering  op  5 
Julie  1931  dat  daar  weer  beroep  word.  Op  25  Julie  1931  beroep  die  kerkraad  as 
hulle  predikant  Ds.  W.  F.  H.  Huyzers. 

Ds.  W.  F.  H.  Huyzers  is  op  14  November  1931  op  Vereeniging  om  3nm.  deur 
Ds.  L.  E.  Brandt  bevestig.  Om  5nm.  net  na  die  bevestiging  hou  Ds.  Huyzers  sy 
intreepreek.  Voor  hierdie  verrigtinge  was  daar  egter  ’n  kerkraadsvergadering  waar 
Ds.  Willie  Huyzers  aan  die  kerkraad  voorgestel  is  en  die  dominee  verlof  ontvang 
het  om  na  Graaff-Reinet  te  gaan  om  daar  op  die  24ste  November  in  die  huwelik 
bevestig  te  word,  met  die  jong  onderwyseres  Snaps  Pohl.  Desember  was  die  gesin 
Huyzers  terug  in  Vereeniging  om  vir  byna  7 jaar  hulle  kragte  dáár  in  diens  van 
die  Evangelie  en  die  Kerk  te  wy. 

Die  jare  dertig  was  vir  Suid-Afrika  jare  van  depressie,  droogte  en  swaarkry.  Dit 
was  jare  waarin  die  Afrikaner  ook  nog  moes  veg  vir  die  erkenning  van  sy  taal  en 
kultuur.  Op  kerkhke  gebied  het  veral  die  Afrikaanse  Evangehese  Bond  en  weder- 
dopers  spanning  veroorsaak.  Ook  die  gemeente  Vereeniging  sou  dit  nie  vry- 
spring  nie. 

Die  egpaar  Huyzers  tesame  met  die  kerkraad  het  dadelik  skouer  aan  die  wiel 
gesit.  Op  hierdie  stadium  het  die  kerkraad  bestaan  uit  ouderlinge  J.  P.  Cronje, 
S.  I.  W.  Marx,  A.  W.  Marx,  J.  C.  P.  N.  Visser,  S.  J.  Blignaut,  W.  Lindeque,  J.  P. 
Cronje  Fsw,  T.  P.  Pretorius,  L.  Koekemoer,  P.  Henning,  C.  T.  C.  Blignaut  en 


Ds.  W.  F.  H.  Huyzers 
1931-1938 

M.  M.  Basson.  Die  diakens  was  P.  J.  Opperman,  H.  van  der  Merwe  JZn,  J.  C.  van 
der  Merwe,  J.  P.  van  Schalkwyk,  P.  Marx,  N.  van  der  Merwe,  J.  J.  van  Zyl, 
M.  Pretorius,  P.  Lindeque,  A.  J.  de  Bruyn,  L.  S.  Dreyer,  T.  F.  Cronje,  P.  L.  Roos 
en  J.  Muller. 

Alhoewel  die  notule  gekenmerk  word  deur  die  voordurende  beraadslagings 
oor  skulde,  bekommernis  oor  die  tekorte  op  die  begrotings,  die  moeilike  om- 
standighede  van  die  lidmate  asook  swak  lidmaatoffergawes,  het  die  Goeie  Gewer 
gesorg  dat  dit  in  Vereeniging  beter  gegaan  het  as  in  die  meeste  gemeentes  van  ons 
kerk  in  daardie  jare.  So  kon  die  gemeente  in  193  5 ’n  nuwe  pastorie  in  gebruik 
neem  met  slegs  £27-9-4  skuld.  Met  ’n  geslaagde  basaar  net  hierna  het  die  ge- 
meente  £404  ingesamel,  alle  skuld  gedelg  en  die  begroting  laat  klop.  Op  aan- 
drang  van  die  predikant  word  daar  ook  ’n  boufonds  in  die  lewe  geroep  - al  is  dit 
net  om  vir  die  gemeente  ’n  ‘neseier’  in  die  bank  op  te  bou. 

Gedurende  Junie  1935  pak  die  gemeente  ’n  volgende  bouprojek  aan  naamlik 
drie  ‘gemeentehuise’  word  op  die  leë  erf  langs  die  kerkplein  gebou  en  vir  in- 
komste  deur  die  gemeente  verhuur. 

Hierdie  projek  wat  op  aandrang  van  Ds.  Huyzers  plaasgevind  het  sou  vir  die 
gemeente  in  die  toekoms  - tot  vandag  toe  nog  - finansieël  van  baie  waarde 
blyk  te  wees. 

Met  al  die  finansiële  sake  het  ’n  aanpassing  op  Ds.  Huyzers  se  traktement  al 
die  jare  van  sy  verblyf  op  Vereeniging  agterweë  gebly.  Die  gemeente  was  self 
agterstallig  met  die  betaling  daarvan.  Maar  na  ’n  suksesvolle  basaar  tydens  April 
1937  blyk  hoe  mooi  die  verhouding  tussen  predikant  en  gemeente  gegroei  het, 
toe  op  ’n  gemeentevergadering  besluit  word  dat  aan  die  dominee  ’n  bonus  van 
£200  gegee  moes  word  vir  sy  volhardende  harde  arbeid.  Die  kerkraad  reageer  nou 
net  so  mooi  en  op  ’n  volgende  kerkraadsvergadering  word  besluit  om  die  predi- 
kant  se  traktement  aan  te  pas  met  £2-10  ’n  maand. 

Dit  dien  egter  vermeld  te  word  dat  met  al  die  inspanning  om  die  finansiële 
sake  in  orde  te  hou,  die  geestehke  arbeid  nooit  afgeskeep  is  nie.  Met  die  lees  van 
die  notules  kom  ’n  mens  onder  uie  indruk  dat  daar  sorgvuldig  wag  gehou  is  oor 
die  leer  en  lewe  van  die  lidmate.  Veral  op  sedelike  en  morele  gebied  is  nougeset 
toegesien  dat  die  Christehke  norme  nagevolg  is.  Die  kerkraad  het  dan  ook  nooit 
geskroom  om  die  opsig  en  ook  die  tug  toe  te  pas  wanneer  dit  nodig  geblyk  het. 
Gedurigdeur  is  daar  ook  aan  die  lede  tydens  die  kerkraadvergaderings  gewys  op 
die  gevare  van  wederdopers  en  die  dwalings  van  die  Afrikaanse  Evangeliese  Bond. 
By  monde  van  die  leraar  en  ethke  ander  ouderlinge  is  die  medebroers  vermaan 
om  getrou  te  bly  aan  die  ware  evangehe  van  Jesus  Christus. 

Ds.  Huyzers  het  baie  moeite  gedoen  met  die  evangeheverkondiging.  Nie  aheen 
het  hy  op  die  dorp  gepreek  nie,  maar  ook  in  verskillende  buitewyke  is  gereeld 
dienste  gehou.  As  konsulent  van  Heilbron  moes  hy  ook  dikwels  daar  gaan  preek 
het.  Aan  die  kategese  het  die  kerkraad  in  die  dienstyd  van  Ds.  Huyzers  besondere 
aandag  gegee:  ouderlinge  moes  voornemende  katkisante  in  hulle  wyke  onderrig 
en  ’n  toestemmingsbrief  gee  vir  die  finale  katkisasie  voor  aflegging  van  geloofs- 
belydenis.  Hierdie  reëlings  het  goeie  byval  gevind  en  voorkom  dat  persone  sonder 

die  behoorlike  kennis  en  gesindheid  lidmaat  kon  word.  As  skriba/kassier  het 
Ds.  Huyzers  ook  gesorg  dat  die  administrasie  van  die  gemeente  behoorlik  en  vlot 
verloop  het. 

In  breë  kerkverband  gedurende  hierdie  jare  sal  Ds.  Huyzers  waarskynlik  die 
langste  onthou  word  vir  sy  kerkwerk  in  Suidwes  Afrika.  Op  versoek  van  die 
Kommissie  van  die  Algemene  Kerkvergadering  het  hy  die  lidmate  van  ons  kerk 
gedurende  1934  en  1937  in  Suidwes  gaan  opsoek  en  bearbei.  Tydens  sy  tweede 
besoek  is  die  kerk  in  S.W.A.  georganiseer  en  is  verskeie  gemeentes  gestig.  Hier- 
die  werk  van  Ds.  Huyzers  is  geweldig  waardeer  deur  die  Suidwesters.  Oral  waar 

hy  gepreek  het  was  die 
opkomste  baie  goed. 
Huise  was  te  klein  en  sale 
volgepak.  Ook  baie  lid- 
mate  vanuit  die  N.G. 
Kerk  het  hulle  kom  ver- 
luister  aan  die  kragtige 
prediking  van  die  jong 
leraar  - die  Afrikaanse 
Evangeliese  Bond  het  in 
die  N.G.  Kerk  van  S.W.A. 
op  hierdie  stadium  ’n 
redelik  verwarrende  effek 
gehad.  Geen  wonder  dat 
na  afloop  van  sy  besoek 
in  1937  Ds.  Huyzers  ’n 
beroep  ontvang  van  die 
gemeentes  S.W.A.  nie.  ’n 
Beroep  wat  gelukkig  vir 
die  gemeente  van  Veree- 
niging,  maar  ongelukkig  vir  die  gemeentes  in  S.W.A.  nie  aanvaar  is  nie.  ’n  Oud 
lidmaat  in  S.W.A.  het  onlangs  nog  aan  skrywer  meegedeel  dat  hy  verseker  is  dat 
indien  Ds.  Huyzers  hierdie  beroep  aangeneem  het,  die  Hervormde  Kerk  in  Suid- 
wes  vandag  veel  groter,  invloedryker  en  meer  gevestig  sou  wees. 

In  ligter  luim  skryf  Mev.  Huyzers  oor  hierdie  besoeke: 

Ek  herinner  my  nog  goed  hoe  hartlik  en  gesellig  ons  oral  ontvang  is. 

Met  die  ontvangs  op  Gobabis  het  die  mans  geweerskote  in  die  lug 
afgevuur  om  ons  te  verwelkom.  As  geskenk  ontvang  ek  ’n  ligblou 
kappie.  ’n  Oom  Venter  skenk  aan  my  ’n  egte  paar  velskoene  en  ’n 
velstoel.  Ons  was  gou  tuis  en  ek  het  al  die  aktiwiteite  rondom  die 
Kerkdienste  geniet. 

Op  3 Augustus  is  ons  saam  met  oom  Hansie  du  Plessis  op  huisbesoek. 

By  die  eerste  hek  vertel  my  man  dat  ek  verjaar  - en  net  daar  moes  ek 
uit  die  kar  die  hek  oopmaak  en  Oom  Hansie  doop  die  hek  - die 
Snapsie  hek!  Die  aand  skenk  hulle  aan  my  ’n  verskalf. 

En  daar  was  die  keer  toe  my  man,  om  ’n  draai,  in  ’n  trop  tarentale 
vasry,  ’n  stuk  of  16  dood.  Ons  gasvrou  was  dankbaar  en  ons  het 
tarentaalvleis  geëet  en  geëet  en  geëet !!! 


Ds.  Huyzers  met  huisbesoek  in  Suidwes 

Soos  in  die  begin  gemeld  moes  die  Afrikaners  ên  die  Hervormde  Kerk  ge- 
durende  die  jare  dertig  nog  verbete  veg  om  erkenning.  In  hierdie  stryd  het  die 
egpaar  Huyzers  in  die  voorste  linie  gestaan.  ‘Hulle  betrokkenheid  het  tot  vêr 
buite  die  gemeentelike  aktiwiteite  gestrek.  So  was  Mev.  Huyzers  baie  nou  be- 
trokke  by  elke  feesgeleentheid  van  welke  aard  ookal.  Sy  het  nie  net  toneelop- 
voeringe  georganiseer  nie,  maar  self  dikwels  toneel  gespeel.  Saam  het  Ds.  en  Mev. 
die  eerste  offisiers  opleiding  van  die  Voortrekkerbeweging  op  Heidelberg  byge- 
woon,  daarna  ’n  kommando  op  Vereeniging  gestig  waarin  Mev.  Huyzers  as 
veldkornet  gedien  het  tot  hulle  vertrek  na  Durban  in  1938.’ 

Die  miskenning  van  ons  kerk  op  die  beleidmakende  liggame  van  die  skool  het 
Ds.  Huyzers  se  aandag  nie  ontduik  nie.  So  pleit  hy  by  die  kerkraad  op  28-4-1934 
dat  dit  tyd  geword  het  dat  ons  kerk  verteenwoordiging  moet  kry  op  die  skool- 
raad. 

‘Die  Kerk  het  haar  verantwoordelikheid  in  verband  met  hierdie  saak,  maar 
die  kerk  is  nie  verteenwoordig  op  die  opvoedkundige  liggame  nie.’  Die  kerkraad 
raai  Ds.  Huyzers  egter  af  om  te  staan  vir  verkiesing  op  die  skoolraad  omdat 
‘die  politieke  stryd  nog  te  sterk  is.’ 

’n  Jaar  later  tesame  met  die  nuus  dat  Vereeniging  ’n  eie  Hoërskool  met  kos- 
huis  gaan  kry,  roer  die  predikant  die  saak  van  Kerklike  verteenwoordiging  op  die 
skoolraad  weer  aan.  Die  kerkraad  blyk  nog  steeds  nie  gewillig  om  hom  te  onder- 
steun  nie.  Hierdie  keer  met  die  verskoning  dat  dit  ’n  ‘kerkstryd’  kan  afgee. 

Ds.  Huyzers  sou  egter  nie  die  stryd  gewonne  gee  om  die  Hervormde  Kerk  sy 
regmatigde  plek  in  die  onderwys  te  laat  kry  nie.  Sy  pogings  sou  vrugte  afwerp 
want  op  ’n  kerkraadsvergadering  van  19-6-1937  word  die  predikant  geluk  gewens 
met  sy  verkiesing  op  die  skoolraad! 

Ook  aan  die  armblankevraagstuk  het  die  kerkraad  in  hierdie  swaar  tye  aandag 
gegee.  In  samewerking  met  veral  die  Vroue  Federasie  is  barmhartigheid  bewys 
aan  dié  minderbevoorregtes. 

In  Oktober  1937  het  die  gemeente  ’n  gevoelige  verhes  gely  toe  ouderling 
M.  M.  Basson  oorlede  is.  Tydens  die  kerkraadsvergadering  van  23-10-1937  word 
’n  mosie  van  roubeklag  betuig  dat  die  kerk  en  die  gemeente  van  Vereeniging 
veel  verloor  het  met  sy  heengaan. 

Nog  ’n  skok  sou  die  gemeente  spoedig  tref.  Op  29  Januarie  1938  vra  die 
predikant  ontslag  aan.  Hy  wil  gehoor  gee  aan  die  roepstem  om  sy  volk  op  party- 
politieke  vlak  te  gaan  dien.  Op  6 Februarie  1938  ontvang  die  predikant  ontslag 
en  neem  die  gemeente  afskeid  van  Ds.  en  Mev.  Huyzers.  In  sy  plek  word  broer 
M.  C.  Strydom  as  skriba/kassier  gekies  terwyl  Ds.  P.  J.  Smit  van  Losberg  as 
konsulent  sou  ageer. 

DIE  TYDPERK  VAN  ABRAHAM  RAS 
1938  TOT  1963 

deur  P.  R.  PRINSLOO 


Op  Saterdag  8 Oktober  1938  is  Ds.  Abra- 
ham  Ras  as  predikant  van  Vereeniging-ge- 
meente  bevestig.  Hy  is  vanaf  die  gemeente 
Volksrust  beroep.  Hy  is  inderdaad  tweekeer 
beroep:  eers  op  18  Junie  1938  en  toe,  nadat 
hy  die  aanvanklike  beroep  nie  aanvaar  het 
nie,  weer  op  6 Augustus  1938.  So  het  ’n 
verbintenis  tussen  die  gemeente  en  die  Ras- 
egpaar  ontstaan  wat  bykans  25  jaar  sou  duur. 

Dit  het  dus  ’n  hele  derde  van  die  bestaanstyd 
van  die  gemeente  wat  tans  herdenk  word, 
beslaan.  In  die  tyd  is  veel  gedoen  om  die 
gemeentelike  aktiwiteite  te  orden;  gemeente- 
like  eiendomme  is  uitgebrei;  daar  het  groei 
in  die  gebied  plaasgevind  wat  afstigtings 
genoodsaak  het;  die  Kerk  het  in  breë  verband 
gegroei  en  ontwikkel,  wat  ook  weer  aan  die 
betrokke  predikant  en  gemeente  sekere  eise  gestel  het;  die  gemeenskap  het  ont- 
wikkel  en  om  betrokkenheid  gevra;  dan  het  daar  ook  in  die  persoonlike  lewe  van 
die  Ras-gesin  sekere  dinge  gebeur  wat  die  aandag  verdien.  Alles  het  egter  ook  in 
’n  bepaalde  tyd,  met  besondere  tydsomstandighede  plaasgevind.  Om  die  verloop 
van  die  dinge  beter  te  verstaan,  is  dit  daarom  goed  om  eers  te  kyk  na  die  tyd- 
perk  van  Ds.  Ras  se  diens  in  Vereeniging. 

Aanvanklik  was  dit  die  tyd  rondom  die  Tweede  Wêreldoorlog.  Hiervan  sê 
Ds.  Ras  op  8 Januarie  1944,  met  die  opening  van  die  kerkraadsvergadering: 

‘Hy  vind  dit  pynlik  wanneer  Christene  rusie  maak.  Nog  pynliker  is  dit  wanneer 
daar  vyandskap  heers  in  die  gemeente  waarin  ons  geroep  is.  Daarom  is  hy  bly 
dat  ons  mekaar  die  afgelope  vyf  jaar  nog  altyd  bejeën  het  met  die  gesindheid 
van  die  liefde,  nieteenstaande  die  feit  dat  elkeen  van  ons  sy  eie  opvatting  oor 
verskillende  sake  het.  Hierin  sal  wees,  volgens  die  apostel  Paulus,  die  uitbouing 
van  Gods  Koninkryk.’ 

Afgesien  van  die  moontlike  verdeeldheid  as  gevolg  van  verskillende  stand- 
punte  oor  die  oorlog,  was  ’n  verdere  probleem  die  afwesigheid  van  talle  lidmate, 
wat  onder  andere  die  hou  van  vergaderings  belemmer  het;  die  hoë  koste  en 
skaarste  van  brandstof,  wat  ’n  remmende  invloed  op  die  beweeglikheid  van  die 
predikant  gehad  het  en  die  skaarste  aan  geld  en  materiaal,  wat  projekte  bemoei- 
lik  het.  Dit  was  ook  die  tyd  van  die  geskiedkundige  Ossewa-trek  van  1938. 


Ds.  Abraham  Ras  1938-1963 


Later  was  dit  die  tyd  van  opbou  en  groei.  Veral  die  groei  van  die  Vaaldrie- 
hoek  as  industriële  gebied,  met  die  instroming  van  mense  en  die  totstandkoming 
van  nuwe  dorpe  en  woongebiede,  het  visie  en  ywer  van  die  kerkraad  en  predi- 
kant  gevra. 

Dit  was  die  tyd  waarin  Ds.  Ras  sy  werk  in  Vereeniging  gedoen  het  en  op 
talle  gebiede  aan  die  eise  van  die  tyd  moes  voldoen. 

Met  die  aankoms  van  Ds.  Ras,  was  die  gemeente  reeds  25  jaar  oud  en  het  uit 
993  belydende  hdmate  bestaan.  Die  gemeente  was  die  voorafgaande  ses  maande 
vakant  na  die  vertrek  van  Ds.  W.  F.  H.  Huyzers  en  Ds.  Ras  het  heelwat  gedoen 
om  die  gemeentehke  aktiwiteite  te  orden.  Op  sy  eerste  Sondag  in  die  gemeente 
is  alreeds  reëhngs  getref  vir  spoedige  huisbesoek  in  die  hele  gemeente  en  die 
installering  van  ’n  telefoon.  Ook  buitedienste  is  gereël  en  uit  die  notule  van  1 5 
Oktober  1 938  kom  ons  iets  van  sy  styl  agter  waar  daar  staan: 

‘Die  voorsitter  versoek  dat  die  Kerkrade  met  buitedienste  ook  be- 
hoorlik  in  kerksdrag  gekleed  sal  wees.  Met  huisbesoek  is  dit  ook 
wenslik  dat  kerkraadslede  donker  gekleed  gaan.  ’ 

Ds.  Ras  was  die  gemeente  se  eerste  kolporteur  en  het  in  1939  begin  met  ’n 
gemeentelike  Maandblad.  Later  is  dit  vervang  met  ’n  kwartaalblad,  wat  in  1943 
gestaak  is  as  gevolg  van  gebrek  aan  fondse.  Die  aandrang  daarvoor  van  die  ge- 
meente  se  kant  was  egter  so  groot,  dat  dit  in  Januarie  1944  weer  hervat  is. 

Op  28  Januarie  1939  is  daar  ter  wille  van  die  barmhartigheidsdiens  in  die 
gemeente  ’n  'Armesorgkommissie’  benoem.  Die  kommissie  het  bestaan  uit 
Ds.  en  Mev.  Ras  en  ouderling  M.  P.  J.  Lindeque.  Daardie  jaar  is  alreeds  besluit 
dat  die  Nagmaaltafelgeld  bestem  sal  wees  vir  armsorg.  In  1941  is  dié  verant- 
woordelikheid  aan  die  diakensvergadering  oorgedra. 

Die  eerste  Sondag  van  die  maande  is  gou  vasgestel  as  doopsondag  en  vaste 
reëlings  rondom  Nagmaal  is  getref.  Hier  is  dit  interessant  om  op  sekere  aan- 
passings  te  let,  wat  gemaak  moes  word:  Ter  wihe  van  die  praktyk  van  skofwerk 
op  Sondae,  is  daar  in  1953  besluit  om  ook  in  die  aand  Nagmaal  te  bedien.  Vanaf 
1955  is  daar  sporadies  begin  praat  oor  die  moonthkheid  om  die  Voorbereidings- 
diens  van  die  Saterdagaand  na  die  vorige  Sondagoggend  te  verskuif  omdat  die 
gemeente  ‘in  ’n  stadsgemeente  ontwikkel.’  Die  verandering  is  wel  op  die  proef 
gestel,  maar  terwille  van  ‘die  eenheid  van  die  Nagmaal’  nooit  in  die  tyd  van 
Ds.  Ras  so  vasgestel  nie.  Die  riglyn  van  die  Algemene  Kerkvergadering,  dat  broers 
en  susters  saam  aan  die  Nagmaalstafel  sit,  is  in  1957  aanvaar,  dog  nie  sonder 
teenstem  nie.  Veral  ouderling  F.  J.  Cronjé,  gesteun  deur  diaken  H.  J.  Cronjé, 
het  hierteen  beswaar  aangeteken. 

Op  dic  bywoning  van  en  deelname  aan  die  gemeentevergadering,  het  Ds.  Ras 
’n  baie  hoë  premie  geplaas.  Hy  het  die  gemeente  telkens  aangespreek  oor  hul 
swak  ondersteuning  van  die  saak  en  ook  gewaarsku  ‘die  gesonde  beginsel,  dat 
die  gemeente  besluit,  sal  dus  later  wegval’  . 

Aan  jeugwerk  is  ook  aandag  geskenk.  Aanvankhk  het  dit  skynbaar  moeilik 
gegaan,  want  in  1940  is  gerapporteer  dat  Ds.  Ras  met  ’n  Jeugvereniging  sal 
begin.  Die  saak  het  egter  later  skipbreuk  gely  aangesien  daar  op  27  Maart  1947 
weer  kennis  geneem  word  van  ’n  Jeugvereniging  wat  gestig  is.  Later  het  die 
Vereniging  egter  baie  aktief  geword  en  is  selfs  ’n  tak  of  Roodstuine  gestig.  Die 
gebruik  is  ook  gevestig  dat  die  derde  Sondag  van  die  maand,  ’n  jeugdiens  gehou  is. 

Vir  18  jaar,  vanaf  1945  tot  31  Januarie  1963  was  Ds.  Ras  self  die  gemeente- 
kassier.  Die  amp  het  hy  beklee  tot  31  Desember  1962,  toe  diaken  G.  H.  Oost- 
huizen  by  hom  oorgeneem  het.  Onder  Ds.  Ras  se  leiding  is  op  10  November 
1962  die  eerste  finansiële  kommissie  gestig  om  die  kassier  by  te  staan.  Die  3 lede 
wat  gekies  is,  was  ouderlinge  J.  H.  Ras  en  R.  P.  G.  Dreyer  en  diaken  A.  P.  Malan. 

Daar  is  ook  sorg  gedra  dat  die  administrasie  van  die  gemeente  reg  sou  verloop. 
So  is  op  28  September  1940  besluit:  ‘Aangesien  die  ou  Doop-  en  Lidmate 
Registers  van  ons  gemeente  in  verval  raak,  besluit  die  kerkraad  dat  dit  moet 
oorgeskryf  word  in  nuwe  boeke.  Die  skriba  word  opgedra  om  die  werk  te  doen.’ 
Op  25  Januarie  1941  is  gerapporteer  dat  die  werk  feitlik  afgehandel  is.  Vir  ’n 
geruime  tyd  het  Ds.  Ras  - op  sy  eie  versoek  - ook  die  werk  van  skriba  vir  regi- 
strasie  behartig. 

Rondom  die  pos  van  orrelis,  was  daar  ’n  sameloop  van  omstandighede  wat 
later  tot  groot  voordeel  vir  die  kerk  in  sy  geheel  sou  strek.  In  1 947  het  die  ge- 
meente  in  die  pers  geadverteer  vir  die  dienste  van  ’n  orrelis.  ’n  Gesin  Huisman 
het  hierop  gereageer  deur  Ds.  Ras  te  verwys  na  ’n  sekere  orrelis,  W.  Mathlener, 
wat  in  Holland  is  en  sou  belangstel.  Na  korrespondensie  tussen  Ds.  Ras  en 
Mnr.  Mathlener,  het  laasgenoemde  na  Suid-Afrika  gekom  as  orrelis  van  Vereeni- 
ging.  Aanvanklik  het  hy  ook  by  die  Ras-gesin  tuisgegaan.  Met  groot  waardering 
vertel  Mnr.  Mathlener  dat  Ds.  Ras  baie  moeite  gedoen  het  om  hom  aan  mense 
bekend  te  stel  en  tuis  te  laat  voel. 

Die  orrehs  het  hom  nie  alleen  tot  orrelspel  tydens  erediens  gehou  nie.  In  die 
ou  moederskamer  van  die  kerk  - die  vertrek  aan  die  suidekant,  langs  die  konsis- 
torie  - het  hy  ook  sang-  en  klavierlesse  gegee,  asook  orrelles  in  die  kerk.  In  die 
breë  verband  het  hy  toe,  en  ook  latere  jare,  baie  gedoen  tot  bevordering  van 
kerkmusiek.  Hy  het  byvoorbeeld  in  verskillende  dorpe  gratis  lesings  en  orrel- 
uitvoerings  aan  skoolkinders  in  Transvaal  en  die  Vrystaat  gegee.  Hy  het  ook  in 
verskillende  konserte  en  radiokonserte  opgetree  en  op  ’n  tyd  ’n  radioreeks  saam- 
gestel  met  die  titel  ‘Die  Kerk  en  sy  musiek’  . 

Nadat  hy  in  1952  op  aandrang  van  Mnr.  Albert  Herbst  na  Krugersdorp  as 
orrelis  is,  is  daar  onder  sy  leiding  ’n  orrelkongres  op  Krugersdorp  gehou.  Die 
uitvloeisel  hiervan  was  weer  sy  Kerkmusiekskool  en  sedert  1960,  die  Konserva- 
torium  vir  Kerkmusiek. 

Twee  dinge  uit  die  tyd  in  Krugersdorp  waaroor  Mnr.  Mathlener  met  dankbaar- 
heid  terugdink,  is  eerstens  die  seunskoor  wat  hy  gevorm  het  met  seuns  uit  die 
Kinderhuis,  met  wie  hy  verskillende  konserte  gehou  het,  asook  die  totstand- 
koming  van  die  Raad  vir  Kerkmusiek,  waarin  hy  van  die  begin  af  kon  deel. 

Met  die  aankoms  van  Ds.  Ras  in  Vereeniging,  het  die  gemeente  oor  die  vol- 
gende  eiendomme  beskik: 

* ’n  Sinkkerkgebou  opgerig  op  die  kerkterrein,  wat  in  1913  volgens  erfpag  aan 
die  gemeente  gegee  is.  Later  is  nog  8 erwe  bygekoop  teen  £800.  So  bestaan 
die  kerkplein  uit  1 2 erwe. 

* ’n  Pastorie  wat  in  1930  op  die  kerkterrein  gebou  is,  aanvanklik,  met  die  koms 
van  Ds.  L.  E.  Brandt  na  die  gemeente  in  1923,  is  ’n  private  woonhuis  as  pasto- 
rie  aangekoop.  Hierdie  huis  is  toe  vir  £800.00  verkoop  en  met  dié  geld  is 
die  pastorie  gebou. 

* In  1936  is  drie  woonhuise  op  die  terrein  gebou.  Vir  die  doel  is  £2394  by 
Barclays  Bank  geleen  teen  5 '/2  % rente.  Die  huise  is  verhuur  om  as  inkomste 
vir  die  gemeente  te  dien.  Met  die  koms  van  Ds.  Ras,  was  die  skuld  hierop 
nog  £2162. 

Die  eerste  bouwerk  wat  in  die  tyd  van  Ds.  Ras  onderneem  is,  was  ’n  koeistal 
by  die  pastorie. 

Te  midde  van  die  oorlog,  op  die  gemeentevergadering  van  1 April  1939, 
inisieer  Ds.  Ras  die  gedagte  van  die  bou  van  ’n  nuwe  kerk:  ‘Die  Voorsitter  wys 
op  die  omliggende  Gemeentes  waarvan  sommige  kleinere  gemeentes  is  as  ons, 
wie  wel  behoorlike  kerke  besit.’  Dit  blyk  dat  die  ou  kerk  se  toestand  swak  was. 
In  ’n  gemeentevergadering  op  5 April  1941  lewer  ’n  kommissie  verslag.  Hulle 
‘rapporteer  dat  as  ’n  behoorlike  werk  daarvan  gemaak  sal  word,  dit  baie  geld 
sal  kos,  aangesien  die  kerk  op  die  oomblik  in  ’n  swakke  toestand  verkeer.’  ‘Die 
vergadering  vind  dat  ’n  goeie  reparasie  teveel  sal  kos  en  ’n  ligte  reparasie  on- 
moontlik  is.’  Die  bou  van  ’n  nuwe  kerk  het  dus  almeer  ’n  ideaal  van  die  ge- 
meente  geword.  Vir  die  doel  is  daar  ’n  boufonds  gevorm,  wat  mettertyd  stadig 
gegroei  het.  Daar  is  ook  jaarliks  kerkbasaars  gehou  in  die  stadsaal. 

Na  ’n  lang  bespreking  tydens  die  gemeentevergadering  van  10  Januarie  1942, 
word  besluit  om  met  die  bou  van  die  kerk  te  begin.  Die  boukommissie  het 
bestaan  uit  Ds.  Ras,  W.  Lindeque  (Snr.),  W.  Lindeque  (Jnr.),  G.  Jacobs, 
P.  Opperman,  P.  Marx  en  J.  P.  Cronjé.  Die  boufonds  het  op  daardie  stadium  op 
£3000  gestaan  en  die  koste  van  die  kerk  is  op  £7500  geraam.  Uiteindelik  is  die 
tender  van  Mnr.  Fokkens  van  Krugersdorp  aanvaar  vir  £8550,  wat  die  sloop  van 
die  ou  kerk  ingesluit  het. 

Van  die  hoeksteenlegging  is  ’n  groot  geleentheid  gemaak.  Die  kommissie  wat 
hierdie  reëlings  moes  hanteer,  het  bestaan  uit  Ds.  Ras  en  broeders  Van  Heerden, 
Van  der  Westhuizen,  Visser  en  Strydom. 

Die  kerk  is  op  27  Februarie  1943  inge- 
bruikgeneem.  Dr.  A.  J.  G.  Oosthuizen  het 
die  inwydingsrede  waargeneem.  Hy  was 
destyds  vise-voorsitter  van  die  Algemene 
Kerkvergadering.  Die  uitstaande  skuld  op 
die  kerk  was  op  daardie  stadium  ongeveer 
£3000. 

Twee  susters,  mevroue  T.  F.  Cronjé  en 
J.  N.  Brits,  het  ’n  nuwe  nagmaalservies  aan 
die  gemeente  geskenk.  Die  oue,  wat  deur 
hul  vader  geskenk  was,  is  toe  deur  die  ge- 
meente  aan  die  Kaapstad-gemeente  geskenk. 

Ook  die  pastorie  het  aandag  ontvang.  Met 
die  beplanning  van  die  nuwe  kerkgebou, 
was  daar  aanvanklik  ook  ’n  gedagte  om 
tegelyk  ’n  nuwe  pastorie  te  bou.  Dit  is 
egter  laat  vaar  en  slegs  twee  vertrekke  is 


Die  Kerkgebou.  Hoeksteen  gelê 
deur  Ds.  Abraham  Ras 
op  15  Augustus  1942 

aangebou,  en  een  kamer  is  vergroot.  Die  brs.  W.  Lindeque  en  seun  het  die 
werk  onderneem  teen  £590. 

Op  die  gemeentevergadering  5 April  1947  is  die  bou  van  ’n  saal  goedgekeur. 
Die  saak  het  egter  nie  gou  gerealiseer  nie.  Op  17  Oktober  1953  is  besluit  om 
eerder  ’n  nuwe  pastorie  te  bou,  omdat  ‘die  prys  (van  die  saal)  byna  £2000 
hoër  sou  wees  as  oorspronklik  gemeen,  en  ook  omdat  die  behoefte  aan  ’n  ander 
pastorie  groter  geword  het.’  Op  28  Oktober  1953  is  die  tender  van  br.  G.  J. 
Lindeque  vir  £7250  aanvaar.  In  1954  is  die  pastorie  voltooi  en  deur  die  Ras- 
gesin  betrek. 

Deur  die  jare  is  dikwels  deur  verskillende  kerkraadslede  voorgestel  dat  die 
kerkhuise  verkoop  moes  word.  Dit  het  egter  nie  gebeur  nie.  Inteendeel,  Ds.  Ras 
en  die  kerkraad  het  die  groei  in  die  gebied  voortdurend  ge-evalueer  en  verskeie 
erwe  is  verkry  vir  latere  uitbreiding:  in  1940  ’n  erf  op  Meyerton;  in  1944  is  ’n 
erf  op  Evaton  geskenk  deur  H.  P.  R.  Lindeque;  in  1952  is  grond  in  Drie  Riviere 
aangekoop  vir  £630;  in  1953  is  grond  in  Duncanville  aangekoop  teen  £695; 
die  kerkraad  was  in  die  proses  om  grond  in  Vanderbijlpark  te  verkry  toe  die 
gemeente  afgestig  het. 

Met  die  koms  van  Ds.  Ras  na  Vereeniging,  het  die  gemeente  uit  993  bely- 
dende  lidmate  bestaan.  Die  grense  het  wyd  gelê.  Met  die  ontwikkeling  van  die 
gebied  het  verskeie  gemeentes  afgestig  gedurende  die  dienstyd  van  Ds.  Ras: 

In  1950  is  meteen  die  gemeentes  Evaton,  met  165  lidmate,  Meyerton,  met 
307  lidmate,  en  Vanderbijlpark  met  474  lidmate,  afgestig.  Dit  het  Vereeniging 
gelaat  met  789  lidmate.  In  1954  is  die  gemeente  Duncanville  afgestig  met  375 
lidmate  en  in  1961  is  Drie  Riviere  afgestig  met  267  lidmate. 

Evaton,  wat  later  genoem  is  Residensia,  het  in  1965  opgehou  om  te  bestaan, 
aangesien  die  grond  in  die  gebied  onder  die  groepsgebiedwet  uitgekoop  is.  Talle 
van  daardie  lidmate  het  toe  weer  teruggetrek  na  Vereeniging. 

Met  die  aankoms  van  Ds.  Ras  in  Vereeniging,  was  die  gemeente  deel  van  die 
Ring  van  Potchefstroom.  Dit  was  ’n  uitgestrekte  Ring  wat  destyds  die  gemeentes 
Potchefstroom,  Klerksdorp,  Venterskroon,  Makwassie,  Wolmaransstad,  Krugers- 
dorp,  Heilbron,  Vereeniging,  Bloemhof,  Losberg,  Parys,  Bothaville,  Christiana 
en  Bloemfontein  ingesluit  het.  Op  ’n  stadium  is  selfs  Otjiwarongo,  Gobabis  en 
Grootfontein  daarby  gevoeg,  sodat  met  bearbeiding  in  die  afgeleë  gemeentes 
gehelp  kon  word.  Dit  kan  besef  word  dat  dit  ’n  groot  las  op  die  ringspredikante 
- ook  Ds.  Ras  - geplaas  het. 

Ds.  Ras  was  vanaf  1943  tot  1951  skriba  van  die  Ring  van  Potchefstroom. 
Sedert  die  vorming  van  die  Ring  van  Heidelberg  in  1951,  waaronder  die  gemeen- 
te  Vereeniging  toe  geresorteer  het,  tot  in  1955,  was  hy  ook  van  dié  Ring  die 
ringskriba.  Vanaf  1955  tot  1962  was  hy  ook  voorsitter  van  die  Ring. 

Ds.  Ras  het  op  verskeie  kommissies  gedien:  Hy  was  vir  22  jaar  lid  van  die 
pensioenraad  en  vir  36  jaar  onafgebroke  hd  van  die  Raad  van  Finansies  - die 
laaste  1 2 jaar  as  voorsitter. 

In  1942,  toe  ’n  spesiale  kollekte  gehou  moes  word  om  fondse  in  te  samel  vir 
die  Teologiese  Opleiding,  is  Ds.  Ras  gevra  om  dit  in  sy  Ring  te  doen.  Hy  het  by 
die  gemeente  Vereeniging  - met  ’n  bydrae  van  £]0  begin.  Die  saak  is  vir  ’n  paar 
jaar  gekontinueer  en  sy  ywer  blyk  uit  die  feit  dat  hy  in  Januarie  1945  aan  die 
kerkraad  kon  rapporteer  dat  die  ring  se  bydrae  die  hoogste  in  die  kerk  was. 

Ds.  Ras  het  duidelik  nie  net  gemeentesentries  gedink  nie,  maar  die  welstand 
van  die  hele  Kerk  was  vir  hom  belangrik.  Hy  was  dan  ook  vir  etlike  jare  lid  en 
voorsitter  van  die  Raad  vir  hulpbehoewende  gemeentes.  Hierin  het  hy  die  ge- 
meente  saamgeneem.  Onder  sy  leiding  het  die  gemeente  telkens  hulp  verleen 
aan  ander  gemeentes,  soos  byvoorbeeld  Kaapstad  en  die  kerk  in  Angola.  Daar  is 
selfs  hulp  verleen  met  die  herbou  van  die  Hervormde  Kerk  in  London,  die 
Austin  Friars,  wat  in  die  oorlog  vernietig  is,  en  aan  die  Nederlandse  gemeentes 
wat  in  die  oorlog  gely  het.  So  is  byvoorbeeld  ook  ’n  orreluitvoering  van  die 
orrelis,  W.  Matlener,  gereël  ten  behoewe  van  die  noodlydende  kinders  in  Europa. 

Afgesien  van  grond  wat  geskenk  is,  is  die  afgestigte  gemeentes  ook  ander- 
sinds  tegemoetgekom.  So  kon  Evaton  die  ou  nagmaaltafels  koop  teen  slegs  £ 1 
elk,  en  aan  Duncanville  is  die  ou  orrel  geleen  totdat  hulle  ’n  eie  gehad  het. 


Die  gemeente  is  ook  voortdurend  op  hul  verpligting  teenoor  die  Weeshuis 
gewys. 

Ds.  Ras  was  in  die  gemeenskap  baie  betrokke.  Nie  alleen  was  hy  lid  van  die 
stadsraad  en  ook  ethke  jare  burgemeester  nie,  maar  was  ook  gemoeid  met 
‘Dingaansdagvierings’  ; hy  het  die  gemeente  verteenwoordig  onder  andere  op 
SANTA,  die  skakelkomitee  en  die  skoolraad.  Hy  het  hom  ook  sterk  beywer 
vir  die  vestiging  van  ’n  kleuterskool  op  die  dorp. 

Abraham  Ras  was  ’n  hoëveldse  kind  wat  op  24  Januarie  1905  in  Standerton 
se  distrik  gebore  is.  Vereeniging  was  sy  derde  standplaas  na  Dullstroom-kombi- 
nasie  en  Volksrust.  Hy  het  met  groot  ywer  en  vreugde  in  die  kerk  gewerk.  In 
1957  het  hy  sy  25-jarige  ampsjubeleum  gevier.  By  die  geleentheid  het  die  ge- 
meente  aan  hom  ’n  vergulde  adres  oorhandig. 

Sy  vrou,  Marie  (gebore  Labuschagne),  het  hom  pragtig  bygestaan.  Sy  was 
jare  lank  tesouriere  van  die  NHSV-Hoofbestuur  en  het  op  die  Ondersteunings- 
raad  gedien.  Na  haar  is  ook  die  Marie  Ras-studiefonds  vernoem. 

Die  Ras-gesin,  met  die  kinders  Paul,  Cecile  en  Willem  het  baie  gelukkige  jare 
op  Vereeniging  kon  deurbring.  Daar  was  soms  spanninge,  soos  tydens  dikwelse 
langdurige  siektes  van  Ds.  Ras,  maar  dit  was  met  weemoed  dat  die  gemeente  op 
1 Februarie  1963  tydens  ’n  funksie  in  die  stadsaal,  van  hulle  afskeid  geneem  het. 
Dit  moes  volg,  nadat  Ds.  Ras  die  benoeming  as  organiserende  sekretaris  by  die 
Bybelgenootskap  aanvaar  het. 

Op  die  wyse  het  ’n  era  in  die  geskiedenis  van  die  gemeente  tot  ’n  einde 
gekom. 

JUFFROU 

ELDERING  

deur  M.  VAN  DER  VEGT 

Geertje  Eldering,  ‘Tante’ , soos  ons  haar  ge- 
noem  het,  of  ‘Juffrou’  , soos  sy  allerweë 
elders  bekend  was,  is  een  van  die  mense  sonder 
wie  mý  lewe,  en  die  van  vele  ander,  baie,  baie 
armer  sou  gewees  het.  Haar  integriteit,  hard- 
werkendheid,  nederigheid  en  stille  vertroue  op 
God  het  uit  alles  wat  sy  gedoen  het,  gespreek. 
Haar  geloof  dat  alle  talente  slegs  gawes  van 
God  is,  wat  net  tot  sy  eer  gebruik  mag  word, 
het  sy  in  alles  uitgeleef.  Haar  eie  eer  was  nooit 
vir  haar  belangrik  nie,  en  sy  het  hierdie  lewens- 
beskouing  oorgedra  aan  almal  met  wie  sy  in 
aanraking  gekom  het. 

Gebore  te  Hoogkerk,  ’n  klein  dorpie  naby  die  stad  Groningen  in  die  noorde 
van  Holland  op  1 5 Mei  1897,  het  sy  van  jongs  af  ’n  groot  hefde  vir  musiek  gehad 
en  haar  veral  op  die  klavier  toegelê.  Sy  het  ’n  baie  deeglike  en  omvattende 
klavier  opleiding  ontvang  en  self  ook  later  ’n  bestaan  gemaak  uit  die  gee  van 
klavierlesse.  Sy  was  ook  ’n  ywerige  lid  van  die  plaaslike  oratoriumvereniging  en 
het  dikwels  vertel  hoedat  hulle  kilometers  vêr  gestap  of  met  die  fiets  gery  het  om 
kooroefeninge  by  te  woon.  So  het  haar  groot  liefde  vir  hierdie  kunsvorm  ont- 
wikkel. 

In  1939  emigreer  haar  enigste  suster  (my  moeder)  na  Suid-Afrika  en  tree  hier 
in  die  huwelik.  Sy  was  nou  sonder  enige  naby  famihe  in  Hohand  oor  en  het  in 
die  jare  wat  gevolg  het,  veral  as  gevolg  van  die  uitbreek  van  die  Tweede  Wêreld- 
oorlog,  baie  swaar  gekry.  Kos  was  baie  skaars  en  as  gevolg  van  swak  voeding  het 
sy  tuberkulose  opgedoen,  waarmee  sy  maande  lank  bedlêend  was.  Hierdie  siekte 
het  ook  haar  stembande  aangetas,  sodat  sy  daarna  nooit  weer  kon  sing  nie. 

Op  29  Maart  1948  vertrek  sy  met  die  skip  ‘Bloemfontein’  uit  Amsterdam  en 
kom  op  23  April  in  Kaapstad  aan.  Sy  reis  per  trein  na  Vereeniging  waar  sy  haar 
by  ons  gesin  kom  vestig.  Uit  die  staanspoor  het  sy  moeite  gedoen  om  in  te 
skakel  in  die  Suid-Afrikaanse  samelewing,  sy  het  Suid-Afrikaanse  burgerskap 
verkry  en  haarself  later  glad  nie  meer  as  ’n  ‘Hollander’  beskou  nie.  Daar  is 
seker  min  ou  inwoners  van  Vereeniging  wat  haar  nie  sal  onthou  soos  sy,  tot  op 
gevorderde  leeftyd,  altyd  met  haar  fiets  rondgery  het. 

Met  haar  aankoms  in  Vereeniging  het  sy  kennis  gemaak  met  Mnr.  Wihem 
Mathlener,  nog  ’n  oud-Hollander  wat  in  die  jare  wat  sou  volg,  ’n  geweldige  in- 
vloed  op  die  kerkmusiek  in  Suid-Afrika  sou  hê.  Hy  was  op  hierdie  stadium  orrehs 
in  die  Ned.  Herv.  Kerk  in  Vereeniging  en  het  ook  ’n  hele  antal  klavierleerhnge 
gehad.  Sy  begin  as  sy  assistent  klavierles  gee  en  ontvang  intussen  ook  orreUes 
van  hom.  (Hoe  moeilik  dit  seker  was  om  op  51-jarige  leeftyd  met  die  orrel  te 
begin,  sal  net  ander  orreliste  begryp).  Vir  ’n  tydlank  speel  sy  tydens  eredienste 

op  ’n  klein  Hammond-orreltjie  in  die  Geref.  Kerk,  Vereeniging,  maar  toe  Mnr. 
Mathlener  Vereeniging  in  1951  verlaat,  word  sy  orreliste  in  die  Herv.  Kerk  en 
neem  ook  al  sy  leerlinge  oor. 

Hierna  het  sy  nog  vir  ’n  paar  jaar  weekhks  per  trein  na  Krugersdorp  gereis  vir 
orrelles  by  Mnr.  Mathlener  en  uiteindelik  die  Finale  Eksamen  van  die  Universi- 
teit  van  Suid-Afrika  afgelê. 

In  die  daaropvolgende  25  jaar  het  sy  ’n  groot  bydrae  gelewer  tot  die  musiek- 
lewe  in  Vereeniging.  Haar  talle  klavier  leerlinge  (van  soggens  voor  skool  tot  saans 
na  ete)  loop  ’n  mens  nou  nog  oral  in  die  Vaaldriehoek  raak.  As  ’n  mens  in  ag 
neem  dat  sy  feithk  nooit  minder  as  50  leerlinge  gehad  het  nie,  kan  jy  jou  indink 
hoeveel  mense  haar  pad  gekruis  het  in  25  jaar.  Daarby  het  sy  ook  ’n  hele  aantal 
orreliste  opgelei  vir  diens  in  die  kerk. 

Omdat  dit  vir  haar  so  belangrik  was  om  God  met  haar  gawes  te  dien,  was  haar 
werk  as  orrelis  vir  haar  ’n  hoë  prioriteit.  Nooit  het  sy  ’n  Sondag  onvoorbereid 
tegemoet  gegaan  nie,  nooit  het  sy  opgehou  om  haar  repertorium  uit  te  brei  nie, 
nooit  het  sy  opgehou  om  kursusse  by  te  woon  om  haar  kennis  uit  te  brei  en 
nuwe  inspirasie  te  put  nie.  Sy  was  voorwaar  vir  ons  almal  ’n  voorbeeld! 

In  1956  en  1957  het  sy  opgetree  as  begeleidster  vir  die  Vereenigingse  Bach- 
koor  onder  leiding  van  Yvonne  Huskisson.  Hierdie  koor  het  jaarliks  werke  soos 
die  Messias  van  Hándel  en  die  Eha  van  Mendelssohn  uitgevoer.  Op  dié  manier 
het  baie  mense  vir  die  eerste  keer  met  hierdie  soort  musiek  kennis  gemaak.  Die 
koor  het  in  verskeie  kerke  opgetree,  onder  andere  ook  gereeld  in  die  Herv. 
Kerk  Vereeniging. 

In  die  sewentigerjare  het  haar  gesondheid  begin  verswak  en  het  sy  geleidehk 
haar  aantal  leerlinge  begin  verminder  totdat  sy  aan  die  einde  van  1976  afgetree 
het.  Op  31  Desember  1976,  ’n  paar  maande  voor  haar  tagtigste  verjaarsdag  en  na 
25  jaar  diens  aan  die  kerk,  het  sy  vir  die  laaste  keer  die  middernagdiens  begelei. 

In  die  jare  na  haar  aftrede,  het  sy  nooit  opgehou  om  haar  tyd  vrugbaar  te  vul 
nie.  Hoewel  sy  nie  meer  gaan  orrel  oefen  het  nie,  het  sy  nog  elke  dag  ’n  tydjie 
by  die  klavier  deurgebring.  Pragtige  hekel-  en  borduurwerk  het  ook  baie  uurtjies 
gevul.  Sy  het  ook  gereeld  ander  bejaardes  en  siekes  gaan  besoek  en  was  vir  hulle 
tot  ’n  troos.  In  1979  sterf  haar  suster,  by  wie  sy  nog  altyd  ingewoon  het,  en 
moet  sy  na  ’n  woonstel  verhuis.  As  gevolg  van  omstandighede  volg  hierna  nog 
twee  verhuisings,  wat  sy  altyd  met  die  grootste  blymoedigheid  aanvaar  het. 

Nadat  sy  egter  in  1981  vir  die  tweede  keer  kanker  gekry  het,  het  haar  gesond- 
heid  sodanig  agteruitgegaan  dat  sy  vir  die  laaste  paar  maande  van  haar  lewe  by 
ons  gesin  moes  inwoon.  Haar  wonderhke  liefde  vir  en  geduld  met  kinders  het 
daaruit  geblyk  dat  sy  tot  aan  die  einde  altyd  graag  met  hulle  gespeel  en  vir  hulle 
uit  boeke  voorgelees  het. 

Op  18  November  1982  is  sy  op  die  ouderdom  van  85  jaar  oorlede.  Hoe 
wonderlik  om  te  dink  dat  sy,  wat  soveel  jare  nie  meer  kon  sing  nie,  nou  ook 
lofliedere  voor  God  se  troon  kan  sing! 

ORRELISTE' 

VANAF  1915  - 1988 

deur  C.  BOSHOFF 


Aan  die  beginjare  van  die  gemeente  is  gebruik  gemaak  van  voorsangers,  naam- 
lik  Br.  D.  van  Wyk  en  later  Br.  S.  Marx. 

Ds.  Brandt  het  in  1917  voorgestel  dat  ’n  ‘musiek’  aangekoop  word.  Die 
kerkraad  se  aandag  is  daarop  gevestig  dat  ’n  goeie  tweedehandse  orrel  vir  £20 
te  koop  is.  Ouderlinge  H.  Strydom  en  S.  Marx  is  benoem  om  die  orrel  te  ‘besig- 
tig’  en  na  eie  goeddunke  te  handel.  Hulle  het  egter  gerapporteer  dat  die  orrel 
onbruikbaar  was. 

’n  Kollekte  vir  die  ‘musiek’  word  op  26  April  1919  deur  Ds.  A.  J.  Barger 
bespreek.  Daar  was  toe  al  £59  ingesamel.  Na  'lang  heen  en  weer  pratery’  word 
besluit  om  ’n  kommissie  te  benoem.  Hulle  sou  die  ‘ORGEL’  aankoop  en  nie 
meer  as  £75  spandeer  nie.  Ds.  Brandt  sou  die  kommissie  vergesel. 

Op  25  Julie  1919  rapporteer  Ds.  Brandt  dat  die  ‘orgel’  aangekoop  is  teen 
£75.  Genoeg  geld  was  beskikbaar  om  ook  ’n  orrelbankie  aan  te  koop. 

’n  Applikasie  van  Mej.  Bettie  Roets  word  aanvaar  as  eerste  ‘organiste’  teen 
£12  per  jaar.  In  1922  bedank  sy  omdat  sy  nie  met  haar  salaris  kon  uitkom  nie. 

Die  kerkraad  besluit  toe  om  applikasies  te  aanvaar  van  persone  wat  in  Veree- 
niging  woon.  Mev.  Bosman  se  aansoek  is  aanvaar  en  sy  sou  £2  per  nagmaal 
vergoed  word. 

Mev.  Brandt  het  aangebied  om  by  Nagmaal  en  ander  dienste  ‘orgel’  te  speel 
om  die  onkoste  van  die  gemeente  te  verminder  ( 1924).  Dit  is  met  dank  aanvaar. 
Daar  is  besluit  om  Mev.  Bosman  te  bedank  vir  haar  dienste  en  te  ontslaan. 

Mej.  van  Lingen  is  deur  die  kerkraad  in  1928  aangestel  as  ‘orgeliste’  teen 
£2  per  kwartaal.  Sy  bedank  in  1929  omdat  sy  nie  kans  sien  om  vir  minder  as  £4 
per  kwartaal  te  speel  nie. 

Daar  word  besluit  om 
Mej.  Babs  van  Rooyen  te 
vra  en  haar  £3  per  kwartaal 
aan  te  bied.  Sy  het  die  orrel 
pos  aanvaar.  In  Januarie 
1932  het  sy  om  salarisver- 
hoging  gevra  wat  nie  toege- 
staan  is  nie.  Daarop  het  sy 
bedank. 

Die  kerkraad  het  besluit 
dat  die  orreliste  £4  per 
kwartaal  behoort  te  kry 

indien  Mej.  van  Rooyen  daarvoor  te  vinde  sou  wees.  Broer  Opperman  het  Mev. 
Bosman  genader,  maar  sy  kon  nie  al  die  dienste  bywoon  nie. 

Intussen  het  Mev.  Huyzers  begin  speel  en  sy  sou  namens  die  kerkraad  gevra 
word  om  in  die  ‘vervolg’  te  speel.  Die  Kommissie  wat  aangewys  is  om  ’n  orrel- 
liste  te  kry  het  in  Junie  1932  gerapporteer  dat  Mev.  (Ds.)  Huyzers  gewillig  is  om 
te  speel.  Die  kerkraad  het  dit  goedgekeur  en  Mev.  Huyzers  het  tot  in  1934  as 
orreliste  opgetree. 

Mej.  T.  van  Hulsteijn  was  vanaf  1935-1938  orreliste.  Aflos  orreliste  is  ook 
gebruik  naamlik  Mnr.  J.  van  Heerden  en  Mev.  S.  Viljoen. 

Vanaf  1939-1940  het  Mev.  A.  de  Bruyne  as  orreliste  gedien.  Mev.  S.  Viljoen 
het  haar  opgevolg  in  1941-1943.  Daar  is  besluit  om  7/6  aan  die  orreliste  te 
betaal. 

Mev.  P.  Viljoen  het  vanaf  1944-1947  as  orreliste  gedien.  Mnr.  W.  Mathlener 
was  vanaf  1948  orrelis.  Hy  moes  £1  betaal  vir  die  gebruik  van  die  orrel,  hy  het 
orrelleerlinge  gehad.  Mej.  Eldering  was  ook  'n  orrelleerling.  Orreluitvoerings  is 
deur  Mnr.  W.  Mathlener  gehou  vir  noodlydende  kinders  in  Europa  na  die  oorlog. 
Die  kerkraad  het  in  1951  besluit  om  die  orrelis  se  ‘lewenskoste  toelae  te  verhoog’ 
met  £2. 

Ouderling  Visser  het  in  195 1 voorgestel  dat  die  orrel  vir  ’n  beter  orrel  ingeruil 
moet  word.  ’n  Kommissie  onder  leiding  van  Ouderling  Visser,  die  orrelis  en 
Mev.  Ras  is  benoem.  In  1955  word  terug  gerapporteer  dat  die  verskuiwing  van 
die  orrel  £820  sou  kos  terwyl  die  huidige  orrel  vir  £1575  ingeruil  kon  word  by 
S.  A.  Orrelbouers.  Die  kommissie  het  aanbeveel  dat  die  aankoop  van  ’n  nuwe 
orrel  oorweging  moet  geniet.  Daar  is  besluit  om  die  orrel  aan  te  koop. 

Intussen  het  Mej.  Eldering  (vanaf  1951)  as  orreliste  opgetree;  sy  sou  tot  in 
1 976  die  pos  beklee. 

Op  28  Januarie  1956  word  besluit  om  ’n  argitek  se  advies  in  te  win  in  verband 
met  die  installering  van  die  nuwe  orrel.  Die  plek  bokant  die  preekstoel  (waar 
die  orrel  was)  sou  ‘verfraai’  word.  Mnr.  W.  Mathlener  het  die  nuwe  orrel  ontwerp 
en  ook  die  voorreg  gehad  om  die  orrel  in  te  wy. 

Die  kerkraad  het  ook  besluit  om  vir  5 jaar  elke  jaar  £5  aan  ons  kerk  se  kerk- 
musiekskool  te  stuur.  Die  kerkraad  het  ook  die  inisiatief  geneem  om  te  vra  dat 
inligting  in  verband  met  orrelspel  by  eredienste  in  die  Hervormer  gepubliseer 
word. 

In  1966  is  besluit  dat  leerling  orreliste  gratis  op  die  orrel  mag  oefen  aangesien 
orreliste  baie  skaars  is,  sodoende  word  leerlinge  ook  aangemoedig.  Vandag  ver- 
goed  die  kerkraad  leerlinge  se  lesgeld  om  ook  voornemende  orreliste  aan  te 
moedig. 

Na  Mej.  Eldering  het  Mev.  E.  du  Plooy,  Mej.  C.  van  Oudheusden,  Mnr.  T. 
Olivier  en  Mev.  M.  Dirksen  as  orreliste  opgetree. 

DIE  N.H.S.V.  VEREENIGING 

1929  TOT  1988 

deur  H.  GRIMBEEK 

Die  N.H.S.V.  van  Vereeniging,  voorheen  bekend  as  ‘Die  Sustersbond’  , is 
gestig  in  1929  deur  Mev.  J.  Brandt.  Mev.  C.  Robson  het  Mev.  Brandt  opgevolg 
as  voorsitster  en  daarna,  in  1938  het  Mev.  M.  J.  A.  Ras  die  leisels  in  haar  hande 
geneem.  Die  volgende  takke  is  deur  Mev.  Ras  gestig,  naamlik  Rietspruit,  Peace- 
haven,  Tabita,  Kaalfontein,  Uitbreiding,  Dorkas,  Drie  Riviere,  Vlakplaas  en 
Unitaspark. 

Die  susters  het  in  1938  begin  om  fondse  in  te  samel  vir  die  bou  van  die  kerk. 
Susters  van  Houtkop,  Rietspruit,  Vlakplaas,  Vyffontein,  Kaalplaas,  Kaalfontein, 
Kalbasfontein,  Evaton  en  Vlakfontein  het  ywer  en  belangstelling  aan  die  dag 
gelê.  Die  werklus  en  trou  van  die  susters  het  grootliks  bygedra  tot  die  gees  van 
samehorigheid  in  die  hele  gemeente.  Weldra  het  die  susters  die  orrel  laat  instal- 
leer,  sorg  gedra  dat  die  hardhorendes  kon  saamluister,  en  mooi  matte  vir  die 
kerk  aangekoop. 

Daarna  het  hulle  begin  fondse  insamel  vir  die  weeshuise,  oue  tehuise,  dowes, 
blindes,  kreupeles,  tuberkulose,  verplegingsdienste  en  nog  meer. 

Ons  wil  graag  hulde  bring  aan  dié  vroue  wat  in  die  verlede  soveel  opgeoffer 
het  vir  die  opbou  van  die  gemeente  en  kerk. 

Goeie  en  godvrugtige  werk  is  daarna  voortgesit  deur  die  volgende  predikants- 
vroue,  Mew.  T.  Buitenweg,  L.  van  den  Berg,  J.  Golden,  E.  du  Plooy,  C.  Prinsloo 
en  C.  Boshoff.  Aan  die  dames  ons  opregte  dank  en  waardering  vir  die  onbaat- 
sugtige  diens  gelewer  aan  die  N.H.S.V.  en  die  kerk.  Dit  was  vir  ons  lekker  om 
saam  met  elkeen  van  u te  kon  werk.  Dankie  ook  aan  al  die  getroue  en  hard- 
werkende  lede  vir  die  liefdesdiens  deur  al  die  jare. 

Daar  was  van  die  begin  af  ’n  hunkering  van  die  susters  om  ’n  eie  kombuis  en 
geriewe  te  hê  vir  gemeentelike  funksies.  Nadat  die  huidige  pastorie  voltooi  is  is 
’n  gedeelte  van  die  ou  pastorie  gebruik  om  in  hierdie  behoefte  te  voorsien  vir 


SUSTERSBOND: 

AGTER:  J.  Ollo,  S.  J.  Cronje.  G.  Eldering.  H.  Visser.  I.  v.  d.  Merwe.  F..  Pretorins. 
G.  W.  Marx,  H.  de  Jager.  D.  Prinsloo. 

VOOR:  S.  E.  M.  Pretorius,  A.  Botha.  M.  M.  Cronje.  C.  M Malan.  M.  1.  A.  Ras. 
W.  Lindeque.  I.  van  Vuuren.  M.  D.  Lindeque. 

funksies  en  vergaderings.  Daar  was  ’n  kombuis,  en  die  sit-  en  studeerkamer  is 
vir  ’n  lang  periode  deur  die  susters  gebruik. 

Tussen  die  ou  pastorie  en  die  straat  is  ’n  pypraamwerk  opgesit  wat  met  seile 
toegespan  is  wanneer  gemeentelike  funksies  plaasgevind  het.  Die  ou  pastorie 
word  nog  steeds  gebruik  as  kantore  vir  die  Ondersteuningsraad  vir  die  Ring 
van  Vereeniging. 


Vir  die  aanbou  van  die  nuwe  saal  aan  die  kerk,  het  die  N.H.S.V.  ’n  groot 
bedrag  ingesamel  en  ook  die  kombuis  toegerus  met  breekware,  kombuisgereed- 
skap,  en  tafeldoeke.  Wanneer  ons  nou  funksies  hou,  bak  en  brou  ons  na  hartelus 
in  ons  eie  kombuis. 

Die  N.H.S.V.  het  sedert  sy  stigting  in  bepaalde  behoeftes  voorsien.  Bejaardes 
en  sorgbehoewende  kinders  het  ’n  onderdak  gevind.  Vir  troosteloses  het  daar 
troos  gekom,  vir  eensames  ’n  plek  van  samekoms.  Aan  kreupeles  is  hulp  verleen, 
blindes  kon  luister  na  bandopnames  waardeur  hulle  harte  verbly  en  verheug  is. 
Armes  is  gevoed  en  naaktes  geklee,  die  honger  gestil,  ook  ten  opsigte  van  hulle 
geestelike  nood  en  verlange. 

Hierdie  dienswerk  is  die  vrug  van  genade  deur  die  Skepper  aan  vroue  geskenk. 
Liefde  en  barmhartigheid  deur  hulle  ontvang  is  uitgedra  en  ruim  uitgedeel  omdat 
die  gawes  van  die  Liewe  Heer  nooit  opraak  nie  en  Sy  genade  nooit  te  min  word 
nie.  Daarom  ook  die  leuse  van  die  N.H.S.V.:  ‘Wees  ’n  Seën’  . 

Waar  ons  nou  terugkyk  oor  75  jaar  wil  ons  vertrou  dat  hierdie  geleentheid 
daartoe  sal  bydrae  dat  die  vrou,  ook  in  ons  gemeente  haar  taak  en  roeping  reg 
sal  verstaan:  tot  seën  sal  wees  in  haar  huis,  haar  werk,  haar  volk  en  kerk.  Ons  wil 
ook  die  goeie  wense  uitspreek  dat  die  N.H.S.V.  in  ons  gemeente  en  deel  van  die 
mooi  organisasie  binne  ons  kerk,  nie  alleen  sal  toeneem  in  getalsterkte  nie,  maar 
altyd  die  eienskappe  van  barmhartigheid  en  liefde  in  so  ’n  mate  sal  beoefen  dat 
die  Skrifwoord  in  vervulling  mag  gaan: 

‘Dra  mekaar  se  laste  en  vervul  so  die  wet  van  Christus’ . 

HERINNERING  AAN 

DIE  N.H.S.V.  

deur  R.  BARNARD 

Ons  N.H.S.V.-lede  is  nou  op  pad  na  'n  nuwe  en  jonger  geslag,  waar  ons  ou  lede 
agterbly  of  nie  meer  daar  is  nie.  Ons  wil  graag  die  tyd  toe  ons  so  bedrywig  was 
met  die  jonger  geslag  deel. 

Harde  werk  was  ons  leuse.  Geen  finansiële  uitdaging  was  vir  die  N.H.S.V.  te 
groot  of  te  veel  nie.  Ons  het  nog  BASAAR  gehou  met  hoofletters.  In  die  ou  dae 
in  die  sinkkerk,  in  Ds.  en  Mev.  Ras  se  tyd  was  die  basaar  in  ’n  tent  op  die  Kerk- 
plein.  Later  jare  het  ons  dit  in  die  ou  Stadsaal  gehou. 

Elke  wyk  het  sy  eie  tafel  gehad,  met  alles  wat  in  die  wyk  gemaak  en  geskenk 
is  op  een  tafel.  Die  gebak,  naaldwerk,  vleis,  nagereg,  pannekoek,  alles  saam,  en 
dit  het  baie  wedywering  veroorsaak  wat  die  dames  almal  harder  laat  werk  het, 
want  elke  wyk  wou  die  meeste  geld  insamel. 

In  die  tyd  van  Ds.  en  Mev.  Golden  het  ons  ’n  kontrak  met  die  Rapportryers 
aangegaan  vir  een  jaar  lank  om  eenkeer  per  maand  op  ’n  Dinsdagaand  ’n  baie 
goeie  ete  aan  hulle  te  verskaf.  Teen  daardie  tyd  het  ons  al  ons  eie  kerksaal  gehad 
met  al  die  geriewe  daarin  wat  ook  alles  aangekoop  en  geskenk  is  deur  lede  van 
die  N.H.S.V.  Om  die  etes  te  verskaf  was  lekker  werk  en  almal  wat  kon  en  wou 
saamwerk  het  gehelp  om  die  kos  te  maak. 

Ons  het  voorgereg  bedien  en  in  die  winter  sop.  Daarna  ’n  baie  aantreklike 
bord  kos,  mooi  en  smaakvol  voorberei,  en  dan  nagereg. 

Ons  het  aan  die  tafels  bedien  asof  ons  daarvoor  opgelei  was.  Dit  was  baie 
waardeer  deur  die  lede  van  die  Rapportryers. 

Ons  het  deur  al  die  jare  ten  minste  drie  keer  per  jaar  koekverkopings  op  straat 
gehad  en  so  ook  baie  fondse  ingesamel. 

Dan  was  daar  dae  wanneer  ons  heeldag  net  pannekoek  gebak  en  verkoop  het, 
asook  vetkoekverkopings  wat  ook  ’n  heeldag  lank  geduur  het.  Dit  alles  het  byge- 
dra  om  ons  fondse  te  laat  styg. 

Persone  soos  Hantie  Ras,  Susan  Engelbrecht,  Corrie  van  Vuuren,  Bellie  van 
der  Merwe,  Gerrie  Smalberger,  Hyla  Grimbeeck,  Emma  Pretorius  asook  ek  self 
en  nog  baie  ander  wat  ek  nie  meer  kan  onthou  nie  was  altyd  gereed  om  hulle 
plek  vol  te  staan. 

Een  jaar  in  Ds.  en  Mev.  Buitenweg  se  tyd  was  dit  ons  beurt  om  die  Kers-  of 
verjaarsdag  onthaal  vir  die  Krugersdorp  se  weeshuis  te  gee. 

Ons  het  alles  gebak,  verpak  en  ’n  paar  van  ons  dames  is  saam  met  Ds.  en  Mev. 
Buitenweg  na  Krugersdorp  waar  ons  die  kinders  sowel  as  die  personeel  onthaal 
het.  Dit  was  ’n  ware  fees  en  ons  het  dit  net  so  baie  as  hulle  geniet. 

Ons  hoop  en  vertrou  dat  ons  jonger  dames  wat  nou  aan  die  bestuur  van 
N.H.S.V.  sake  is  net  so  goed  sal  vaar. 

DIE  JEUGVERENIGING 

KYK  TERUG  

deur  RUDOLPH  J.  JACOBS 

Die  lewensvatbaarheid  en  vooruitgang  van  enige  organisasie  word  bepaal  deur 
jeugdeelname.  Indien  daar  nuwe  en  jong  lede  by  ’n  organisasie  aansluit  is  die 
organisasie  se  toekoms  verseker. 

Dit  is  daarom  met  dankbaarheid  dat  ’n  mens  terugkyk  na  al  die  bedrywighede 
en  aktiwiteite  van  die  Jeugvereniging  van  die  gemeente  van  Vereeniging. 

Die  afgelope  paar  jaar,  in  elk  geval  solank  as  wat  ek  lid  was  van  die  Jeug- 
vereniging,  het  die  organisasie  talle  hoogtepunte  beleef.  Die  man  wat  die  Jeug- 
vereniging  vir  ’n  lang  tyd  georganiseer  het,  was  Oom  Flip  Pretorius.  Saam  met 
hom  het  die  jongmense  talle  avonture  beleef.  Die  jaarlikse  jeugkamp  te  Venters- 
kroon  was  nog  altyd  ’n  belangrike  datum  op  elkeen  se  kalender.  Oom  Flip  het 
dit  altyd  foutloos  georganiseer. 

Oom  Flip  het  verhuis  weens  werksomstandighede  en  hy  is  opgevolg  deur  ’n 
uiters  bekwame  span,  Ouderlinge  Willie  Lindeque  en  Ryno  Powell.  Die  twee 
manne  organiseer  die  Jeugvereniging  sedert  1984.  Onder  leiding  van  Oom  Willie 
vind  daar  jaarliks  ’n  staptoer  plaas.  Die  eerste  staptoer  is  in  Julie  1986  gereël.  Die 
toer  was  ’n  reuse  sukses  en  in  1987  is  weer  ’n  toer  gereël.  Die  meeste  reëlings 
vir  die  staptoer  van  1988  is  reeds  afgehandel. 

Die  jongmense  het  al  die  Prospekteerdersroete  naby  Pelgrimsrus  in  1986  ge- 
stap  en  die  Soutpansbergroete  naby  Louis  Trichardt  is  1987.  Die  staptoer  in 
1988  vind  plaas  in  Oos-Transvaal  en  staan  bekend  as  die  Fanie  Botha  voetslaan- 
pad.  Elke  persoon  wat  die  toere  al  meegemaak  het,  is  dit  eens  dat  al  die  harde 
werk  en  ver  stap  die  moeite  werd  is.  In  die  rustigheid  van  die  natuur  word  elke 
mens  bewus  van  sy  swak-  en  nietigheid.  Elke  Christen  beweeg  op  hierdie  toere 
nader  aan  sy  Skepper. 

Die  aktiwiteite  van  die  Jeugvereniging  konsentreer  nie  net  op  ontspanning  nie, 
maar  dit  strek  veel  verder  en  dieper.  As  ’n  organisasie  van  die  Nederduitsch  Her- 
vormde  Kerk  bly  die  verkondiging  van  die  Woord  van  God  ’n  belangrike  faset 
van  die  J eugvereniging.  Bybelvasvrae  word  gereeld  gehou.  Die  hele  gemeente 
word  gewoonlik  betrek  deurdat  ’n  span  van  die  Jeugvereniging,  die  Kerkraad, 
die  Sustersvereniging  en  ’n  span  uit  die  gemeente  teen  mekaar  meeding. 

Praatjies  oor  talle  onderwerpe  word  deurentyd  gehou.  Die  jongmense  is  al 
toegespreek  deur  verskeie  kenners  oor  onder  andere  terrorisme,  jeugmisdaad  en 
drank  en  dwelmmisbruik.  Die  praatjies  is  altyd  baie  insiggewend  en  die  lede  van 
die  Jeugvereniging  geniet  die  praatjies  terdeë. 

Die  jongmense  is  ook  betrokke  by  ander  gemeentelike  aktiwiteite,  onder 
andere  kerkbasaars  en  gemeente-etes.  In  1987  het  die  Jeugvereniging  die  melk- 
poeierfabriek  in  Heilbron  besoek.  Dit  was  ’n  interessante  ondervinding  vir  elke 
jongmens. 

A1  die  lede  van  die  Jeugvereniging  wil  die  gemeente  van  Vereeniging  geluk 
wens  het  hul  75ste  herdenking.  Die  hoop  word  uitgespreek  dat  die  Gemeente 
meer  en  meer  sal  groei.  Die  Jeugvereniging  nooi  alle  jongmense  van  14  jaar  en 
ouer,  veral  werkende  of  studerende  jongmense  om  deel  te  neem  aan  al  die  aktiwi- 
teite  van  die  Jeugvereniging.  Die  bestuurslede  wil  ten  slotte  net  al  die  getroue 
lede  bedank  vir  hul  ondersteuning  en  bywoning  van  jeugaktiwiteite. 

GELDSAKE 

deur  P.  B.  BOSHOFF 


Vir  1929  het  die  begroting  soos  volg  gelyk: 


UITGAVEN 

ONTVANGSTEN 

Salaris  predikant 

375-0-0 

Saldo 

37-8-7 

Salaris  koster 

12-0-0 

Aanneming 

8-0-0 

Salaris  organist 

1 2-0-0 

Doop 

17-0-0 

Loopende  uitgaven 

6-0-0 

Voorbereiding 

6-0-0 

Onderhou  van  gebouwen 

50-0-0 

Certifikaten 

1-0-0 

Reiskosten 

1 0-0-0 

Buitengewone  inkomste 

2-0-0 

Weduwfonds  Alg  Fonds 

75-0-0 

Weeshuis 

3 5-0-0 

Kweekschool  fonds 

80-0-0 

Tienden 

2-10-0 

Rings  fonds 

2-0-0 

Collecten 

60-0-0 

Behoeftige  skolieren 

5-0-0 

Huw  geboden 

5-0-0 

Bijbelvertaling 

10-0-0 

Huw  inzeg 

3-0-0 

Armen 

5-0-0 

177-8-7 

Buitengewone  uitgaven 

5-0-0 

Erfbelasting 

50-0-0 

Op  te  brengen  door 

Municipale  onkosten 

30-0-0 

Bazaar  en  bijdragen 

594-11-4 

Renten  en  belastingen 

5-0-0 

Weeshuis 

35-0-0 

Petrol  voor  huisbezoek 

5-0-0 

772-0-0 

Op  5 Oktober  het  die  kerkraad  die  gemeente  se  geldsake  bespreek  en  in  die 
notule  word  die  gesprek  weergegee: 

Br.  J.  van  Zijl  wijst  er  op,  dat  de  gemeente  niet  opbrengt  en  geeft, 
zoaals  dat  behoort  en  de  kerkeraad  achter  raakt  met  betalingen. 

Br.  J.  P.  Cronje  Tzn  ondersteunt  Br.  van  Zijl  en  zegt  dat  het  Predi- 
kants  Salaris  en  de  kerkfondsen  achter  zijn,  als  het  soo  voort  gaat  sal 
de  gemeente  heelemaal  achterraken. 

Br.  S.  Marx  klaagt  ook.  Zyn  afdeeling  is  arm,  maar  sommigen  willen 
niets  geven. 

Br.  H.  Strijdom  zegt,  dat  de  kerkelijke  belasting  te  hoog  is,  hij  voelt 
ontevreden. 

Br.  Basson  wijst  op  een  zwakheid  in  de  kerk.  Sommige  menschen 
zeggen,  dat  de  Bazaar  zonde  is,  maar  dit  is  de  eenige  manier,  waarop 
vele  gemeenteleden  iets  kunnen  doen;  wij  moeten  de  Bazaar  onder- 
steunen. 

Br.  S.  Marx  meent  dat  de  fout  legt  bij  de  onwilligheid  van  de  men- 
schen. 

Voorsitter  zegt,  dat  de  belasting  niet  te  hoog  is.  h'r  is  geld  onder  de 
menschen.  Hij  wijst  op  de  gemeente  Heidelberg,  waar  vroeger  alles 
achter  was  en  waar  nu  een  mooie  som  bijeengebracht  is.  Hij  wil 
enkele  onwillige  leden  onder  censuur  zetten. 

Br.  W.  L.  Pretorius  zegt,  dat  niemand  heelemaal  weigert.  Wij  moeten 
de  menschen  leeren  om  te  geven. 

Br.  L.  Marx  zegt,  dat  hij  gedaan  heeft  wat  Br.  Pretorius  zegt. 

Br.  Jacobs  zegt:  misschien  is  daar  geld,  laat  ons  beginnen  met  te 
betalen. 

Br.  Basson  vraagt  wat  hij  doen  moet  als  iemand  een  shilling  aanbiedt. 

Br.  van  Zijl  stelt  voor  als  wij  kort  komen,  privaat  te  collecteeren  bij 
de  menschen,  die  geven  kunnen. 

Br.  J.  P.  Cronje  Fzn  wil  spaarbusjes  laten  maken  voor  elk  huisgezin, 
waarop  Br.  S.  Marx  zegt,  dat  dit  reeds  gedaan  is,  maar  het  desnoods 
weer  wil  doen. 

Br.  J.  P.  Cronje  Tzn  zegt,  dat  wij  de  menschen  moeten  leeren  te 
geven,  de  predikant  moet  ook  de  menschen  aanspooren.  Indien 
noodig  moeten  wij  geld  leenen  bij  de  Bank,  en  de  kerkeraad  moet 
zich  verantwoordelijk  stellen.  Voorzitter  sal  met  den  Bestuurder  van 
de  Bank  praten. 


Die  voorsitter  het  toe  met  die  bankbestuurder  gaan  praat  oor  die  tekort  van 
ongeveer  166  pond.  Die  bank  was  gewillig  om  die  geld  beskikbaar  te  stel  as  al 
die  lede  van  die  kerkraad  daarvoor  teken.  Enkele  broeders  het  geweier  om  te 
teken,  sodat  die  plan  verval  het.  Daar  is  toe  besluit  om  ’n  finansiële  verslag  te 
laat  druk  en  in  elke  huisgesin  te  versprei. 

HARDLOOP,  GERT, 

HIER  KOM  DIE  DOMINEE! 

deur  R.  LINDEQUE 

Oom  Willie  Lindeque  van  die  plaas  Eensaam  naby  Deneysville,  is  in  die 
kerk  op  Vereeniging  gedoop,  aangeneem  en  getroud.  Hy  het  ook  die  voorreg 
gehad  dat  sy  drie  kinders  daar  gedoop,  aangeneem  en  getroud  is. 

Hy  het  nog  helder  herinneringe  van  die  tyd  toe  Ds.  Brand  (1923  tot  1930) 
hier  predikant  was.  Hy  en  sy  broer,  Gert,  was  opgeskote  seuns  en  hulle  het  op 
die  plaas,  Suurfontein,  teen  die  Vaalrivier  naby  Vanderbijlpark  gewoon.  Een 
keer  ’n  jaar  het  sy  pa,  wat  ouderling  was,  die  dominee  met  die  perdekar  gaan 
haal  om  huisbesoek  te  kom  doen. 

Die  jong  Willie  en  Gert  kon  nie  besluit  vir  wie  hulle  die  bangste  was  nie: 
’n  polisieman  of  ’n  predikant!  Toe  die  perdekar  dus  die  eerste  keer  die  pad 
afkom,  kies  hulle  die  hasepad  miehelande  toe.  (’n  Predikant  was  mos  nie  ’n 
mens  nie  - sy  oë  het  gelyk  asof  hulle  dwarsdeur  jou  kyk!)  Later  het  hulle  ’n 
goeie  skrobering  van  hulle  pa  gekry. 

Die  nagmaal,  elke  drie  maande,  was  vir  die  kinders  ’n  belewenis,  want  dan 
het  hulle  van  Vrydagmiddag  tot  Maandagoggend  met  ’n  wa  en  ’n  span  osse 
op  die  kerkplein  gekampeer.  Hy  onthou  nog  die  tiekie  wat  hy  vir  kerkgeld 
gekry  het,  waarvan  op  die  ou  end  net  ’n  pennie  in  die  bordjie  gekom  het,  want 
vir  twee  pennies  is  lekkergoed  gekoop! 

Vir  oom  Wilhe  was  die  hoogtepunt  van  sy  kerklike  lewe,  sy  aanneming. 
Vir  ’n  week  het  hulle  met  die  wa  en  osse  op  die  plein  gestaan.  Hy  was  goed 
voorbereid,  want  sy  pa  het  ’n  klomp  kinders  Sondae  in  sy  oom  se  stoor  ge- 
katkiseer.  Om  verskeie  redes  was  hierdie  tyd  vir  hom  onvergeetlik:  Hy  het 
sy  eerste  snyerspak  gekry;  vir  die  eerste  keer  kon  hulle  sosiaal  met  meisies 
verkeer  en  hy  het  ’n  groot  agting  vir  Ds.  Brandt  ontwikkel.  Ds.  Brandt  was 
’n  waardige  mens,  en  oom  Willie  kan  nou  nog  van  die  besielende  preke  ont- 
hou  wat  hy  gelewer  het. 

Oom  Willie  is  onlosmaakbaar  verbonde  aan  die  gemeente  van  Vereeniging, 
en  toe  daar  dus  op  ’n  stadium  sprake  was  dat  die  Vrystaters  na  Sasolburg  moes 
gaan,  kon  hy  hom  nie  daarmee  versoen  nie. 

1 . . I HUISBESOEK  1 

Uit  die  Notule 

Op  die  kerkraadsvergadering  van  3 April  1925  het  die  kerkraad  oor  huis- 
besoek  gepraat.  Br.  P.  J.  Marx  het  gevra  of  die  kerkraad  verwag  dat  die  predikant 
by  elke  huis  ’n  gebed  sal  doen.  Brs.  Dreyer  en  Cronje  het  genoem  dat  sommige 
lidmate  ’n  gebed  en  ’n  vraag  na  die  sielsomstandighede  verwag.  Ds.  Brandt  het 
hierop  geantwoord  dat  hy  hom  deur  die  omstandighede  laat  lei  of  hy  ’n  gebed 
doen  of  ’n  meer  geestelike  gesprek  kan  voer,  maar  dat  hy  nie  oral  dieselfde 
doen  nie.  Hy  sal  graag  oor  die  omstandighede  van  elke  huisgesin  ingehg  wil 
word  wanneer  hy  hulle  besoek. 

P.  B.  BOSHOFF 


1 BEKWAME  MEISIES  l 

Uit  die  Notule 

In  April  1930  besluit  die  kerkraad  om  die  paar  meisies  wat  nog  onder  ses- 
tien  jaar  is,  maar  op  troue  staan,  tog  aan  te  neem,  as  hulle  bekwaám  is. 

P.  B.  BOSHOFF 

L ONS  HET  NOU  DUISEND  POND  NODIG!ZZZ  1 

deur  E.  J.  A.  GRIMBEEK 

Ek  onthou  dat  op  die  kerkraadsvergadering  van  16  Junie  1956  die  voorsitter 
ons  meegedeel  het  dat  ons  voor  of  op  1 Julie  ’n  duisend  pond  (R2000)  op  ons 
rekening  by  die  bank  moes  inbetaal.  Ons  het  uitgewerk  dat  as  elke  wyk  40 
pond  sou  bring  dit  ons  verpligtinge  sou  dek.  Elkeen  het  aan  die  werk  gespring  en 
gekollekteer  en  voor  die  sperdatum  kon  ons  die  vereiste  bedrag  inbetaal. 

1 ...  I KATKISASIE—  ZZ 

deur  A.  P.  BOTHA 

Net  ’n  paar  gedagtes  oor  die  Nederduitsch  Hervormde  Kerk  te  Vereeniging  in 
die  jaar  1934.  Destyds  was  dit  nog  ’n  sinkgebou  toe  ek  aangeneem  is.  Wyle  Ds. 
Huyzers  was  ons  predikant  gewees. 

Die  van  ons  wat  van  die  plase  af  gekom  het,  het  met  tentwaens  en  osse  alreeds 
die  Saterdag  by  die  kerkgebou  aangekom,  want  ons  moes  aHes  voor  die  Sondag 
regkry.  Ons  het  ook  ’n  tent  opgeslaan  vir  wyle  tant  Sophie  Cronje,  want  sy  het 
vir  haar  oudste  seun,  Tom,  en  vir  my  vir  die  veertien  dae  wat  ons  daar  gestaan 
het,  gesorg.  Ons  ouderling,  wyle  oom  Thys  Basson,  het  ook  vir  dié  tyd  daar  gebly. 

Ons  het  die  veertien  dae  regtig  geniet.  Ds.  Huyzers  het  elke  keer  na  klas  vir 
ons  ’n  gedeelte  uit  die  Bybel  gegee  om  te  gaan  lees.  Daarna  het  hy  vir  ons  vrae 
gevra  en  ook  aan  ons  verduidelik. 

Na  die  aanneme  wou  ek  ’n  Sondagskool  op  die  plase  begin.  Dit  was  ’n  begeer- 
te,  maar  die  ouer  mense  het  dit  afgekeur  omdat  hulle  nie  beswaar  teen  my  as 
persoon  gehad  het  nie  maar  omdat  ek  te  jonk  was  om  dit  te  doen. 


Foto  geneem  met  Aanneming  en  Nagmaal,  April  1934 

GEBEURTENISSE  UIT  DIE  GESKIEDENIS  VAN 
DIE  GEMEENTE  VEREENIGING 

deur  M.  C.  STRYDOM 

Die  gemeente  is  in  1913  gestig  met  lidmate  uit  aangrensende  gemeentes,  te 
wete  Potchefstroom,  Heidelberg,  Krugersdorp,  die  Rand  asook  Viljoensdrif  in 
die  Vrystaat.  Ds.  L.  E.  Brandt  van  die  gemeente  Johannesburg  was  die  konsulent. 

Die  gemeente  het  hoofsaaklik  bestaan  uit  ’n  boeregemeenskap,  onder  andere 
Van  der  Merwe,  Blignaut,  Cronje,  Barnard,  Marx,  Strydom,  Bloem,  Opperman, 
Lindeque,  ensovoorts.  Broeder  Willie  Marx,  wat  ’n  besonder  klein  mannetjie  was, 
was  vir  baie  jare  die  koster. 

Hy  was  juis  die  onderwerp  van  ’n  grappige  gebeurtenis  in  daardie  beginjare 
van  die  gemeente.  Dit  is  jare  later  tydens  ’n  Ringsvergadering  aan  my  vertel  deur 
Ds.  P.  J.  J.  Venter.  Ds.  Venter,  toe  nog  proponent,  is  deur  Ds.  Brandt  saamge- 
bring  vir  ’n  nagmaalsviering  van  die  gemeente.  Hulle  was  by  ouderling  Jan  van 
Rooyen  tuis  vir  die  naweek.  Ouderling  van  Rooyen  het  aan  Proponent  Venter 
vertel  dat  die  koster  ’n  besonder  groot  man  was,  wat  kop  en  skouers  bokant  die 
res  van  die  gemeente  uitgetroon  het.  Proponent  Venter  het  die  voorbereidings- 
diens  gelei.  Hy  vertel  dat  hy  onder  die  sing  sy  blik  oor  die  gemeente  laat  gaan 
het.  Sy  oog  val  op  ’n  GROOT  man  voor  in  die  diakensbank,  sy  voete  raak  skaars 
die  vloer!  Hy  loer  toe  regs  na  die  ouderlingsbanke,  en  ouderling  Van  Rooyen 
knik  vir  hom  met  sy  skeel  oog.  Ds.  Venter  vertel  hy  moes  dadelik  eers  gaan  sit 
om  die  lagbui  te  onderdruk. 

Ds.  Brandt  het  die  gemeente  as  konsulent  gedien  tot  1923.  Tydens  ’n  nagmaal 
bedank  hy  as  konsulent.  Hy  word  versoek  om  vir  nog  3 maande  aan  te  bly. 
Hierdie  verwikkeling  dien  toe  as  dryfveer  om  ’n  eie  predikant  te  beroep.  Met  die 
eerste  daaropvolgende  kerkraadsvergadering  word  ’n  beroep  op  Ds.  Brandt  uit- 
gebring  in  kombinasie  met  Heilbron  en  later  ook  Parys. 

Ds.  Brandt  besluit  om  die  beroep  te  aanvaar  en  word  tydens  die  nagmaal  in 
Oktober  1923  deur  Prof.  Greyvenstein  bevestig.  Terloops  kan  genoem  word  dat 
beide  Prof.  Greyvenstein  en  Ds.  Brandt  nog  in  Hollands  gepreek  het.  Tydens 
hierdie  bevestigingsdiens  het  ’n  duif  die  kerk  binnegevlieg,  en  rondgevlieg  totdat 
hy  van  uitputting  bokant  die  kansel  op  ’n  lamp  gaan  sit  het  vir  die  res  van 
die  diens. 

Ds.  Ennis  van  Klerksdorp  het  ook  die  bevestiging  van  Ds.  Brandt  bygewoon. 
Prof.  Greyvenstein  en  Di.  Brandt  en  Ennis  het  almal  tuisgegaan  in  die  Grand 
Hotel  in  Vereeniging.  Dit  was  destyds  nog  my  taak  as  dertienjarige  seun  om  hulle 
telkens  heen  en  weer  te  vervoer  met  my  Pa  se  Fordkar. 

Ds.  Brandt  het  met  sy  eerste  huisbesoek  die  name  en  besonderhede  van  die. 
lidmate  opgeteken  en  toe  die  lidmateregister  aangelê.  Hy  het  die  gemeente  ge- 
dien  tot  1930,  waarna  Ds.  Grobler  van  Krugersdorp  die  konsulent  was  totdat 
Ds.  Huyzers  deur  die  gemeente  beroep  is.  Ds.  Huyzers  dien  die  gemeente  tot 
1938,  waarna  Ds.  Abraham  Ras  van  Volksrust  beroep  word.  Hy  is  in  Oktober 
1938  deur  Ds.  P.  J.  Smit  van  Losberg,  wat  toe  konsulent  was,  bevestig. 

Ds.  Ras  het  heel  gou  begin  organiseer  om  fondse  in  te  samel  vir  die  bou  van  ’n 
nuwe  kerk.  Hierdie  ideaal  is  in  1943  verwesenhk.  Die  ou  sinkgebou  is  afgebreek 
en  die  nuwe  kerkgebou,  wat  vandag  nog  staan,  is  in  gebruik  geneem. 

Ek  het  die  voorreg  gehad  om  die  gemeente  vanaf  Januarie  1938  te  dien  as 
skriba  en  kassier  tot  met  my  verhuising  op  15  Augustus  1943.  ’n  Horlosie,  wat 
ek  vandag  nog  gebruik,  is  deur  die  kerkraad  aan  my  oorhandig  as  afskeidsgeskenk. 
Voor  my  vertrek  het  ek  voorgestel  dat  die  kerkraad  die  posbus,  wat  ek  destyds 
gebruik  het  vir  my  persoonlike  pos  asook  vir  die  kerk  se  pos,  moet  oorneem  om 
sodoende  ’n  onnodige  adresverandering  te  vermy.  Ek  merk  dat  hierdie  posbus 
(nommer  68)  nog  steeds  die  gemeentehke  adres  is. 


1 MAAN LIGPIEKNIEKS  OP  DIE  KERKPLEIN  ] 

deur  T.  VAN  WYK 

Mev.  Sarie  van  Wyk  (gebore  Grobler),  herinner  haar  nog  goed  hoe,  in  die 
twintiger  jare,  Mev.  Ds.  Brandt  tydens  Nagmaalnaweke,  maanligpieknieks  vir  die 
jeug  van  die  gemeente  gereël  het.  Die  kerkplein  was  dan  wit  van  die  tente  en 
waens  van  die  nagmaalgangers  wat  al  Donderdag  van  die  omliggende  plase  en 
buitewyke  ingekom  het,  en  daar  was  dan  tahe  katkisante  en  ander  jongmense 
en  kinders  - ook  van  die  dorp. 

Mev.  Brandt  was  ’n  dierbare,  opgewekte  mens  en  het  in  alles  die  voortou  ge- 
neem  - daar  was  harthk  saam  piekniekliedjies  gesing  en  volkspele  gedoen,  en 
speletjies  soos  derde  mannetjie,  vrot  eier,  blindemol  en  Ellie  Rose  was  aan  die 
orde  van  die  dag  - die  grootmense  het  toegekyk  (en  soms  ook  deelgeneem)  en 
heerlike  vleis  gebraai,  pap  en  koffie  gemaak  en  daar  was  dus  genoeg  te  ete  en  te 
drinke  vir  almal!  En  in  seisoen  was  dit  natuurhk  ‘waatlemoenfees’  ! 


I ~ DIE  EERSTE  AFRIKAANSE  RYRFI  I 

deur  T.  VAN  WYK 

Die  Afrikaanse  Bybel  is  in  Vereeniging-gemeente  in  1933  in  gebruik  geneem 
en  die  eerste  Bybel  is  tydens  ’n  erediens  deur  Ds.  W.  Huyzers  simbohes  aan  die 
jongste  hd  van  die  Sondagskool,  die  4-jarige  Tienie  van  Wyk  oorhandig. 


1 CINDY  WAT  ANDY  GEWORD  HET  ~1 

deur  J.  C.  VAN  DER  MERWE 

In  1985  is  daar  ’n  kind  gedoop  met  die  naam  van  Cindy. 

Die  Skriba  het  die  ‘Ci’  wat  naby  mekaar  geskryf  was  vir  ’n  ‘A’  gesien  en 
so  is  sy  as  Andy  gedoop. 

Die  fout  is  kort  daarna  raakgesien  en  so  kon  die  naam  reggestel  word. 

I “TIP”  DIE  DOMINEE  I 

Hier  in  die  vroeë  vyftigerjare  is  die  dank  en  doopdiens  na  die  Nagmaaldiens 
die  oggend,  om  3nm  gehou.  Ek  het  destyds  die  besonderhede  van  die  kinders 
voor  die  diens  in  die  moederskamer  op  geneem. 

Die  betrokke  middag  was  die  diens  reeds  aan  die  gang  toe  ’n  lidmaat  daar 
opdaag  wat  ook  wil  laat  doop. 

Ek  het  hom  meegedeel  dat  hy  laat  is  en  dat  die  predikant  reeds  besig  was  om 
die  formulier  te  lees. 

Hy  het  my  ewe  ernstig  gevra  of  ek  nie  die  predikant  ’n  ‘tip’  kan  gee  dat  hy 
wel  gekom  het. 

Hy  moes  maar  wag  vir  ’n  volgende  keer. 


I KOEI  IN  DIE  DRAIN  1 

deur  S.  J.  PIETERSE 

Dit  was  my  voorreg  om  as  baba  in  1920  in  die  ou  sinkkerk  gedoop  te  word 
deur  Ds.  L.  E.  Brandt,  hy  was  dan  ook  die  eerste  predikant  van  ons  gemeente. 
Later  in  1937  het  ek  belydenis  afgelê  by  Ds.  W.  H.  Huyzers. 

My  ouers  was  toegewyde  Hervormers.  My  pa  het  ook  baie  jare  lank  op  die 
kerkraad  gedien. 

Dit  is  my  nog  vars  in  die  geheue  hoe  ’n  jongman  een  Sondagoggend  die  ere- 
diens  binne  gestorm  het  en  sommer  hard  gesê  het:  ‘Oom  Kas  kom  gou!  die  koei 
het  in  die  ‘drain’  geval.’  Daardie  jare  het  elke  huis  agter  in  die  erf  ’n  rioolput 
gehad.  Die  was  dan  maar  met  ’n  paar  sinkplate  toegemaak,  en  ons  ou  melkkoei 
het  toe  oor  die  plate  wou  stap.  Nouja,  byna  die  hele  kerkraad  is  toe  saam  met 
ons  na  ons  huis  om  te  help.  Broederliefde  was  toe  nog  die  sterk  band  in  ons 
volkslewe. 


1 KORT  WILLIE  1 

Hier  in  ons  gemeente  was  ’n  besonderse  kort  man.  Hy  was  Oom  Willie  Marx 
en  ’n  baie  toegewyde  kerkman.  Nouja,  dit  gebeur  dan  so  dat  oom  Kort  Willie 
soos  hy  bekend  was  in  die  boere-oorlog  gevange  geneem  was  en  hy  en  ’n  paar 
ander  moes  na  St.  Helena.  Onder  andere  ’n  besondere  lang  man.  Oom  Willie 
vertel  dat  toe  hulle  op  Kaapstad  stasie  afklim  van  die  trein  was  daar  ’n  spul 
kleurlinge  wat  rondstaan  en  aanmerkings  maak.  Toevallig  stap  Oom  Willie  dan 
so  saam  met  sy  lang  vriend  ook  by  hulle  verby  en  al  laggende  sê  die  een  Kleur- 
lingvrou:  ‘Haai!  kyk  die  merrie  met  die  vul!’  Arme  oom  Willie  kon  die  voorval 
nie  vergeet  nie. 

SINKKERK 


Ons  moes  ook  baie  vernederings  aanhoor  oor  ons  ou  sinkkerkie.  Maar  vir 
ons  was  dit  ons  plek  van  aanbidding  en  ons  bring  hulde  aan  hulle  wat  volhard 
het  en  gewerk  het  dat  daar  vandag  ’n  pragtige  kerk  en  pastorie  staan. 

Die  voorval  wil  ek  vertel:  Ons  het  in  Krugerlaan  naby  die  kerk  gewoon  en 
dit  gebeur  toe  dat  ’n  jongman  van  die  Kaap  by  bure  kom  kuier,  sy  oog  het  op 
my  oudste  suster  geval,  sy  was  so  ’n  jong  dametjie.  Hy  kuier  ook  net  dikwels 
by  ons.  Sy  nooi  hom  om  Sondagaand  saam  kerk  toe  te  gaan,  toe  ons  so  uit 
Krugerlaan  stap  in  die  rigting  van  die  kerk,  sê  hy  mos  O,  behoort  julle  aan 
die  blikkerk?’ 

Sy  was  half  ergerlik  en  sê:  ‘Ja,  wat  daarvan?’ 

Die  jongman  skrik  effe  en  sê:  ‘Nee,  ek  vra  maar  net’.  Hy  het  erg  gebrei  soos 
baie  Kapenaars. 

Wat  ’n  voorreg  om  Hervormer  te  wees. 

DIE  GEMEENTE  OP  31  JANUARIE  1988 
IN  DIE  KERK  AFGENEEM 

KERKRAAD  van  die  NED.  HERV.  GEMEENTE 

VEREENIGING 
15  Oktober  1938. 

KERKRAAD  VAN  DIE  NEDERDUITSCH  HERVORMDE  GEMEENTE 
VEREENIGING,  1948 

S.  I.  W.  V.  d.  MERWE,  H.  L.  KOEKEMOER,  S.  I.  W.  MARX,  Ds. 


NEDERDUITSCH  HERVORMDE  KERK  VAN  AFRIKA 
GEMEENTE  VEREENIGING 

Voor  (van  links  na  regs)  : Ouderle.  G.  F.  Cronje,  G.  P.  Lategan,  Diak.  E.  J.  A.  Grimbeek  (Kassier),  Ouderl.  J.  H.  Ras,  Ds.  S.  G.  A.  Golden  (Voorsitter), 
Diak.  J.  C.  van  der  Merwe  (Skriba),  Ouderle.  R.  P.  G.  Dreyer,  W.  J.  Smit,  en  L.  C.  J.  van  Vuuren. 

Middel  : Ouderle.  C.  Labuschagne,  J.  L.  Brits,  W.  F.  Stols,  H.  Mentz,  A.  S.  Brink,  J.  Poweli,  C.  Liebenberg,  J.  M.  Mans,  F.  C.  Viljoen,  M.  J.  Lindeque,  L.  M.  G.  Swartz, 
A.  J.  Swanepoel  en  J.  P.  Venter. 

Agter  : Diakens:  J.  H.  Botha,  L.  C.  Laubscher,  P.  J.  Bloem,  N.  A,  Gordon,  P.  Z.  de  Beer,  G.  P.  Redelinghuys,  W.  Lindeque,  L.  C.  Coetzer,  N.  J.  O.  van  Deventer, 


KERKRAAD  VAN  DIE  NEDERDUITSCH  HERVORMDE  GEMEENTE  VEREENIGING 

1985 

KERKRAAD  VAN  DIE  NEDERDUITSCH  HERVORMDE  GEMEENTE  VEREENIGING 

DESEMBER  1987 

Voor:  H.  L.  E.  Hayward,  E.  Grimbeek,  J.  M.  Mans,  J.  C.  van  der  Merwe,  Dr.  P.  B.  Boshoff,  P.  Engelbrecht,  J.  J.  Pienaar,  C.  S.  Visser. 

Middel:  A.  S.  Jacobsz,  S.  Scholtz,  R.  Gericke,  S.  O'Neil,  J.  W.  O'Neil,  B.  Dietrechsen,  P.  de  Bruyn,  F.  A.  Visser,  R.  Jacobs,  A.  Lingard, 

H.  Mentz. 

Agter:  J.  Labuschagne,  M.  Botha,  C.  B.  Klopper,  K.  Nortje,  R.  Powell,  G.  F.  Cronje,  F.  J.  Kloppers,  W.  Lindeque,  J.  J.  B.  Robinson. 

Afwesig:  M.  S.  Blom,  M.  Olivier,  G.  Annandale,  S.  E.  Coetzee,  J.  Bronkhorst,  P.  J.  Bloem,  A.  Mans,  W.  Stols,  D.  Strydom. 


□ 


NEDERDUITSCH  HERVORMDE  KERK  GEMEENTE  VEREENIGING 
PREDIKANTE  1963  TOT  1988 


Ds.  N.  H.  Buitenweg 
1963-  1969 


Ds.  C.  L.  van  den  Berg 
1970  - 1974 


Ds.  S.  G.  A.  Golden 
1974  - 1976 

Ds.  J.  J.  C.  du  Plooy 
1977  - 1978 


Ds.  P.  R.  Prinsloo 
1979  - 1982 


Dr.  P.  B.  Boshoff 
1983- 


71 


Gedruk  deur  Prestige  Kunsdrukkery  (Edms.)  Bpk. 
De  Villierslaan  17,  Vereeniging  1939 


